June 2009 | လင်္ကာဒီပအရှင်\nThe Way of Education for New Generation\nPosted by linkardipa-ashin at 5:00 PM\nယခုခေတ်မှာ လူတော်တော်များများဟာ ဘာ့ကြောင့် ရဟန်းတော်တွေ ၀ါဆိုကြရတယ်ဆိုတာကို မသိကြတော့ပါဘူး။ ဒါ့ကြောင့် ဦဇင်း အနည်းငယ် တင်ပြပေးလိုက်တာပါ။ မြတ်စွာဘုရား သက်တော်ထင်ရှားရှိတော်မူစဉ်အခါတုန်းက တပည့်ရဟန်းတော်တွေဟာ သာသနာပြန့်ပွားဖို့ နယ်လှည့်ပြီး တရားဟော တရားပြ ပြုလုပ်ကြပါတယ်။ အဲဒီအခါမှာ နေပူမရှောင် မိုးရွာမရှောင် သွားလာလှည့်ပတ်ကြတာဆိုတော့ မိုးတွင်းကာမှာ တောင်သူလယ်သမားတွေ စိုက်ပျိုးထားတဲ့ သစ်ပင်၊ စိုက်ပျိုးပင်တွေကို မတော်တဆ မလွှဲသာမရှောင်သာ နင်းမိကြတာပေါ့။ အဲဒီခေတ် အိန္ဒိယမှာ သစ်ပင်တွေကို သက်ရှိလို့ သတ်မှတ် ကိုးကွယ်နေတဲ့လူတွေလည်းရှိပါတယ်။ အဲဒီလို သစ်ပင်တွေ စိုက်ပျိုးပင်တွေ သေကြေ ပျက်စီးတာတွေကို မြင်ပြီးတော့ သစ်ပင်တွေကိုသက်ရှိလို့ သတ်မှတ်သူတွေက ရဟန်းတော်တွေကို သားသတ် သမားတွေလို့ စွပ်စွဲကဲ့ရဲ့ ရှုတ်ချကြပါတယ်။ ရဟန်းဂေါတမရဲ့တပည့်တွေဟာ စိုက်ပျိုးပင်ငယ်တွေ ပိုးမွှားတွေကိုနင်းချေ သတ်ဖြတ်ပြီးတော့ တနှစ်ပတ်လုံး ဘာ့ကြောင့်သွားလာနေကြတာလဲ။ တိတ္ထိဆရာတွေရဲ့တပည့်တွေတောင်မှ မိုးတွင်းကာလမှာ ခရီးမသွားဘဲ ကြောင့်ကြမဲ့နေထိုင်ကြတယ်။ ယုတ်စွ အဆုံး ကျေးငှက် တိရစ္ဆာန်တွေတောင် မိုးတွင်းကာလမှာ မိမိအသိုက်မှာဘဲ နေထိုင်ကြတယ်တယ်။ ရဟန်းတော်တွေကြောင့် သစ်ပင်ငယ်တွေ ပိုးမွှားတွေ သေကျေပျက်စီးရတယ်လို့ စွပ်စွဲကဲ့ရဲ့ကြပါတယ်။ သစ်ပင်တွေကိုသတ်ရှိအဖြစ်သတ်မှတ်ကိုးကွယ်နေတဲ့သူတွေကတော့ ရဟန်းတော်တွေကို ရန်မူတဲ့အထိဖြစ်လာပါတယ်။ ဒါ့ကြောင့် မြတ်စွာဘုရားက မိုးတွင်း (၃)လ မှာ ခရီးမထွက်ရ မိမိကျောင်းအတွင်းမှာဘဲ နေထိုင် ၀ါဆိုဝါကပ်ရမယ်လို့ ပညတ်တော်မူပါတယ်။ ၀ါဆိုဝါကပ်ပုံမှာ ။\nဣမသ္မိံ ၀ိဟာရေ ဣမံ တေမာသံ ၀ဿံ ဥပေမိ။\nဟူ၍ (၃)ခေါက်ဆိုကာ ၀ါဆို ၀ါကပ်ရပါတယ်။ အဓိပ္ပါယ်ကတော့ မိုးတွင်းသုံးလပတ်လုံး မိမိနေထိုင်သော ဤကျောင်းတိုက်အတွင်းမှာသာ နေထိုင်ပါမည်လို့ ကတိပြောကြားတာပါဘဲ။ ဒါပေမယ့် အကြောင်းတစုံတရာ ပေါ်ပေါက်လာပါက မိုးတွင်းကာလမှာလည်း ခရီးသွားကောင်းတယ်လို့ မြတ်စွာဘုရား အမိန့်ရှိတော်မူပါတယ်။ အဲဒီအကြောင်းတွေကတော့ --\n၁။ ဒါတုံ- တစုံတယောက်က အလှူဒါနပြုလုပ်လို၍ ပင့်လျှောက်သောအခါ။\n၂။ သောတုံ- တစုံတယောက်က တရားဓမ္မကိုကြားနာလို၍ ပင့်လျှောက်သောအခါ။\n၃။ ပဿိတုံ- တစုံတယောက်က ဖူးမြင်လို၍ ပင့်လျှောက်သောအခါ။\nဒီကြောင်း သုံးမျိုးထဲမှာ တမျိုးမျိုးနဲ့ ကိုက်ညီနေရင် ၀ါပန်ပြီးတော့ သွားကောင်းပါတယ်။ ၀ါပန်တယ်ဆိုတာလဲ (၇)ရက်အတွင်းပြန်လာပါမယ်လို့ ကတိပေးတဲ့ သဘောပါဘဲ။\nအန္တော သတ္တာဟေ ပဋိနိဝတ္တေဿာမိ။\n၁။ ပုရိမ၀ါ- ပထမ၀ါကပ်ခြင်း။ ၀ါဆိုလပြည့်ကျော် (၁)ရက်နေ့မှာ ၀ါကပ်ပြီး သီတင်းကျွတ်လပြည့်နေ့မှာ ၀ါကျွတ်ပါတယ်။\n၂။ ပစ္ဆိမ၀ါ- ဒုတိယ၀ါကပ်ခြင်း။ ၀ါခေါင်လပြည့်ကျော် (၁)ရက်နေ့မှာ ၀ါကပ်ပြီး တန်ဆောင်မုန်းလပြည့်နေ့မှာ ၀ါကျွတ်ပါတယ်။\nကဲ ဒီလောက်ဆို ၀ါဆိုဝါကပ်ပုံအကြောင်းလေးကိုတော့ တီးမိခေါက်မိ ရှိလောက်ပါပြီနော်….။\n“ တမ္ဗပဏ္ဏိမှ မှတ်တမ်း ”\nသာသနာ့သမိုင်းမှာ အလွန်ထင်ရှားခဲ့တဲ့ သီဟိုဠ်ခေတ် စံတော်ဝင် အရိယာရဟန္တာပုဂ္ဂိုလ် အများအပြား သီတင်းသုံးနေထိုင်ခဲ့ရာ အိန္ဒိယနိုင်ငံတောင်ဘက် အိန္ဒိယသမုဒ္ဒရာအတွင်း၌ တည်ရှိတဲ့ သီရိလင်္ကာနိုင်ငံသို့ ၂၀၀၇ ခုနှစ်ရဲ့ နောက်ဆုံးရက်တစ်ရက်မှာ ရောက်ရှိလာခဲ့ပါတယ်။ ယခင်က သီဟိုဠ်ကျွန်းလုိ့ ခေါ်ဆိုကြပြီး ပါဠိစာပေတွေထဲမှာတော့ သီဟဠ၊ တမ္ဗပဏ္ဏိ၊ လင်္ကာဒီပ ဆိုပြီး ခေါ်ဝေါ်ခဲ့ကြတဲ့ ဒီနိုင်ငံကိုရောက်တော့ မထင်မှတ်တဲ့ အတွေ့အကြုံလေးတစ်ချို့က ကိုယ့်အတွက် မှတ်တမ်းလေးတွေ ဖြစ်ခဲ့ပါတယ်။ သေချာတာတစ်ခုက အဲဒါဟာ ဘုရားဖူးမှတ်တမ်း မဟုတ်သလို၊ ခရီးသွားလမ်းညွှန်းမှတ်တမ်းတစ်စောင်လည်း မဟုတ်ခဲ့ပါဘူး။ ပြောနိုင်တာကတော့ ကိုယ့်အတွေ့အကြုံလေးတစ်ချို့နဲ့ ခံစားချက်လေးတွေ ထည့်ထားတဲ့ မှတ်တမ်းလေး တစ်ခုပါပဲ။\nဒီနိုင်ငံကိုရောက်တော့ ပထမဦးဆုံး အလွန်စိတ်ဝင်စားခဲ့တဲ့ အကြောင်းအရာက ပန်းကလေးတွေနဲ့တူတဲ့ ကလေးလေးတွေနဲ့ ပတ်သက်နေခဲ့ပါတယ်။ တကယ်တော့ ကိုယ်နေတဲ့ကျောင်းက တရားရိပ်သာ(Meditation Centre)တစ်ခုပါ။ ဒါကြောင့်လည်း တရားလာအားထုတ်တဲ့ ယောဂီတွေကိုသာ အထူးသဖြင့် တွေ့ရလေ့ရှိပါတယ်။ ဒီကိုရောက်ပြီး ရက်ပိုင်းအတွင်းမှာပဲ ဆွမ်းစားကျောင်း အပြင်ဘက်က ခုံတန်းတွေပေါ်မှာ အဖြူရောင်တူညီဝတ်စုံတွေ ၀တ်ထားတဲ့ ကလေးလေးတွေကို မိခင်ဖြစ်သူတွေနဲ့အတူ စပြီး တွေ့တွေ့ခဲ့ရတယ်။ သူတို့လေးတွေကလည်း ဒီနိုင်ငံသားမဟုတ်တဲ့ကိုယ့်ကို စူးစမ်းနေတဲ့မျက်ဝန်းနဲ့ အမြဲတန်း လိုက်ကြည့်လေ့ရှိကြတယ်။ ဒါတွေက သိပ်မဆန်းပေမယ့် တွေ့လိုက်တိုင်းလည်း ဒီလိုအချိန် ဒီအဖြူရောင် ၀တ်စုံလေးတွေနဲ့ ကလေးလေးတွေကို ဒီလိုနေရာမျိုးမှာ တွေ့တွေ့နေရတာကတော့ နည်းနည်း ဆန်းနေသလိုပါပဲ။ ဒီကလေးတွေ ဒီကျောင်းကို ဘာလာလုပ်တာလဲပေါ့…လို့ ကိုယ့်ဘာသာကိုယ် တွေးနေမိတယ်။\nပြီးတော့ သူတို့က နေ့တိုင်းလာတာလည်း မဟုတ်ဘူး။ ဒါပေမယ့် သူတို့ကို တွေ့လိုက်ရင်လည်း ဆွမ်းစားကျောင်းက ပြန်လာတဲ့အချိန် ၇း၃၀ လောက်မှာ အဲဒါက ပုံမှန်အချိန်ပဲ။ ဒီလိုနဲ့… တစ်ရက်မှာတော့ အပြုံးချိုချိုလေးနဲ့ မိခင်ဖြစ်သူအမျိုးသမီးက လာပြီးမိတ်ဆက်ပါတယ်။ သူနဲ့ကပ်ရက်မှာတော့ ကိုယ့်ကိုစူးစမ်းနေတဲ့ မျက်ဝန်းတွေနဲ့ ပြုံးပြလေ့ရှိတဲ့ ကလေးလေးနှစ်ယောက်ကိုလည်း တွေ့လိုက်ရပါတယ်။ အဲဒီနောက် မိခင်ဖြစ်သူက သူ့သားနဲ့သမီးအကြောင်းကို ပြောပြရင်း ကလေးတွေနဲ့ မိတ်ဆက်ပေးပါတယ်။ ရှစ်နှစ်အရွယ်သားငယ်နဲ့ ဆယ်နှစ်အရွယ် သမီးလေးကလည်း သူတို့ရဲ့ မိခင်လိုပဲ ယဉ်ကျေးသိမ့်မွေ့ ကြပါတယ်။ အင်္ဂလိပ်စကားကိုလည်း ပြောနိုင်ကြပါတယ်။ ကလေးတွေကို Sunday School လိုက်ပို့ပေးတာ ဖြစ်ကြောင်း အဲဒီအမျိုးသမီးက ပြောပြတော့မှပဲ သူတို့ဒီကိုလာရတဲ့အကြောင်းရင်းကို အပြည့်အစုံ သိလိုက်ရပါတယ်။ တကယ်တော့ သူတို့ အဓိကလာတဲ့နေရာက ကိုယ်နေတဲ့တရားရိပ်သာကို မဟုတ်ပါဘူး။ ဒီကျောင်းဝင်းရဲ့ကပ်ရက် ဘုန်းတော်ကြီးကျောင်းက Sunday School ကို လာတာဖြစ်ပြီး ဟိုဘက်မှာ လူအရမ်းများနေလို့ ကျောင်းချိန်မစခင် ဒီမှာခဏ၀င်ပြီး ကလေးတွေကို မနက်စာမုန့်ကျွေးရင်း လာဝင် နားတာပါ..လို့ ရှင်းပြတော့မှ သဘောပေါက်သွားတော့တယ်။\nဟုတ်ပါတယ်… ကိုယ်နေတဲ့ ကျောင်းဝင်းရဲ့ဘယ်ဘက်ကပ်ရက်မှာ ဒီနိုင်ငံရဲ့သမ္မတကိုးကွယ်တဲ့ဘုန်းတော်ကြီးကျောင်း ရှိပါတယ်။ အဲဒီကျောင်းကို လေးငါးခေါက်လောက် ရောက်ဖူးပြီး ကျောင်းထိုင်ဆရာတော်နဲ့လည်း စကားပြောဖူးပါတယ်။ Buddhist Channel ဆိုပြီး ဗုဒ္ဓဘာသာဆိုင်ရာ အကြောင်းအရာများကို ရိုက်ကူးထုတ်လွှင့်တဲ့ TV အစီအစဉ်တွေလည်း အဲဒီကျောင်းထဲမှာ ရှိပါတယ်။ ဗုဒ္ဓဘာသာဆိုင်ရာ အမေးအဖြေကဏ္ဍတွေကိုလည်း ရိုက်ကူးတဲ့ အသံလွှင့် Studio-ခန်းထဲကို ကိုယ်တို့ကို လိုက်ပြပေးဖူးပါတယ်။ ဒါပေမယ့် အဲဒီကျောင်းမှာ ကလေး ၅၀၀ ကျော်လောက်ကို သင်ကြားပေးနေတဲ့ (သူတို့ဘာသာစကားနဲ့ ဆိုရင်) Daham Pasala လို့ခေါ်တဲ့ ဓမ္မကျောင်း သို့မဟုတ် Sunday School အစီအစဉ် ရှိတယ်ဆိုတာကို တကယ်မသိခဲ့ပါဘူး။ ဗုဒ္ဓဘာသာ ဘုန်းတော်ကြီးကျောင်းကဖွင့်တဲ့ Sunday School ဆိုတာကိုလည်း အဲဒီအမျိုးသမီးနဲ့ စကားပြောတော့မှပဲ ပထမဦးဆုံး ကြားဖူးခဲ့ရတာပါ။ အလွန်လည်း စိတ်ဝင်းစားခဲ့ပါတယ်။ ဒါကြောင့်လဲ အဲဒီအကြောင်းနဲ့ ပတ်သက်ပြီး လေ့လာကြည့်မိပါတယ်။ ဒီတော့မှ Sunday School ဆိုတဲ့စနစ်ကို တစ်နိုင်ငံလုံးအတိုင်းအတာနဲ့ နိုင်ငံတစ်ဝှမ်းလုံးက ဗုဒ္ဓဘာသာကျောင်းသားကျောင်းသူအားလုံးနီးပါး တက်ရောက်သင်ကြားကြတယ် ဆိုတာကို အံ့သြစွာနဲ့ သိခွင့်ရခဲ့ပါတယ်။ (ဒေသခံတွေကတော့ သူတို့ဘာသာစကားနဲ့ Daham Pasala ဓမ္မကျောင်းလို့ပဲ ခေါ်ဝေါ်ကြပြီး နိုင်ငံခြားသားတွေနဲ့ ပြောတဲ့အခါလောက်မှ Sunday School ဆိုတာကို သုံးကြတာပါ)\nအမှန်တော့ ဒီသင်ကြားရေးစနစ်ကို စတင်ခဲ့တာက ၁၈၉၅-ခုနှစ်ကတည်းကပါ။ သီရိလင်္ကာနိုင်ငံဟာ ၁၅၀၅-ခုနှစ်ကတည်းက ပေါ်တူဂီနယ်ချဲ့အစိုးရလက်အောက်ကို ရောက်ရှိခဲ့တာ ဖြစ်ပြီး၊ ၁၆၃၈ မှာတော့ ဒတ်ခ်ျ နယ်ချဲ့အစိုးရကလဲ ၀င်ရောက်သိမ်းပိုက်ခဲ့ပါသေးတယ်။ နောက်ပိုင်း ၁၈၇၆ ခုနှစ်မှ ၁၉၄၈ ခုနှစ်အထိတော့ ဗြိတိသျှအစိုးရလက်အောက်ကို ရောက်ရှိခဲ့ပြန်ပါတယ်။ နယ်ချဲ့အစိုးရတွေရဲ့ လက်အောက် ကျရောက်ခဲ့ပြီး နောက်ပိုင်း ဘာသာရေးနဲ့ပညာရေးနယ်ပယ်မှာ ခရစ်ယာန်ဘာသာ ကြီးစိုးလာခဲ့ပါတယ်။ နယ်ချဲ့အစိုးရ လက်အောက်မှာ မှေးမှိန်လာခဲ့တဲ့ ဗုဒ္ဓဘာသာစာပေ ယဉ်ကျေးမှုတို့ကို ပြန်လည်ထိန်းသိမ်းရန်အတွက် ဗုဒ္ဓဘာသာသံဃာတော်များရဲ့ ကြိုးပမ်းဆောင်ရွက်မှုများ ပုံစံအမျိုးမျိုးနဲ့ ပေါ်ပေါက်လာခဲ့ပါတယ်။\nအဲဒီအချိန်တုန်းက အထင်ရှားဆုံးလည်းဖြစ် ဓမ္မကျောင်း သို့မဟုတ် Sunday School ကို စတင် တည်ထောင်ခဲ့သူလည်းဖြစ်တဲ့ ဆရာတော်ကတော့ Ven. Migettuwatte Gunananda ဖြစ်ပါတယ်။ ဆရာတော်ဟာ အခက်အခဲမျိုးစုံ၊ အဖိနှိပ် မျိုးစုံကို ကျော်လွှားပြီး ၁၈၉၅ ခုနှစ်မှာ Galle မြို့၊ ၀ိဇယနန္ဒာကျောင်း (Vijayananda Temple) တွင် ဓမ္မကျောင်း သို့မဟုတ် Sunday School ကို စတင်ဖွင့်လှစ်နိုင်ခဲ့ပါသည်။ ဒီသင်ကြားရေးစနစ်ကို တစ်နိုင်ငံလုံးရှိဗုဒ္ဓဘာသာဝင်တွေ တညီတညွတ်တည်း ပူးပေါင်းပါဝင်လာအောင် ဆရာတော်သံဃာတော်များနှင့်အတူ ဒကာ၊ဒကာမများကလည်း ကြိုးပမ်းဆောင်ရွက်ခဲ့ကြပါတယ်။ အဲဒီထဲက ထင်ရှားတဲ့ ဦးဆောင်လှုပ်ရှားသူ လူပုဂ္ဂိုလ်တစ်ဦးကတော့ အမေရိကန်နိုင်ငံသား Colonel Steel Henry Olcott ဖြစ်ပါတယ်။\nColonel Olcott ဟာ ၁၈၈၀ ခုနှစ်မှာ ဒီနိုင်ငံကို ရောက်ရှိလာပြီး မကြာခင်မှာပဲ ၀ိဇယနန္ဒာကျောင်း ဆရာတော် Ven. Migettuwatte Gunananda ကို အကြောင်းပြုကာ ဗုဒ္ဓဘာသာကို သက်ဝင် ယုံကြည်လာရာမှ ဗုဒ္ဓဘာသာဝင်အဖြစ်သို့ ပြောင်းလဲခဲ့ပါတယ်။ နောက်ပိုင်းမှာတော့ ဓမ္မကောလိပ်တွေ၊ ဓမ္မကျောင်းတွေ၊ ဘာသာရေးဆိုင်ရာ သင်တန်းတွေကို နိုင်ငံတစ်ဝှမ်းလုံးမှာ အများအပြား ပေါ်ပေါက်လာအောင် ဦးဆောင် လှုပ်ရှားခဲ့သူအဖြစ်လည်း ဒီနိုင်ငံရဲ့သမိုင်းမှာ ထင်ရှားခဲ့ပါတယ်။ သူ့ရဲ့မှတ်စု အတွဲ (၃) စာမျက်နှာ ၁၄၃ မှာ ရေးသားခဲ့သော “ငါ့မှာ အရေးကြီးသော အကြံအစည်တစ်ခုရှိသည်။ ဤသည်ကား ဗုဒ္ဓဘာသာအတွက် အထူးသဖြင့် ကလေးများအတွက် ဗုဒ္ဓဘာသာပညာရေးကို စတင်ရန်” ဟူသော စာသားဟာ ဗုဒ္ဓဘာသာဝင်များအကြားတွင် ထင်ရှားခဲ့တယ်။\n၁၈၉၅ ခုနှစ်က Galle မြို့ရှိ ဘုန်းတော်ကြီးကျောင်းတစ်ကျောင်းကနေ ကိုယ့်အား ကိုယ်ကိုးစနစ်နဲ့ စတင်ခဲ့တဲ့ ဓမ္မကျောင်းတွေဟာ ဆယ်စုတစ်ခုအတွင်းမှာပဲ တစ်နိုင်ငံလုံး အတိုင်းအတာအထိ ပျံ့နှံ့ သွားခဲ့ပါတယ်။ နယ်ချဲ့အစိုးရလက်အောက် ကျရောက်နေစဉ် လွတ်လပ်ရေးမရခင် အစောပိုင်းနှစ်တွေ ကတည်းက ဓမ္မကျောင်းလို့ ခေါ်ကြတဲ့ Sunday School စနစ်ဟာ ဒီနိုင်ငံမှာ ခိုင်ခိုင်မာမာ အမြစ်တွယ်နေခဲ့ပါပြီ။ ဘာသာခြား တိုင်းတစ်ပါးသား အစိုးရလက်အောက်အတွင်း အဖိနှိပ်အချုပ်ခြယ်ကြားထဲမှာ Private ကျောင်းအသွင်နဲ့ တစ်နိုင်ငံလုံးမှာ အမြစ်တွယ်သွားအောင် လုပ်ဆောင်နိုင်ဖို့ဆိုတာ လွယ်ကူတဲ့ကိစ္စရပ်တစ်ခု မဟုတ်တာတော့ သေချာပါတယ်။ ဒီနေရာမှာ ကိုယ်တို့ သတိထားရမယ့်အချက် ၂-ချက် ရှိပါတယ်။ ပထမအချက်က ဒီနိုင်ငံကို ကြည့်မယ်ဆိုရင် ကိုလိုနီနယ်ချဲ့အစိုးရလက်အောက်ကို နှစ်ပေါင်း ၄၀၀ ကျော်ကြာအောင် ကျရောက်ခဲ့ပြီးတဲ့အချိန်မှာတောင်မှ ဗုဒ္ဓဘာသာ ပညာရေးစနစ်တစ်ခုကို ခိုင်ခိုင်မာမာနဲ့ ဦးမော့လာနိုင်အောင် လုပ်နိုင်စွမ်း ရှိခဲ့ကြတယ်။ တစ်ချိန်တည်းမှာပဲ ကိုယ်တို့နိုင်ငံကို ကြည့်မယ်ဆိုရင် ကိုလိုနီအစိုးရလက်အောက်ကို မကျရောက်ခင်ကတော့ ဘုန်းတော်ကြီးသင်ပညာရေးကျောင်းဟာ နိုင်ငံရဲ့ အဓိကပညာရေး အခန်းကဏ္ဍတစ်ရပ်အနေနဲ့ ရပ်တည်နိုင်ခဲ့တာပါ။ ဒါပေမယ့် ကိုလိုနီခေတ်လည်းရောက်ရော ဘုန်းတော်ကြီးသင်ပညာရေးစနစ်လည်း အညွန့်ချိုးခံလိုက်ရတာ ပြန်ပြီးနလံမထူနိုင်လောက်အောင် ဖြစ်ခဲ့ရတယ်။ (ဒီနိုင်ငံနဲ့ ကိုယ်တို့နိုင်ငံ လွတ်လပ်ရေးရတာ တစ်နှစ်ထဲဖြစ်သလို၊ အဲဒီအချိန်တုန်းက အုပ်ချုပ်ခဲ့တဲ့ ကိုလီုနီအစိုးရဟာလည်း တစ်ခုတည်းရယ်ပါ။)\nနောက်ဒုတိယအချက်ကတော့ လူမျိုးခြား Colonel Olcott ပါပဲ။ ဗုဒ္ဓဘာသာဟာ သူရဲ့ဘိုးဘွား အစဉ်အဆက်က ကိုးကွယ်ခဲ့တဲ့ဘာသာမဟုတ်သလို၊ သူရဲ့နိုင်ငံတော်ဘာသာလည်း မဟုတ်ပါဘူး။ ဒါပေမယ့် သူက ဗုဒ္ဓဘာသာအတွက် ဘယ်လောက်တောင် ကြိုးစားဆောင်ရွက်ခဲ့သလဲဆိုတာကို သူတည်ထောင်ခဲ့တဲ့ ဓမ္မကောလိပ်တွေ၊ ဓမ္မကျောင်းတွေ၊ သူ့ကို အမှတ်ရကြလို့ ဂုဏ်ပြုကာ ထုလုပ်ထားတဲ့ ကိုလံဘိုမြို့လယ်ရှိ သူ့ရဲ့ရုပ်တုကြီးက သက်သေပြနေဆဲပါ။ သူကတော့ သေဆုံးသွားပေမယ့် သူပျိုးထောင်ပေးခဲ့တဲ့ အရာတွေကတော့ ရှင်သန်ကြီးထွားနေဆဲပါ။ ဒီလိုဆိုရင် ကိုယ်တို့ကျတော့ရော… ဗုဒ္ဓဘာသာဟာ ကိုယ်တို့ဘိုးဘွားအစဉ်အဆက် ကိုးကွယ်ခဲ့တဲ့ဘာသာ၊ ကိုယ်တို့နိုင်ငံရဲ့ အဓိကဘာသာ၊ ပြီးတော့ “အမျိုး၊ဘာသာ၊သာသနာကို ကာကွယ်ထိန်းသိမ်း စောင့်ရှောက်ကြပါ” ဆိုတဲ့ သြ၀ါဒကို သိတတ်နားလည်စ အရွယ်ကတည်းက ကြားနေခဲ့ရတာ ယနေ့အထိ အကြိမ်ပေါင်းမနည်းတော့ပါဘူး။ ကြားခဲ့ရတဲ့ အချိန်တိုင်းမှာလည်း ကိုယ်တို့ကတော့ ခေါင်းလေးတညိတ်ညိတ်နဲ့ပေါ့။ ခေါင်းညိတ်ရုံကလွဲပြီး ဘာမှမလုပ်ဖြစ်ခဲ့သေးတဲ့ကိုယ့်အဖြစ်ကို တကယ်လို့ Colonel Olcott သာ တွေ့ရင် ကိုယ့်ကို ဟားတိုက်မှာ သေချာပါတယ်။ ဒါ့အပြင် သူက သူ့နိုင်ငံသား မဟုတ်တဲ့ကလေးတွေအတွက် ဒီလောက်တောင် စေတနာထား လုပ်ဆောင်နိုင်ခဲ့တယ်ဆိုရင် ကိုယ်တို့ကတော့ရော ကိုယ်တို့နိုင်ငံက ကလေးတွေအတွက် ဘာတွေလုပ်ပေးခဲ့ကြပြီးပြီလဲ..။ အင်း…. ဒီအချက်ကတော့ ကိုယ့်အတွက် အလေးအနက်ထားစရာ အချက်တစ်ခုပါပဲ။\nဒီလိုနဲ့ အခက်အခဲတွေကြားက ရုန်းထွက်ဦးမော့ခဲ့တဲ့ ဓမ္မကျောင်း သို့မဟုတ် Sunday School စနစ်ဟာ လွတ်လပ်ရေးရပြီးနောက်ပိုင်းမှာတော့ သမိုင်းမှာ ထင်ရှားတဲ့ ဝန်ကြီးချုပ်-Bandranaike ကြောင့် ပိုပြီး အရောင်တောက်ပခဲ့ပါတယ်။ သူ ဝန်ကြီးချုပ်ဖြစ်တဲ့ ၁၉၅၆ ခုနှစ်တွင် ဒီ Sunday School လို့ခေါ်တဲ့ ဓမ္မကျောင်းတွေကို သာသနာရေးဝန်ကြီးဌာနလက်အောက်က ဖွင့်တဲ့ အစိုးရကျောင်းတွေအဖြစ် တရားဝင် အသိအမှတ်ပြုလိုက်ပါတယ်။ အတန်းတိုင်းအတွက် သင်ရိုးပြဌာန်းစာအုပ်တွေကိုလည်း သာသနာရေး ၀န်ကြီးဌာနက ရိုက်နှိပ်ထုတ်ဝေပြီး တစ်နိုင်ငံလုံးရှိ ဓမ္မကျောင်းမှ ကျောင်းသားကျောင်းသူများ အားလုံးကို အခမဲ့ ဖြန့်ဝေပေးပါတယ်။ စာမေးပွဲတွေကိုလည်း သာသနာရေးဝန်ကြီးဌာနက ကြီးမှူးကျင်းပပေးတာဖြစ်ပြီး စာမေးပွဲနဲ့ ပတ်သတ်တာမှန်သမျှကိုလည်း တာဝန်ယူပြီး စီစဉ်ပေးပါတယ်။ ပြီးတော့ ဓမ္မကျောင်း သို့မဟုတ် Sunday School ၀တ်စုံဆိုပြီးတော့ သီးသန့်သတ်မှတ်ပေးခဲ့သေးတယ်။ ယောင်္ကျားလေးတွေအတွက်က ဒီနိုင်ငံရဲ့ အမျိုးသားဝတ်စုံနဲ့ ဆင်တူတဲ့ လည်ကတုံးရှပ်အင်္ကျင်္ီလက်ရှည်အဖြူနဲ့ လုံချည် အဖြူဖြစ်ပြီး မိန်းကလေးတွေ အတွက်ကတော့ ဒီနိုင်ငံရဲ့ ရိုးရာဝတ်စုံဖြစ်တဲ့ Kandyဆာရီနဲ့ အနည်းငယ်ဆင်တဲ့ (သူတို့အခေါ်) Half ဆာရီ ဆိုတဲ့ အထက်အောက် အဖြူရောင်ဝတ်စုံလေးဖြစ်ပါတယ်။ ဒါ့အပြင် အစိုးရက အထက်တန်းကျောင်း အောင်လက်မှတ်များလိုပဲ ဓမ္မကျောင်းအောင်လက်မှတ်ကိုလည်း ချီးမြှင့်ခဲ့ကြပါတယ်။\nဒီလိုစနစ်တကျနဲ့ သပ်သပ်ရပ်ရပ်ဖြစ်လာတဲ့ Sunday School စနစ်ဟာ ယခု သမ္မတ Mahinda Rajapaksa လက်ထက်မှာတော့ ပံ့ပိုးမှုတွေ အားပေးမှုတွေ ပိုပြီး အားကောင်းလာခဲ့ပါတယ်။ သမ္မတကိုယ်တိုင်ကလည်း ကလေးတွေကို Sunday School တက်ဖို့ သူ့မိန့်ခွန်းတွေထဲကနေရော အပြင်မှာဆုံတွေ့တဲ့အခါမှာရော အကြိမ်ကြိမ်တိုက်တွန်းခဲ့ပါတယ်။ သာမန်အောင်လက်မှတ် အဆင့်သာရှိတဲ့ ဓမ္မကျောင်းအောင်လက်မှတ်ကိုလည်း အဆင့်အတန်းမြှင့်တင်ပေးခဲ့ပါတယ်။ အစိုးရဌာနဆိုင်ရာ အလုပ် ခန့်အပ်မှုမှာ ဒီ Sunday School အောင်လက်မှတ်ဟာ အရေးပါတဲ့ ကန့်သတ်ချက်တစ်ခုအနေနဲ့ လိုအပ်နေပြီး အဲဒါကိုလည်း အစိုးရက တရားဝင်ထုတ်ပြန်ထားကြောင်း ကျောင်းသားမိဘတွေက ပြောပြကြပါတယ်။ (ဒီနေရာမှာ.. တခြားဘာသာခြားတွေအတွက်ဆိုရင်တော့ သက်ဆိုင်ရာ ဘာသာရဲ့ အောင်လက်မှတ်ကို ဆိုလိုပါတယ်လို့ ရှင်းပြကြပါတယ်။) “ အခုဆိုရင် Sunday School အောင်လက်မှတ်ဟာ တက္ကသိုလ်ဆက်တက်မဲ့ ဗုဒ္ဓဘာသာကျောင်းသားကျောင်းသူတွေအတွက် အရေးပါတဲ့ လက်မှတ်တစ်ခု ဖြစ်နေပါပြီး” လို့ အဲဒီမှာ စာသင်ပေးနေတဲ့ သီလရှင်ကြီးတစ်ပါးက ဂုဏ်ယူစွာနဲ့ ပြောတုန်းက ကိုယ့်မှာတော့ သူနဲ့အတူရောပြီး (သူတို့အတွက်) ၀မ်းသာဂုဏ်ယူနေမိတယ်။\nဒီနိုင်ငံကိုရောက်ပြီးနောက်ပိုင်း အပြင်သွားစရာကိစ္စပေါ်ရင် အမြဲလိုလိုလိုက်ပို့ပေးတတ်တဲ့ ဒကာမကြီးက တချို့သော သူ့ရုံးပိတ်ရက်တွေမှာ တခြားမြို့တွေက ဘုရားတွေဆီ လိုက်ပို့ပေးလေ့ရှိပါတယ်။ ကိုယ်တို့ ခရီးထွက်ချိန် တနင်္ဂနွေ မနက်စောစောတွေမှာ ဆိုရင် ဖြတ်ကျော်သွားနေတဲ့ မြို့တွေ ရွာတွေရဲ့ လမ်းဘေးတလျှောက်မှာတော့ ဓမ္မကျောင်းက ကလေးများရဲ့ ၀တ်စုံ အဖြူရောင်တွေ လွှမ်းနေတော့တာပေါ့..။ အဖြူရောင်တူညီဝတ်စုံလေးတွေနဲ့ ကလေးတွေရဲ့ ခြေလှမ်းတွေက လန်းဆန်းတက်ကြွစွာ ဘုန်းတော်ကြီးကျောင်းဆီ ဦးတည်လို့ ..၊ သူတို့လေးတွေရဲ့ မျက်နှာမှာတော့ အပြုံးပန်းတွေဝေလို့..၊ သူတို့အာရုံထဲမှာတော့ သူတို့သွားနေတဲ့ ဘုန်းတော်ကြီးကျောင်းဟာ သူတို့အတွက် စိတ်ဓါတ်နဲ့ အကျင့်စာရိတ္တတွေ အရောင်မြှင့်တင်ပေးတဲ့နေရာ စံပြပုဂ္ဂိုလ်တွေအကြောင်းကို လေ့လာခွင့်ရမဲ့နေရာ…. ဆိုပြီး ယုံကြည်မှုတွေပြည့်လို့..။ ကားပေါ်ကနေ လှမ်းမြင်နေရတဲ့ ဒီမြင်ကွင်းတွေကတော့ ကိုယ့်အတွက် ကျက်သရေရှိလွန်းလှပါတယ်။ မြို့တွေ၊ ရွာတွေ ဖြတ်သွားတိုင်း အဲဒီလိုမြင်ကွင်းမျိုးကို ကိုယ်က မရိုးနိုင်အောင် လိုက်ငေးနေတော့တာပဲ။ ကားက မြို့တွေရွာတွေကို ကျော်လွန်သွားပေမဲ့လည်း ကိုယ့်အာရုံထဲမှာတော့ အတွေးတွေက တ၀ဲလည်လည်ပါပဲ။ အင်း…ဒီလိုအချိန်မျိုးမှာ ကိုယ်တို့နိုင်ငံက ကလေးတွေရော ဘယ်ဆီကိုများဦးတည်သွားနေကြမလဲ….၊ သူတို့တွေကရော ဘုန်တော်ကြီးကျောင်းတွေကို ဘယ်လို သဘောထားကြမလဲ……..။\nတစ်ခါမှာတော့ ရှေးဟောင်းဆင်းတုတော်တွေဖူးရန်နဲ့ ရှေးဟောင်းအဆောက်အဦလေးတစ်ခုကို လေ့လာရန် နယ်မြို့တစ်မြို့ရဲ့ ဘုန်းတော်ကြီးကျောင်းတစ်ကျောင်းကို မိတ်ဆွေတွေက ခေါ်သွားပါတယ်။ ဖြစ်ချင်တော့ ကိုယ်တို့ရောက်သွားတဲ့ အချိန်က Sunday School စာသင်ချိန်ဖြစ်နေပါတယ်။ ဒါနဲ့ ကိုယ်တို့လဲ စာသင်နေတဲ့နေရာကို အရင်သွားပြီး လိုက်ကြည့်ကြပါတယ်။ အဲဒီမှာတွေ့ရတာကတော့ အသက်အရွယ်လိုက် အတန်းတွေ ခွဲခြားထားပါတယ်။ သူငယ်တန်း၊ ပြီးတော့ ၁တန်းကနေ ၁၀တန်းအထိရှိတဲ့အပြင် (Finnal 1 ,2) နောက်ဆုံးနှစ် ၂နှစ် အပါအ၀င် အတန်းတွေကို အဆင့်ဆင့် ခွဲခြားထားတယ်လို့ ဆိုပါတယ်။ ဒီဓမ္မကျောင်း သို့မဟုတ် Sunday School အတွက် သင်ရိုးပြဌာန်းထားတာတွေကတော့\n1. Pāli language (ပါဠိဘာသာ)၊\n6. Recitation of Pāli passages and stanzas (ပါဠိတော်များကို ရွတ်ဖတ်သရဇ္ဈာယ်ခြင်း)၊\n8. Buddhist meditation (ဘာဝနာ တရားပွားများခြင်း) တို့ဖြစ်ကြပါတယ်။ အတန်းစဉ်ကို လိုက်ပြီး သင်ရိုးတွေကို တဖြည်းဖြည်းချင်းမြှင့်ထားပါတယ်လို့ ရှင်းပြကြပါတယ်။ ဘုန်းတော်ကြီးတွေ၊ သီလရှင်တွေအပြင် ဆရာ၊ ဆရာမတွေကလည်း ၀ိုင်းဝန်းကူညီသင်ကြားပေးကြတာ တွေ့ရပါတယ်။ သင်ကြားရေးပိုင်းနဲ့ ပတ်သတ်ပြီး သိရှိရတာ နောက်တစ်ခုကတော့ ၁၉၆၀မှာ ဖွဲ့စည်းတည်ထောင်လိုက်တဲ့ Buddhist Theosophical Society (BTS) ဆိုတာပါပဲ။ အဲဒီအဖွဲ့က သင်ကြားမှုနည်းစနစ် ဖွံ့ဖြိုးတိုးတက်ရေးနဲ့ ဆရာဖြစ်သင်တန်း ဖွင့်လှစ်ရေးအတွက် ရည်ရွယ်တာပါ။ နောက်ပိုင်းမှာ Sunday School ကျောင်းသားဟောင်းများကိုလည်း ဆရာများအဖြစ် ထိုသင်တန်းများမှ မွေးထုတ်ပေးခဲ့ပါတယ်။ အစိုးရစာမေးပွဲများမှတဆင့် စဉ်ဆက်မပျက် အကဲဖြတ်ခြင်းဟာ အရည်အချင်းပြည့်ဝတဲ့ ဓမ္မကျောင်းဆရာများ မွေးထုတ်ပေးခြင်းအတွက် အထောက်အကူဖြစ်စေခဲ့ပါတယ်လို့ ရှင်းပြကြပါတယ်။ သတိထားကြည့်မိသလောက်တော့ ဒီ Sunday School စနစ်ကို ဒီနိုင်ငံက ပညာတတ်လူတန်းစားတွေ အထူးအားပေးကြတာတွေ့ရပါတယ်။ အဲဒီအချက်တွေဟာ ကိုယ့်အတွက်တော့ မှတ်တမ်းလေးတွေ ဖြစ်လို့ပေါ့။\nဒီလိုနဲ့.. နိုဝင်ဘာလရဲ့ ရက်တစ်ရက်မှာတော့ မြန်မာ့သမိုင်းမှာထင်ရှားတဲ့ ကန္ဒီစာချုပ် ချုပ်ဆိုခဲ့တဲ့နေရာ၊ ဒီနိုင်ငံရဲ့ ဒုတိယမြို့တော်ဖြစ်တဲ့ ကန္ဒီ(Kandy)မြို့ ကနေ ကီလိုမီတာ ၂၀လောက်ဝေးတဲ့ နေရာက ခြံကြီးတစ်ခြံသို့ ရောက်ရှိခဲ့ပါတယ်။ အဲဒီခြံကြီးထဲမှာ ကိုယ်နဲ့ အလွန်ရင်းနှီးတဲ့ မိသားစုတစ်စုနေထိုင်ကြပါတယ်။ သူတို့မိသားစုက စီစဉ်ပြုလုပ်တဲ့ အလှူအတွက် လာဖိတ်ကြတာနဲ့ အဲဒီကိုရောက်ဖြစ်သွားရတော့တယ်။ လာကြိုတဲ့ကားက အလှူလုပ်တဲ့အိမ်ကိုရောက်တော့ မနက် ၉နာရီခွဲလောက်ရှိပါပြီ။ အဲဒီနေ့က တနင်္ဂနွေနေ့ပါ။ ကိုယ်တို့လဲရောက်တော့ အိမ်ရှင်တွေက ထွက်ကြိုနှုတ်ဆက်ကြတာပေါ့။ အဲဒီအိမ်မှာက သားသမီးဆိုလို့ ၁၃နှစ်အရွယ် သမီးလေးတစ်ယောက်ပဲရှိပြီး ကိုယ်နဲ့လဲ အလွန်ရင်းနှီးပါတယ်။ ကိုယ်ရောက်တော့ အဲဒီကလေးမလေးရဲ့ မိဘတွေကို နှုတ်ဆက်ရင်း သူ့ကို မတွေ့တာနဲ့ မေးကြည့်လိုက်တော့ “ဒီနေ့ Sunday School ရှိတယ်လေ..၊ အဲဒီမှာ အစမ်းစာမေးပွဲလေးလည်း ရှိလို့ပါ..၊ ၁၁နာရီ မထိုးခင် တရားပွဲအမီ ပြန်လာပါလိမ့်မယ်” လို့ပြန်ဖြေပါတယ်။\nပုံမှန်အချိန်ဆိုရင်တော့ ဒါက မထူးဆန်းပေမဲ့ အခုလိုအချိန်မျိုးမှာ ဒီစကားကို ကြားရတော့ နဲနဲဆန်းနေသလိုပါပဲလို့ ထင်မိတယ်။ တကယ်တော့ ဒီအလှူက သူတို့မိသားစုအတွက် အလွန်ကြီးကြီးကျယ်ကျယ်နဲ့ ပြုလုပ်ထားတဲ့ အလှူပါ။ ကိုလံဘိုက ဆရာတော်တွေနဲ့ လူတွေတချို့ကိုတောင် ဖိတ်ကြားထားတာပါ။ ပြီးတော့ သူတို့မိသားစုအတွက် ၀မ်းနည်းစရာအကောင်းဆုံး ဖြစ်ခဲ့တဲ့နေ့ကို အမှတ်တရ ပြုလုပ်တဲ့ အခမ်းအနားလေးပါ။ ဒီလိုနေ့မျိုးမှာတောင် အိမ်ရှင်ဖြစ်တဲ့ ကလေးမလေးက Sunday School ကို သွားဖို့ မပျက်ကွက်ခဲ့ဘူး။ မိဘတွေဘက်ကလည်း အားပေးတိုက်တွန်းပြီး ကြည်ကြည်ဖြူဖြူနဲ့ လိုက်ပို့ပေးတာပဲ။ ကိုယ်ကတော့ ဒီအခြေအနေလေးတွေကိုကြည့်ပြီး မိဘတွေဘက်ကရော ကလေးတွေဘက်ကပါ Sunday School အပေါ်ထားတဲ့ လေးနက်မှုတွေကို သိလိုက်ရတော့တယ်။ တကယ်တော့ သင်ကြားရေးစနစ်တစ်ခုမှာ သင်ကြားပြသပေးတဲ့သူတွေသာမက တက်ရောက်သင်ကြားကြတဲ့သူတွေဟာလည်း အလွန်အရေးပါတဲ့ အခန်းကဏ္ဍကနေ ပါဝင်နေပါတယ်။ သင်ကြားရေးစနစ်တစ်ခု အောင်မြင်ဖို့ အတွက် ကလေးတွေဘက်က စိတ်ပါဝင်စားမှု အလေးအနက်ထားမှုတွေ လိုအပ်သလို မိဘတွေဘက်လဲ တိုက်တွန်းအားပေးမှု ၊ ပံ့ပိုးမှုတွေလုပ်ပေးဖို့လည်း အထူးလိုအပ်ပါတယ်။\nရောက်ရောက်ချင်း သူ့ကို မတွေ့လိုက်ရပေမဲ့ ဓမ္မကျောင်းကို လေးလေးစားစားနဲ့ မပျက်မကွက်သွားခဲ့တဲ့သူ့အတွက် ကျေနပ်နေမိတယ်။ ပီတိလည်းဖြစ်ရတယ်။ အခမ်းအနားစခါနီးမှာပဲ အဲဒီကလေးမလေး ပြန်ရောက်လာပြီး Sunday School ၀တ်စုံလေးနဲ့ တရားဝင်နာနေတာ တွေ့လိုက်ရပါတယ်။ ဒီလိုနဲ့ အခမ်းအနားပြီးတော့ ကိုလံဘိုလိုက်ပြန်မဲ့ ဆရာတော်တပါးက ခဏလောက်နားချင်သေးတယ် ဆိုတာနဲ့ ချက်ချင်းမပြန်ဖြစ်သေးဘဲ ခေတ္တနားဖြစ်ကြပါတယ်။ ဒါနဲ့ပဲ ကိုယ်နားဖို့အတွက်ပေးထားတဲ့ အခန်းထဲမှာပဲ ပြန်နားရင် တက္ကသိုလ်သင်ရိုးညွှန်းတမ်းထဲက စာတချို့ကို ဖတ်နေလိုက်ပါတယ်။ ဒီလိုနေရင်း တအောင့်လောက်ကြာတော့ အလှူကိုလာတဲ့ (အသက်၁၃နှစ်အရွယ်) ဒီအိမ်ရှင်ရဲ့ တူမလေးက အခန်းထဲဝင်လာပြီး ကိုယ့်ဘေးနားကို ရောက်လာပါတော့တယ်။ ကလေးတွေကလဲ ကိုယ်နဲ့ဆို အတော်ဓာတ်တည့်ကြပါတယ်။ တော်တော်လဲ ခင်ကြတယ်။ (ဒီက ကလေးတွေ အင်္ဂလိပ်လို ကောင်းကောင်းပြောနိုင်ကြတယ်။ တချို့ဆို ကိုယ့်ထက်တောင်သာသေး..။) အခုလဲ ကိုယ့်အနားကို ကပ်လာတဲ့ ကလေးမလေးကလဲ ကိုယ်ဘာစာတွေ ဖတ်နေတယ်ဆိုတာ စပ်စုချင်လို့လေ၊ သူက ကိုယ့်ဘေးနားကနေ စာရွက်ထိပ်က ခေါင်းစဉ်တစ်ခုကို ကြည့်ပြီး Mahasanghika Sect (မဟာသံဃိကဂိုဏ်း) ဆိုပြီး အသံထွက်ဖတ်လိုက်တယ်။ ဒါနဲ့ ကိုယ်က လက်ထဲကဖိုင်ကိုပိတ်ပြီး သူ့ကိုနောက်ချင်တာနဲ့ အဲဒါဘာလဲ..သိလားဟင် လို့ မေးလိုက်ပါတယ်။ ကလေးမလေးကလည်း ချက်ချင်းပဲ သိတာပေါ့လို့ ပြန်ဖြေတယ်။ ဒါဆိုရင် နဲနဲလောက်ပြောပြပါလားလို့ ဆိုတော့ ကလေးမလေးကလည်း အဲဒီဂိုဏ်းနဲ့ ပတ်သတ်တဲ့ အဓိကအကြောင်းအရာတချို့ကို တခါတည်း တတွတ်တွတ်နဲ့ ကိုယ့်ကို ပြောပြပါလေတော့တယ်။\nဒီလိုပြန်ကြားရလိမ့်မယ်လို့ လုံးဝမထင်ထားပါဘူး။ အမှန်တကယ်တော့ အဲဒီကလေးမလေးကို နောက်လိုက်တာပါ။ ဒီဂိုဏ်းအကြောင်း သူဒီလောက်အထိ သိနေလိမ့်မယ်လို့ မထင်ခဲ့မိဘူး။ ကိုယ်ဆိုရင်လေ သူ့အသက်အရွယ်လောက်တုန်းက မဟာသံဃိကဂိုဏ်းအကြောင်းမပြောနဲ့ အဲဒီနာမည်ကို ကြားတောင် မကြားခဲ့ဖူးဘူး။ မဟာယာန ဆိုတာကိုတာတောင် ဖားအောက်တောရရောက်တော့မှ စပြီးကြားဖူးတာ.. အော်.ဒီလိုလဲရှိပါလားပေါ့… ဒါတောင် အဲဒီတုန်းက မဟာယာနဂိုဏ်းအကြောင်း သေချာမသိခဲ့ဘူး။ (ကိုယ်ကတော့ အဲဒီလောက်ထိကို ညံ့ခဲ့တာပါ။ အင်း….ခုနေများ ကိုယ်တို့နိုင်ငံက သူ့အရွယ်ကလေးတွေကို အဲဒီလိုမေးကြည့်ရင် ဘယ်လိုဖြေကြမလဲ မသိဘူး…။)\nအခု ကိုယ့်ရှေ့က ကလေးမလေးက မြို့ကြီးတွေ ကျောင်းကောင်းကောင်းကြီးတွေမှာ နေခဲ့ရသူတစ်ဦးလည်း မဟုတ်ပါဘူး။ ကန္ဒီအလွန် ရွာမြို့လေးတစ်ခုကနေ ကြီးပြင်းလာတဲ့ သာမန်အရပ်သူလေးတစ်ဦးပါ။ ဒါနဲ့ကိုယ်ကလည်း သူ့ကို ဘယ်လိုလုပ်ပြီး ဒီအကြောင်းအရာတွေကို သိနေရတာလဲလို့ မေးလိုက်တော့.. ကလေးမလေးက “ Sunday School မှာသင်ပေးတာလေ” ဆိုပြီး ပြန်ဖြေပါတယ်။ အဲဒီစကားကတော့ ကိုယ့်ရင်ဘတ်ထဲကို တည့်တည့်ကြီး ၀င်သွားသလိုပါပဲ။ ကြည့်ပါဦးလေ..ဒီလိုသာမန်ကလေးတစ်ယောက်ရဲ့ အသိဉာဏ်ထဲကို ဘာသာရေး ဗဟုသုတတွေ စွဲနေအောင် အများကြီး ထည့်သွင်းပေးနိုင်တဲ့ သူတို့ ရွာကျောင်း Sunday School က ဘုန်းတော်ကြီးတွေရဲ့ အရည်အချင်းတွေကို အလွန်လေးစားမိပါတယ်။ ဒီကလေးတွေအတွက် သူတို့ရပ်ရွာက ဘုန်းကြီးတွေ အလွန်တာဝန်ကျေကြတယ်လို့ ရင်ထဲကနေ လှိုက်လှိုက်လှဲလှဲခံစားရလိုက်ရတယ်။\nမွန်းလွဲ၂နာရီကျော်လောက်မှာတော့ ကိုယ်တို့လဲ အဲဒီခြံကြီးကနေ ကိုလံဘိုကို ပြန်လာခဲ့ပါတယ်။ ခြံထဲကမထွက်မီ ကားပေါ်မတက်ခင်လေးမှာတော့ အိမ်ရှင်သမီးလေးက ခြံထဲကပန်းတွေခူးပြီး ပန်းလေးတွေနဲ့ နှုတ်ဆက်ကန်တော့ပါတယ်။ အပြန်လမ်းမှာတော့ လက်ထဲမှာကိုင်ထားတဲ့ ပန်းလေးတွေကိုငေးရင်း နေ့ခင်းက တွေ့ခဲ့တဲ့ စကားပြောခဲ့တဲ့ ပန်းလေးတွေအကြောင်း သတိရနေမိတယ်။ ဒီကပန်းလေးတွေကတော့ လောကကြီးအတွက် အလှဆုံးဖူးပွင့်ကြဖို့ တာစူနေကြပါပြီ။ ကိုယ်တို့နိုင်ငံက ပန်းကလေးတွေကရော……….။ “ နိုင်ငံတစ်နိုင်ငံရဲ့ အနာဂတ်ဟာ အဲဒီနိုင်ငံရဲ့ မျိုးဆက်သစ်တွေ လက်ထဲမှာရှိနေပါတယ် ” ဆိုတဲ့စကားကို စာအုပ်တွေထဲမှာ မကြာခဏ ဖတ်ခဲ့ရဖူးပါတယ်။ မျိုးဆက်သစ် ပန်းပွင့်လေးတွေ ခွန်အားအပြည့်နဲ့ လန်းဆန်းမှုအပြည့်နဲ့ ဖူးပွင့်နေတာတွေ့ရရင် တကယ်ကြည်နူးရတယ်။\nတစ်ခါတုန်းကတော့ နယ်က ကလေးမလေးတစ်ယောက် သူ့မိသားစုနဲ့ အတူ ကိုလံဘိုကို လာရင်း ကိုယ့်ဆီ အလည်ဝင်လာပါတယ်။ သူလည်း အသက်၁၃နှစ်လောက်ရှိပါပြီး။ (ဒီနိုင်ငံက ကိုယ်ရင်းနှီးတဲ့ ကလေးတွေ ၁၀ယောက်၁၅ယောက်လောက် ရှိတဲ့အထဲမှာ အသက် ၁၃နှစ်အရွယ်က ၄ယောက်ပါတယ်။) ဖြစ်ချင်တော့ အဲဒီကောင်မလေး ကိုယ့်ဆီ လာလည်တဲ့ အချိန်ကလည်း အမေရိကန်သမ္မတလောင်း Barack Obama ရဲ့ ဓာတ်ပုံတွေက သတင်းစာတွေ၊ ဂျာနယ်တွေ၊ အင်တာနက်စာမျက်နှာတွေမှာ ပလူပျံနေတဲ့ အချိန်ပေါ့။ အဲဒါတွေကိုတွေ့တော့ ကလေးမလေးက ကိုယ့်ကိုဘာပြောသလဲဆိုတော့ သူက “ Obamaကို မကြိုက်ဘူး ”တဲ့။ Obama ကို ထောက်ခံသံတွေ ကျွက်ကျွက်ညံနေတဲ့ အချိန်မှာ ဒီကလေးမလေးက မကြိုက်ဘူးလို့ ပြောလိုက်တော့ ကိုယ့်မှာ စိတ်ထဲဇဝေဇ၀ါဖြစ်သွားတယ်။ ဒါနဲ့ ဘာဖြစ်လို့ မကြိုက်တာလဲလို့ သူ့ကိုမေးတော့ သူက “ Hillary Clinton ကို ပိုကြိုက်လို့ပေါ့ ” တဲ့။ ပြီးတော့ သူက Hillary Clinton စကားပြောတဲ့ ပုံစံကို သူအလွန် သဘောကျကြောင်း ကိုယ့်ကိုပြောပြပါသေးတယ်။\nအဲဒီလို သူပြောနေတဲ့ ပုံစံကလေးကို ကြည့်ပြီး ကိုယ်ကတော့ ပြုံးနေမိတယ်။ ဒါပေမဲ့ သူဆက်ပြောတဲ့ စကားတွေကြောင့် ကိုယ့်မှာဖြင့် အားရပါးရရီလိုက်မိတယ်။ အဲဒါကတော့ သူက Dr. Kondoliza Rice စကားပြောဟန်ကို ကြိုက်ပါတယ်တဲ့..၊ ဒါပေမဲ့ Dr. Rice က နိုင်ငံတကာက ခေါင်းဆောင်တွေနဲ့ တွေ့ဆုံတဲ့ အခါမှာ ခြေထောက်ကို အမြင့်ကြီး ချိတ်ထိုင်တာကိုတော့ သူကမကြိုက်ဘူးတဲ့။ အဲဒီစကားကိုကြားတော့ ကိုယ့်မှာဖြင့် သဘောကျလိုက်တာ။ စဉ်းစားကြည့်လေ ကလေးမလေးတစ်ယောက် (သို့မဟုတ်) လူငယ်လေးတစ်ယောက်ဟာ TV အစီအစဉ်တွေထဲက ကြော်ငြာမင်းသမီးတွေကို စိတ်ဝင်စားတာထက် လူထုကို ဦးဆောင်နေတဲ့ ပြဿနာတွေဖြေရှင်းပေးနေတဲ့ နိုင်ငံ့ခေါင်းဆောင်တွေကို စိတ်ဝင်စားတာ ပိုမကောင်းဘူးလား..။ ရုပ်ရှင်ထဲက မင်းသမီးတွေ ပြောတဲ့ စကားလုံးတွေထက် ကမ္ဘာ့ခေါင်းဆောင်ကြီးတွေ ပြောတဲ့ မိန့်ခွန်းတွေကို စိတ်ဝင်စားတာ ပိုမကောင်းဘူးလား…။ စတိတ်ပေါ်က မော်ဒယ်လေးတွေရဲ့ လှုပ်ရှားပုံကို စိတ်ဝင်စားတာထက် ကမ္ဘာကျော်ခေါင်းဆောင်ကြီးတွေရဲ့ လှုပ်ရှားပြုမူပုံကို စိတ်ဝင်စားတာ ပိုမကောင်းပေဘူးလား။ ကိုယ့်တူလေး၊ တူမလေးတွေက TV ဇာတ်လမ်းတွဲတွေထဲက မင်းသား၊ မင်းသမီးတွေကို သဘောကျနေချိန်မှာ ကိုယ့်ရှေ့က ကောင်းမလေးကတော့ ကမ္ဘာ့ခေါင်းဆောင် အမျိုးသမီးကြီးတွေကို အားကျလို့နေတယ်။ ဝေတောင်ဝေဖန် လိုက်သေး။ ကိုယ့်မှာတော့ သူတို့နဲ့ တွေ့လိုက်ရင် စဉ်းစားစရာတွေက ပေါ်ပေါ်လာတော့တယ်။ ဘာပဲဖြစ်ဖြစ်ပေါ့လေ.. သူတို့လေးတွေနဲ့ တွေ့ဆုံခဲ့ရတာဟာ ကိုယ့်အတွက်တော့ အမှတ်ရစရာကောင်းခဲ့ပါတယ်။\nဒီနိုင်ငံရဲ့ လူဦးရေ ၆၉%က ဗုဒ္ဓဘာသာဝင်၊ ၁၅%က ဟိန္ဒူဘာသာဝင်၊ ၈%က ခရစ်ယာန်ဘာသာဝင်၊ ၇%က မွတ်ဆလင်ဘာသာဝင်တွေ ဆိုပြီးဖော်ပြထားတာ တွေ့ရပါတယ်။ ဒီနိုင်ငံမှာက လပြည့်နေ့တိုင်းကို အစိုးရရုံးပိတ်ရက်အဖြစ် သတ်မှတ်ထားပေးပြီး အဲဒီနေ့ဆိုရင် ဘုန်းကြီးကျောင်းတွေ ရိပ်သာတွေမှာ ဥပုသ်သီတင်းစောင့်တည်သူတွေ ပြည့်လို့ပေါ့။ ကိုယ်နေတဲ့ ရိပ်သာမှာတော့ ပုံမှန်လပြည့်နေ့ဆိုရင် ဥပုသ်စောင့်တည်သူ ၁၀၀၀ ပတ်ဝန်းကျင်လောက်ရှိပြီး Wesak Poya Day လို့ခေါ်တဲ့ ကဆုန်လပြည့်နေလိုမျိုးမှာဆိုရင်တော့ ၂၀၀၀လောက်ရှိတတ်ပါတယ်။ မနက်၆နာရီလောက်ကတည်းက ရောက်လာကြပြီး ညနေ၅နာရီလောက်မှ ပြန်ကြတာပါ။ တရားပွဲတွေကလဲ ဆက်တိုက်ပါပဲ။ နာမည်ကြီးဆရာတော်တွေကိုလည်း တရားပွဲအတွက် ပင့်ထားလေ့ရှိပါတယ်။ အဓိကကတော့ သီလယူပြီး တရားနာကြပါတယ်။ အဲဒီသူတွေထဲမှာလည်း ကလေးတွေက အမြဲပါလေ့ရှိပါတယ်။ ဧည့်သည်လာတာ အလွန်ရှားတဲ့ ကိုယ့်အခန်းထဲမှာတော့ လပြည့်နေ့တွေဆိုရင် အထူးဧည့်သည်အဖြစ်နဲ့ ကလေးတွေကို တွေ့ရပါလိမ့်မယ်။ တဘက်ကလေးတွေပတ်ထားပြီး အထက်အောက် အဖြူရောင်ဝတ်စုံလေးတွေနဲ့ပေါ့။\nလွန်ခဲ့တဲ့ ၆နှစ်လောက်တုန်းက ပြောခဲ့ဖူးတဲ့ ကိုယ့်မိတ်ဆွေရဲ့ စကားလေးတစ်ခွန်းကို ပြန်ကြားယောင်နေမိတယ်..“ ဗုဒ္ဓဘာသာကို ဘာသာရေးတစ်ခုလို ပုံစံမျိုးနဲ့ ကလေးတွေကို သင်ပေးနေလို့ ဘယ်လိုမှ မဖြစ်ဘူး။ ဘာသာရပ်တစ်ခုလို သင်ပေးရမှာ ” လို့ သူ အားရပါးရနဲ့ပြောတုန်းက ကိုယ့်မှာတော့ အဲဒီစကားကို အလွန်သဘောကျပြီး အပြည့်အ၀ထောက်ခံခဲ့ဖူးတယ်။ အခု ဒီနိုင်ငံကို ရောက်ပြီး ဒီက သင်ကြားရေးစနစ်အခြေအနေတွေကို တွေ့လိုက်ရတော့မှ ကိုယ့်ကိုယ်ကိုလည်း အတော်ရှက်မိပါရဲ့။ ကိုယ်တို့မှာတော့ ထောက်ခံလို့ကောင်းတုန်း ၊ ဆွေးနွေးလို့ကောင်းတုန်း ဖြစ်နေတဲ့ အကြောင်းအရာကို ဒီနိုင်ငံက ဘုန်းတော်ကြီးတွေ ၊ ဘာသာရေးခေါင်းဆောင်တွေက လွန်ခဲ့တဲ့ နှစ်ပေါင်း၁၀၀လောက်ကတည်းက လက်တွေ့လုပ်ပြခဲ့ကြတာပါ။ ကိုယ်ကတော့ အဲဒီပုဂ္ဂိုလ်တွေကို ဦးညွှတ်ရင်း စာရေးဆရာကြီး ဗန်းမော်တင်အောင်ရဲ့ စကားလေးတစ်ခွန်းကို ကြားယောင်နေမိတယ်.. “ လူတစ်ယောက်ရဲ့တန်ဖိုးဟာ သူဖြတ်သန်းကျော်လွှားနေတဲ့ ခေတ်ကြီးက သူ့ပခုံးပေါ်တင်ပေးလိုက်တဲ့ သမိုင်းတာဝန်ကို သူဘယ်လောက်သယ်ပိုးထမ်းဆောင်ခဲ့တယ် ဆိုတဲ့ အချက်နဲ့ တိုင်းတာရမှာပဲ” ။။\nFeb9, 2009\n(ကမ္ဘာအေးတက္ကသိုလ်နှစ်ပတ်လည် မဂ္ဂဇင်းအတွက် အမှတ်တရ)\n၃။ http:// www.localhistories.org/srilanka.html\nPosted by linkardipa-ashin at 3:08 PM\nယခင် ဓမ္မစကူးလ်နှင့် ယခု ဆန်းဒေးစကူးလ်\nဘလော့လာ မိတ်ဆွေအပေါင်းကို သီတဂူကမ္ဘာ့ဗုဒ္ဓတက္ကသိုလ်မှာ ကျင်းပသော ဗွီဒီယိုမှတ်တမ်းများကို တင်ပြ မျှဝေပေးလျှက်ရှိရာ ကျန်သေးသည့် မှတ်တမ်းများကိုလည်း ဆက်လတ်တင်ပေးသွားမည်ဖြစ်ပါသည်။ယခုလော လောဆယ်တွင် ဗွီဒီယိုဖိုင်များ ဖြတ်တောက်ကာ အပ်ပလုပ်လုပ်နေရသောကြောင့် အဆက်ပြတ်သလိုဖြစ်သွား သည်ကို တောင်းပန်ပါရစေ.... ကြားဖြတ်အနေဖြင့် မနက်ဖြန်၏ နောင်တော်ကြီး နိုင်ငံကျော်ဓမ္မကထိဆရာ တော် ယခု သီရိလင်္ကာနိုင်ငံ၌ ဘာသန္တရစာပေများ လေ့လာနေသည့် အရှင်ဒေ၀န္ဒာဘိဝံသကိုယ်တိုင် ခံစား ရေးသားထားသည့် ဗဟုသုတစာပေဆောင်းပါးနှစ်ခုကို ဘလော့လာ စာဖတ်ပရိသတ်များကို မျှဝေခံစားလိုက်ပါ သည်။\n``ဣတိပိသော ဘဂ၀ါ ´´ ``သမ္ဗုဒ္ဓေ အဋ္ဌ၀ီသဉ္စ´´ (ဘုရားရှိခိုး)\n``လူမိုက်ဆိုလျှင် ရှောင်သွေလွှဲလို့ ၊ မမှီဝဲနှင့် ကင်းအောင်နေ´´ (မင်္ဂလသုတ်)\n``အဆိပ်ပြင်းတောက်၊ မြွေဟောက်ကြီးကို၊ ဖားငယ်မများ ကိုက်ဝါးကိုမျို၊ ကညာယူထား သက်ကြားဖိုးအို၊ မယားဆဲ အမြဲအော်ငေါက်သကို´´(ကောသလအိပ်မက်) မိမိတို့ ကျောင်းသားပေါက်စအရွယ်က ညနေ ၇-နာရီ ဘုရားဝတ်တက်အပြီးမှာ ရွာဦးကျောင်း ဘုန်းကြီးကို ၀တ်ဖြည့်ပေးရင်း ဘုန်းကြီးက အထက်ပါအတိုင်း စာတို ပေစများ၊ ကဗျာများ နှုတ်တိုက် ချပေးသည်ကို မိမိတို့ကျောင်းသား ကိုရင်များက အလွတ်လိုက်ဆိုခဲ့ရပါသည်။ တခါတရံ အဖွဲ့လိုက်၊ တခါတရံ တစ်ယောက်ချင်း ဆိုရ၏။ ပြီးမှ ဘုန်းကြီးက ဆိုင်ရာဆိုင်ရာ အဓိပ္ပါယ်များကို ကလေးများ သဘောပေါက်အောင် ရှင်းပြ၏။ ရှေးဟောင်း နှောင်းဖြစ်များ၊ ငါးရာ့ငါးဆယ် လာ ဖြစ်တော်စဉ်များ၊ ရုိုးရာပုံပြင်များကိုလည်း စိတ်ဝင်စားမှုရှိအောင် ပြောပြ၏။ အချိန်ကား ၁-နာရီ/ ၁-နာရီကျော် ၀န်းကျင်လောက် ကြာမြင့်ပေသည်။ ဤသည်ကား တစ်ညတာ မဟုတ်၊ အလုပ်မရှုတ်လျှင် ညစဉ်ညတိုင်းတည်း။ ထို့ကြောင့် ရွာဦးကျောင်းက ညဉ့်ဦးယာမ်သည် မိမိတို့ ကျောင်းသား ကိုရင်လေးများအတွက် ယနေ့ခေတ်အနေနှင့် ပြောရလျှင် ``ဓမ္မစကူးလ်´´ (Dhamma School) ပင် ဖြစ်ပေတော့သည်။\nရွာဦးကျောင်းက ဓမ္မစကူးလ်မှာ သင်ယူခဲ့သည့် ဗုဒ္ဓ၀င်ဆိုင်ရာ အခြေခံစာတိုပေစများက စာပေကို တတ်ချင်၊ ပညာကိုလိုချင်သည့် စိတ်များ ဖြစ်ပေါ်အောင် နှိုးဆော်ပေးဟန်တူလေ၏။ စာဖတ်ဝါသနာပါသည့် ဖခမည်းတော်ကြီးက လည်း မင်းကွန်းဆရာတော်၏ မဟာဗုဒ္ဓ၀င်စာအုပ်ထဲက ဆရာတော်၏ ဓာတ်ပုံနှင့် ဘွဲ့ထူးဂုဏ်ထူးများကို ဖတ်ပြပြီး မိမိကို ပြောပြ၏။ ထို့ကြောင့်ထင်၏။ ၁၀-နှစ်သားအရွယ်မှာ ရှင်သာမဏေ၀တ်ပြီး ၁၃-နှစ်အရွယ်မှာ စာပေများ သင်ကြားဖို့အတွက် မုံရွာမြို့ ဇောတိကစာသင်တိုက်ကြီးသို့ ပျော်ပျော်ပါးပါးပင် သွားခဲ့လေသည်။\nစာသင်တိုက်ကြီးသို့ရောက်ပြီးသည့်နောက်၌ သဒ္ဒါကြီးစာအုပ်၊ အဘိဓမ္မတ္ထသင်္ဂဟစာအုပ်တို့ကို ကိုင်ဆောင်ပြီး အလွတ် ကျက်မှတ်ရလေသည်။ ထိုသို့ကျက်မှတ်ရင်း အဘိဓမ္မတ္ထသင်္ဂဟစာအုပ်မျက်နှာဖုံးမှာ ရေးသားထားသည့် ``သီဟိုဠ်ကျွန်း အရှင် အနုရုဒ္ဓါမထေရ် စီစဉ်ရေးသားအပ်သော အဘိဓမ္မတ္ထသင်္ဂဟ``ဟူသော စာကိုတွေ့မိသောအခါ ``မိမိတို့နယ်မြို့လေးမှ မုံရွာကို သွားသည့် ကတ္တရာလမ်းလေးကိုပင် အာရှတိုက်၏ အကြီးဆုံးလမ်းမကြီး´´ဟု ထင်ခဲ့သော မိမိသည် ``သီဟိုဠ် ကျွန်းဆိုတာ ဘယ်မှာလဲ၊ တနင်္သာရီတိုင်းမှာလား၊ ရခိုင်ပြည်နယ်မှာလား´´ဟု မယောင်မလည်နှင့် ၀ိုးတ၀ါး တွေဝေ စဉ်းစားမိခဲ့သည်။ ယင်းသို့စဉ်းစားမိရင်းနှင့်ပင် စာသင်တိုက်မျိုးစုံသို့ သွားရောက်၍ ပရိယတ္တိ စာပေများကို သင်ယူခဲ့သည်။ ထို့နောက် သူ့အရွယ်နှင့်သူ သတ်မှတ်ထားသည့် စာမေးပွဲမျိုးစုံကို ကြိုးစားပြီး ၀င်ရောက်ဖြေဆိုခဲ့ရင်း အသက် ၂၇-နှစ်သို့ ချဉ်းနင်းရောက်ရှိခဲ့လေသည်။ ``သာမဏေကျော်၊ ဓမ္မာစရိယ၊ သကျသီဟ´´ဟူသော ဘွဲ့များကို လည်း ရရှိခဲ့ပါသည်။\nအသက် ၂၇-နှစ်သို့ရောက်သောအခါ ထိုက်သလောက် လေ့လာထားသည့် ဗဟုသုတ၊ ရင်ဆိုင်ကျော်လွှားခဲ့သည့် အတွေ့အကြုံ၊ အရာရာကို စူးစမ်းတတ်သည့် အတွေးအခေါ်များ သူ့ အရွယ်နှင့်သူ ရင့်ကျက်လာပြီဖြစ်သည်အား လျော်စွာ`` သီဟိုဠ်ကျွန်းဆိုတာ တနင်္သာရီတိုင်းမှာလား၊ ရခိုင်ပြည်နယ်မှာလား´´ဟူသော ၀ိုးတ၀ါး အတွေးများ စုန်းစုန်း မြုပ် နိဂုံးချုပ်သွားခဲ့လေပြီ။\nအတွေးဟောင်းများ ဆွေးမြေ့သည့်အခါ အတွေးသစ်များ သန္ဓေတည်လာရမြဲဖြစ်ရကား ``ဒီပနီကျမ်းပေါင်းများ စွာကို ပြုတော်မူခဲ့ပြီး နွားသားမစားရေးကို တိုက်တွန်းလှုံ့ဆော်ခဲ့သော ကမ္ဘာကျော် လယ်တီဆရာတော်(D.Litt)၊ သီဟိုဠ်ဖြစ် ဋီကာကျမ်းတစ်ဆောင်၏ အမှားကို ရဲရဲဝံ့ဝံ့ထောက်ပြ သည့် ပရမတ္ထဒီပနီဟုခေါ်တွင်သည့် မြန်မာပြည်ဖြစ် ဋီကာကျမ်း၊ သူနာပြုအလုပ်ကို လုပ်ရင်း သာသနာပြုခဲ့သည့် ကမ္ဘာ့ဗုဒ္ဓသာသနာပြု အရှင်သေဋ္ဌိလ၊ သိရီလင်္ကာနိုင်ငံ သမိုင်း၏ ခေတ်တက္ကသိုလ် ကျောင်းသားအဖြစ် ပထမဆုံး ပေါ်ထွက်လာသည့် ရဟန်းတစ်ပါးဟု တနိုင်ငံလုံး ဟိုးဟိုး ကျော်သွားခဲ့ သော ဒေါက်တာ ၀ါလ်ပိုလာရာဟုလာ၊ နယ်ချဲ့တို့ပေါက်ဖွားရာ ဥရောပ၊ နေမ၀င်အင်ပါရာဟု လက်မ ထောင် ခဲ့သည့် အင်္ဂလန်၊ သင်ယူချင်သည့် အတတ်ပညာများကို သင်ယူနိုင်သည့် အောက်စဖို့ဒ် တက္ကသိုလ်၊ ကမ္ဘာ့ကုလသမဂ္ဂ ဌာနချုပ်တည်ရှိရာ အမေရိကန်၊ ပညာရှင်အမြောက်အမြား ထုတ်လုပ်နေသည့် ဟားဗတ်တက္ကသိုလ်၊ အဏုမြူဖခင် သိပ္ပံပညာရှင် အိုင်းစတိုင်း၊ ကျွန်စနစ်ကိုဖျက်သိမ်းသည့် သမ္မတ လင်ကွန်း၊ ကိုယ့်ဘာသာ ကိုယ့်လူမျိုးအတွက် အသက်ကိုပင် စတေးခဲ့သည့် ဂန္ဓီ၊ သန်းပေါင်း များစွာသော အိန္ဒိယနိုင်ငံသားများကို ဗုဒ္ဓဘာသာဝင်ဖြစ်အောင် စည်းရုံးနိုင်ခဲသည့် ဒေါက်တာ အမ်ဘေဒကာ´´စသည့် ပုဂ္ဂိုလ်ထူး၊ ဂန္ထ၀င်စာပေ၊ ကမ္ဘာကျော်တက္ကသိုလ်၊ နိုင်ငံတကာ သမိုင်းဝင် ဖြစ်စဉ်များနှင့်အတူ B.A M.A Ph.D စသော ဘွဲ့ဒီဂရီများကို ခွဲခြမ်းစိတ်ဖြာသည့် အတွေးများသည် ရင်မှာ မသိမသာ ခိုအောင်းမိလေပြီ။\nထို့ကြောင့် ``အရှင်သုမနပါလ B.A (ကိုလံဘို) အရှင်ရေ၀တဓမ္မ M.A (ကေလနိယ) အရှင်ရာဟုလာနန္ဒ Ph.D (ဘုံဘေ)´´ဟု စသည်အားဖြင့် ရေးသားထားသည်များကို တွေ့ရသောအခါ ယင်းနိုင်ငံတကာသုံး ဘွဲ့ဒီဂရီများကို လိုချင်သည့်စိတ်များ ဖြစ်မိလေသည်။\n``သာသနဓဇ၊ သိရီပ၀ရ၊ ၀ိဒူ၊ မဟာဝိဒူ၊ ပါရဂူ၊ နိကာယုဇ္ဖောတက၊ ဂန္ထ၀ါစက၊ ဇောတိက ဓဇ´´ စသည့် မြန်မာနိုင်ငံ၏ သာသနာတော်ဆိုင်ရာ ဘွဲ့ဒီဂရီများကား လူပုဂ္ဂိုလ်များ နားလည်ဖို့ မဆိုထားဘိ၊ မိမိတို့ ရှင်ရဟန်းများပင် နားလည်အောင် မနည်းကြိုးစားရပေ၏။ လူအများ နားလည်ဖို့အတွက်မှာမူ ``ဘွဲ့တံဆိပ်ဒီပလိုမာတန်း´´ တစ်ခုကိုပင် ဖွင့်ဖို့လိုပေလိမ့်မည်။ B.A M.A Ph.D စသောဘွဲ့ဒီဂရီများက နိုင်ငံတကာသုံး ဘွဲ့ဒီဂရီများဖြစ်သောကြောင့် ကျေးတော သားပင်ဖြစ် စေဦးတော့ ထိုက်သလောက်တော့ နားလည်ပေသည်။ ထို့ကြောင့် ယင်းနိုင်ငံတကာသုံး ဘွဲ့ ဒီဂရီများကား လူ့လောကတွင် ရေပန်းစားလှ၏။\nယင်းဘွဲ့ဒီဂရီများကို လိုချင်သည့်အတွက် သီဟိုဠ်ကျွန်းခေါ် သိရီလင်္ကာနိုင်ငံသို့ သွားရောက်၍ ပညာသင်ယူ ချင်သည့်ဆန္ဒများ ဖြစ်မိလေသည်။ သို့သော် နွားကျောင်းသား တစ်ယောက်အတွက် မြို့တော်ကြီးသည် အလှမ်းကွာဝေး လှသကဲ့သို့ မိမိမှာလည်း အစစအရာရာ အင်အားနည်းနေရကား သီရိလင်္ကာရှိ တက္ကသိုလ်ကြီးများသည် မိမိနှင့် အလှမ်း ကွာဝေးလျက်ပင် ရှိပေသည်။ သို့သော် နိုင်ငံတကာတက္ကသိုလ်အိမ်မက်များက မက်နေဆဲ။ ယင်းသို့သောအိပ်မက်များမှာ ငယ်စဉ်တောင်ကျေး ကလေးဘ၀က နားစွင့်ခဲ့ရသော ရွာဦးကျောင်း ခေါင်းလောင်းသံက စခဲ့ပေသည်။\nယနေ့ အမိမြန်မာပြည်ကြီး၌ ရွာဦးကျောင်းက ခေါင်းလောင်းသံများ မြည်ကြပါသေး၏လော။ နားစွင့်ကြစေချင် ပါသည်။ ယင်းခေါင်းလောင်းသံများကို ဘာသာခြားတို့၏ ဂစ်တာသံများနှင့် ၀တ်ပြုသံများက လွှမ်းမိုးစ ပြုနေပေပြီ။ သတိမူလျှင် မြူတောင် မြင်နိုင်ပေ၏တကား။ နိုင်ငံ့ကျက်သရေ ဆောင်ဖြစ်သည့် ရွှေတိဂုံစေတီတော်မြတ်ကြီးသာ စကားပြောနိုင်ခဲ့လျှင် ``အော် မြန်မာနိုင်ငံသူ နိုင်ငံသားများ မိစ္ဆာဒိဋ္ဌိများ ကျောချနေတာတောင် ဓားပြမှန်း မသိကြဘဲကိုး၊ ဒါတောင် သာကီမျိုးဟေ့ တို့ဗမာလို့ အော်ကြတုန်းရှိသေးတယ်၊ ဗုဒ္ဓဘာသာဝင်များ တဖြေးဖြေးနဲ့ ပရုတ်လုံးကဲ့သို့ လုံးပါး ပါးနေသည်ကို မသိကြသည်မှာ လက်ဖျစ်ခတ်တီး အံ့ချီးထိုက်ပေစွာ့´´ဟု ငြီးတွားပေလိမ့်မည်။\nဘာသာရေးခေါင်းဆောင်များဖြစ်ကြသည့် မိမိတို့ရဟန်းတော်များသည် ``ကျောင်းသင်္ခန်း´´ မှာပင် ကိန်းအောင်း မနေဘဲ အခြားသူတို့၏ လုပ်ကွက်ကိုလည်း ကျော်၍ ကြည့်တတ်ဖို့ လိုပေသည်။ တစ်ကွက်နောက်ကျလျှင် မိစ္ဆာကျားတို့၏ ၀ါးမျိုခြင်းကို ခံရမည်သာတည်း။ အကြိမ်ပေါင်းများစွာ ၀ါးမျိုခံရသည်ကိုပင် ကျားစွယ်ကို ကြောက်ရကောင်းမှန်း မသိသေး။ ထို့ကြောင့် ၀ံသာနုစိတ်ဓာတ် ပြင်းထန်လှသည့် ဆရာတော်တစ်ပါးက ``ငါတို့က ခံစစ်နှင့် ကစားနေရတာပါ၊ ဂိုးသွင်း မခံရအောင် မနည်းကြိုးစားနေရတယ်`` ၀မ်းနည်းသံနှင့် ပြာခဲ့ဖူးပါသည်။ မိစ္ဆာဒိဋ္ဌိပုဂ္ဂိုလ်များ ကင်းဝင်သွားလျှင်တော့ မိမိတို့အားလုံး လည်စင်းခံကြဖို့သာ ပြင်ကြပေတော့။ ကိုယ့်ခြံစည်းရိုးကို လုံအောင်ကာဖို့ ကြိုးပမ်းကြပါစို့။\nယင်းအမြင်ကြောင့်ပင် မိမိသည် ကလေးသူငယ်များအတွက် ဗုဒ္ဓဘာသာယဉ်ကျေးမှု သင်တန်းများကို မုံရွာ၊ ပခုက္ကူစသည့်မြို့များ၌ ဖွင့်လှစ်ပို့ချခဲ့ပါ၏။ ကလေးတရားပွဲများကိုလည်း ဟောကြားပေး ခဲ့၏။ ကချင်ပြည်နယ် နမ္မတီးမြို့သို့ သွားရောက်ပြီး ကလေးများကို တရားဟောသည့်အခါ တရုတ်ကြီး တစ်ယောက်က ``လူငယ်ကောင်းမှ လူကြီးကောင်းမှာ၊ လူကြီး ကောင်းမှ တိုင်းပြည်ကောင်းမှာပေါ့၊ ဒါကြောင့် ကလေးများကို တရားဟောသင့်တယ်ဘုရား´´ လျှောက်ထားပြီး ကလေးများအတွက် မုန့်ပဲသွားရေစာနှင့် ဘောလ်ပင် ဗလာစာအုပ်များကို လှူဒါန်းခဲ့လေသည်။ ဤ သည်ကား မိမိဦးစီးပြီး ဟောပြောပို့ချပေးခဲ့သည့် ရက်တို ``ဓမ္မစကူးလ်´´ များပင်တည်း။ အမှန်တကယ်ကား ရေရှည် စီမံကိန်းရေး ဆွဲပြီး ``ဓမ္မစကူးလ်´´များကို ရက်ရှည် ပို့ချသင့်ပေသည်။\nတရားဟောသည့်အခါ၌လည်း ဘာသာခြားများနှင့် နှိုင်းယှဉ်ပြီး လူမျိုးကိုချစ်သည့်စိတ်၊ ဘာသာကို ချစ်သည့် စိတ်များ ထားရှိကြဖို့လိုအပ်ကြောင်းကိုလည်းကောင်း၊ အမျိုး ဘာသာ သာသနာကို ထောက်ပံ့နိုင်ဖို့အတွက် စီးပွားရေး ဖြစ်ထွန်းအောင်လုပ်ဖို့ လိုအပ်ကြောင်းကိုလည်းကောင်း လောကီကြီးပွားရေးတရားများကို ဦးစားပေးဟော၏။ ရှင် ရဟန်းများ သင်ယူနေကြသည့် ပရိယတ္တိ ပညာရေးစနစ်ကိုလည်း ခေတ်နှင့် အညီ ပြုပြင်သင့်ကြောင်း ဝေဘန်အကြံပြု၏။ ရေး၏။ ယင်းသို့သော လုပ်ရပ် များကြောင့်ပင် ပတ်ဝန်းကျင်၏ အားပေး ထောက်ခံမှုများကို ထိုက်သလောက် ရရှိခဲ့ပါသည်။ သို့သော် မပြောပ လောက်သေးပါ။\nဆန်းဒေးစကူးလ် (Sunday School)\nမိမိသည် အသက် ၃၅-နှစ်ကျော်သောအခါမှသာ အနှစ်နှစ်အလလက အိပ်မက်မက်ခဲ့သည့် သီဟိုဠ်ကျွန်းခေါ် သီရိလင်္ကာနိုင်ငံသို့ ဆိုက်ရောက်ခဲ့ပါတော့သည်။ ကိုလံဘိုနိုင်ငံတကာလေဆိပ်သို့ ရောက်ရောက်ချင်း လေဆိပ်အတွင်း၌ ဘုရားဆင်းတုတစ်ဆူကို ဖူးမျှော်ရ၏။ ထို့နောက် လမ်းတလျှောက် လမ်းဆုံလမ်းခွများ၌လည်း ဘုရာဆင်းတုများ၊ ဗောဓိပင်များကို တွေ့ရပြန်၏။ ဗောဓိပင်များကိုလည်း အထူးတလည် အမြတ်တနိုးထားကြ၏။ သီရိလင်္ကာနိုင်ငံသားများ၏ မြတ်ဗုဒ္ဓအပေါ် တလေးတစား တန်ဖိုးထားသည့် စိတ်ကို အားရ ကျေနပ်မိပါသည်။\nအစိုးရရုံးးများ၌လည်း ရဟန်းတော်များကို အထူးဦးစားပေး၍ လုပ်ပေးကြ၏။ တခါတရံ အစိုးရရုံးသို့ နေ့ဆွမ်း စားချိန် ရောက်သွားလျှင် ဆွမ်းတောင် ကပ်လှူလိုက်သေးပါသည်။ ဘတ်စ်ကားများ၌လည်း ရဟန်း သံဃာတော်များ အတွက် အမြဲတန်း ၂-နေရာစာ ပေးထားသည်ကို တွေ့ရပြန်၏။ ဂိတ်စောင့် ရဲဘော်များသည် ဘုန်းကြီးရဟန်းများကို တွေ့လျှင် ပရိတ်ချည်ကို တောင်းလေ့ရှိ၏။ ရဟန်းတော်များ ပါဝင်သောကားများကို စစ်ဆေး မေးမြန်းခြင်း မလုပ်ဘဲ အလွယ်တကူပင် ခွင့်ပြု၏။ အစိုးရရုံးများကလည်း ဗုဒ္ဓဘာသာဝင် များကို ဦးစားပေး နေရာချ၏။ ဥပုသ်စောင့်ချင်သူများ ဥပုသ်စောင့်နိုင်ဖို့အတွက် လပြည့်နေ့တိုင်းကို အစိုးရရုံးပိတ်ရက်အဖြစ် သတ်မှတ်ထား၏။ ညနေခင်းဆိုလျှင် ဘုန်းကြီး ကျောင်းများ၌ ဗောဓိပင်ကို ပန်းဆီမီးတို့ဖြင့် ပူဇော်ကြ၏။ ဤသည့်ဖြစ်စဉ်များက သီရိလင်္ကာနိုင်ငံ၏ မြတ်ဗုဒ္ဓအပေါ် အလေးအနက်ထားကြောင်း ဖေါ်ပြလျက်ရှိပေသည်။\nထို့အပြင် ဗုဒ္ဓဘာသာဝင်နိုင်ငံတိုင်း နမူနာယူသင့်သော စည်းမျဉ်းတစ်ခုရှိပါသေးသည်။ ယင်းမှာအခြားမဟုတ်။ သီရိလင်္ကာနိုင်ငံ၏ အာဏာ အရှိဆုံးဖြစ်သော သမ္မတတစ်ယောက်သည် သမ္မတဖြစ်သည်နှင့်တပြိုင်နက် သမ္မတအဖြစ် ``ကျမ်းသစ္စာ´´ ကျိန်ဆိုရ၏။ ကျမ်းသစ္စာကျိန်ဆိုပြီးသော သမ္မတအသစ်သည် အနုရာဓပူရမြို့ရှိ မဟာဗောဓိပင်နှင့် ကန္ဒီမြို့ရှိ စွယ်တော်တို့ကို ဦးတိုက်ပူဇော် ရခြင်း၊ သံဃာ့ဂိုဏ်း ၃-ဂိုဏ်းမှ ဂိုဏ်းချုပ်ဆရာတော်ကြီးတို့ကို ဦးတိုက်ပူဇော်ရ ခြင်းတို့ပေတည်း။ ဤကား မဖြစ်မနေ လုပ်ကိုလုပ်ရမည့် စည်းမျဉ်းတစ်ခု ဖြစ်ပါသည်။\n``အရင်းစစ်လျှင် အမြစ်မြေက´´ ဆိုသကဲ့သို့ ယင်းသို့လျှင် နိုင်ငံတစ်နိုင်ငံလုံးက မိမိတို့ ဗုဒ္ဓဘာသာကို အသက် တမျှ တန်ဖိုးထားခြင်း၏အကြောင်းမှာ သိရီလင်္ကာနိုင်ငံအစိုးရ၏ ဆန်းဒေးစကူးလ်များကြောင့်ပင် ဖြစ်ပေသည်။ ယင်း ဆန်းဒေးစကူးလ်ကို ၁၈၈၁-ခုနှစ်၊ ဖေဖေါ်ဝါရီ ၁၃-ရက်နေ့တွင် အမေရိကန်နိုင်ငံသား Henry Olcott ဟင်နရီအောလ်ကော့ (သာသနာ့အလံကို တီထွင်သူ)က အခက်အခဲပေါင်းများစွာကို ကျော်လွှားပြီး ကိုယ့်အားကိုယ့်ကိုးဖြင့် စတင်၍ တည်ထောင် ခဲ့ပါသည် (On 13th February 1881, the first Buddhist Sunday school was started at the Society’s premises in Maliban Street )။ နောက်ပိုင်းကျမှ နိုင်ငံတော်အစိုးရက တာဝန်ယူဆောင်ရွက်လေသည်။ ယခုဆိုလျှင် နှစ်ပေါင်း ၁၀၀-ကျော် သွားပေပြီ။ ယနေ့တိုင်းပြည်၌ အုပ်ချုပ်နေကြသည့် သမ္မတ၊ ၀န်ကြီး၊ ဗိုလ်ချုပ်ကြီးများသည်ပင် ယင်းဆန်းဒေးစကူးလ် ကျောင်းဆင်းများ ဖြစ်ကြပေသည်။\nဆန်းဒေးစကူးလ် ဟူသည်မှာ တနင်္ဂနွေနေ့ တိုင်း ဗုဒ္ဓ၀င်၊ ရာဇ၀င်၊ ယဉ်ကျေးမှုစသည်များကို အထူးသင်ပေးသော ကျောင်းဖြစ်ပေသည်။ ယင်းကျောင်းများသည် ပုဂ္ဂလိကပိုင် မဟုတ်ကြ၊ နိုင်ငံတော်အစိုးရကိုယ်တိုင်က ပညာရေးစနစ်ကို သတ်မှတ်ပေးပြီး စည်းမျဉ်းဥပဒေနှင့်အညီ ဖွင့်လှစ်ထားသော ကျောင်းများ ဖြစ်ပေသည်။ နေရာကား ဘုန်းကြီးကျောင်းများ ပင်တည်း။ အချို့ဘုန်းကြီး ကျောင်းများ၌ စွမ်းနိုင်သော ကျောင်းထိုင်ဘုန်းကြီးများသည် ဆန်းဒေးစကူးလ်၏ ကျောင်းအုပ် ဖြစ်ပြီး အနည်းငယ်သောကျောင်းများမှာတော့ ကျောင်းထိုင်ဘုန်းကြီးများက ပံ့ပိုးမှု အပိုင်းလောက်သာ တာဝန်ယူ ကြပါ သည်။ ဤအချက်ကို ထောက်ဆ၍ ကလေးသူငယ်များကို သင်ပေးနိုင်ဖို့အတွက် ဘုန်းကြီးများကိုယ်တိုင်က လောကီ လောကုတ် စွယ်စုံတတ်ဖို့လိုသည်ဆိုသည်ကို သတိမူသင့်၏။\nယင်းဆန်းဒေးလ်ကျောင်း၌ လူပုဂ္ဂိုလ်များ ဆရာ, ဆရာမ ဖြစ်ဖို့အတွက် ဆရာဖြစ်သင်တန်းဟူသော သီးသန့် စာမေးပွဲတစ်ခုကို ဖြေဆိုကြရသေး၏။ ယင်းစားမေးပွဲကို အောင်မြင်မှသာ များသောအားဖြင့် ဆရာဖြစ်ကြပါသည်။ ဆန်းဒေးစကူးလ်၌ သင်ပေးကြသော ဆရာ/ ဆရာမတို့သည်ကား စေတနာ့ဝန်ထမ်းတို့သာတည်း။\n၁။ ကုသိုလ်ကံ အကုသိုလ်ကံ၊ ကုသိုလ် အကုသိုလ်ကံတို့၏ အကျိုးတရား၊\n၂။ ခန္ဓာ၊ အာယတန၊ ဓာတ်၊ သစ္စာ၊\n၂။ ပဋိစ္စသမုပ္ပါဒ် ၊ သမထ ၀ိပဿနာတို့ဖြစ်ပါသည်။\nသိရီလင်္ကာနိုင်ငံရှိ ကလေးသူငယ်များသည် အစိုးရကျောင်းများ၌ ၅-နှစ်အရွယ်မှ စတင်ပြီး ပညာသင်ယူရ သကဲ့သို့ ဆန်းဒေးစကူးလ်၌လည်း (၅)နှစ်အရွယ်မှပင် စတင်ပြီး ပညာသင်ယူကြရပြီး ဆန်းဒေးစကူးလ်ကို အစိုးရကျောင်း များနှင့် တူညီစွာပင် အတန်းများကို သူ့အဆင့်နှင့်သူ ခွဲခြားထားပါသည်။ အစိုးရကျောင်းများက သူငယ်တန်းဆိုလျှင်လည်း ဆန်းဒေးစကူးများမှာလည်း သူငယ်တန်းပင်ဖြစ်သည်။\nဆန်းဒေးစကူးလ်ကို - - -\n၁။ သူငယ်တန်း (primary)၊\n၂။ ၁-တန်းမှ ၁၀-တန်း (Grade 1 to Grade 10)၊\n၃။ နောက်ဆုံးအဆင့် ၁၊ အဆင့်၂ (final 1. 2) ဟု အတန်းပေါင်း ၁၃-တန်း ခွဲခြားပြီး သင်ကြားပေးပါသည်။\nပြဋ္ဌားန်းထားသည့် စာပေများမှာ ငါးရာ့ငါးဆယ်လာ ဇာတ်တော်များ၊ ဓမ္မပဒလာ ဘုရားလက်ထက်က အဖြစ် အပျက်များ၊ ယင်းအကြောင်းကို ရေးထားသည့် ကဗျာများ၊ ပါရမီ ၁၀-ပါး အကြောင်း၊ ဒါန သီလစသော ပုညကိရိယ၀တ္ထု ၁၀-ပါးတို့၏ အဓိပ္ပါယ်၊ ဘုရားဖြစ်တော်စဉ် ဗုဒ္ဓ၀င်အကြောင်း၊ ပရိတ်ကြီးပါဠိနှင့် အဓိပ္ပါယ်၊ အဘိဓမ္မာ သဘောအဓိပ္ပါယ်၊ သုတ္တနိပါတပါဠိလာ မှတ်သားဖွယ်တရားများ၊ သီရိလင်္ကာ ဗုဒ္ဓဘာသာသမိုင်း၊ ဗုဒ္ဓဘာသာနှင့် ပတ်သက်သည့် ရှေးဟောင်း ယဉ်ကျေးမှု ဗိသုကာအကြောင်း၊ ရှေးဘုရင်တို့၏အောင်ပွဲနှင့် စစ်သူကြီးများ၏ အစွမ်းသတ္တိစသည်တို့ကို ဖေါ်ပြထားသည့် ရာဇ၀င်များ ၊ ထေရ၀ါဒဗုဒ္ဓဘာသာနှင့် မဟာယာနဗုဒ္ဓဘာသာတို့၏ ကွဲပြားခြားနားပုံတို့ ဖြစ်ပါသည်။ ယင်းပြဋ္ဌာန်းစာတို့ကို အတန်း အားလျော်စွာ သူ့အဆင့်နှင့်သူ ခွဲခြားပြီး သင်ကြားပေးပါသည်။\nယင်းပြဋ္ဌာန်းစာတို့ကို မိခင်ဘာသာဖြစ်သည့် ဆင်ဟာလဘာသာနှင့် သင်ကြားပေး၏။ အင်္ဂလိပ်စာကိုလည်း သင်ပေး၏။ တချို့ဆန်းဒေးစကူးတို့၌ အင်္ဂလိပ်စာဒီပလိုမာတန်းကိုပင် ဖွင့်လှစ်ထား၏။ အတန်းတိုင်းအတွက် သင်ရိုးပြဌာန်း စာအုပ် တွေကိုလည်း သာသနာရေးဝန်ကြီးဌာနက ရိုက်နှိပ်ထုတ်ဝေပြီး အခမဲ့ဖြန့်ဝေ၏။ ယင်းဆန်းဒေး စကူးလ်စာမေးပွဲကို သာသနာရေးဝန်ကြီး ဌာနကပင် တာဝန်ယူပြီး ဒီဇင်ဘာလ ပထမပတ်မှာ ကျင်းပပေးပါသည်။\nကျောင်းသူ/ကျောင်းသားများသည် တနင်္ဂနွေနေ့ရောက်ပြီဆိုလျှင် နံနက် (၇) နာရီလောက် မှစပြီး ကျောင်းသို့ လာကြ၏။ ကျောင်းတက်သည့်အခါ အထက်အောက် နှစ်ခုစလုံး အဖြူရောင်ဝတ်စုံများကို ရိုးရာဓလေ့အတိုင်း ၀တ် ဆင်ကြရ၏။ အကြောင်၊ အကျား အရောင်မျိုးစုံနှင့် ခေတ်ဆန်ဆန်အ၀တ်အစားများကို မ၀တ်ကြရပါ။ နိုင်ငံတော် အစိုးရကလည်း SundaySchool ၀တ်စုံဆိုပြီးတော့ သီးသန့်သတ်မှတ်ပေးထား၏။ ယောက်ျားလေးများအတွက် လည် ကတုံး လက်ရှည် ရှပ်အင်္ကျီအဖြူနှင့် လုံချည်အဖြူဖြစ်ပြီး မိန်းကလေးများအတွက်မှာ Halfဆာရီဆိုသည့် ရိုးရာ အဖြူဝတ်စုံ ဖြစ်ပါသည်။\nဘုန်းကြီးကျောင်းသို့ ရှေးဦးစွာ ရောက်ရှိလာကြသော ကျောင်းသူကျောင်းသားများက ကျောင်းဝင်းအတွင်းရှိ ပန်းပင်များမှ ပန်းများကို ခူး၊ ပြီးတော့ ရေးဆေးကြ၏။ တချို့က မိမိတို့အိမ်မှပင် ပန်း၊ အမွှေးတိုင်၊ ဖယောင်း တိုင်တို့ကို ယူဆောင်ခဲ့ကြ၏။ ယင်းပန်း၊ အမွှေးတိုင်၊ ဖယောင်းတိုင်၊ သောက်တော်ရေစသည်တို့ကို ဗောဓိပင်အနီးရှိ ပန်းတင်ခုံပေါ်မှာ စီထားကြသည်။\nစာသင်ခန်းသို့ မ၀င်မီ နံနက် ၈-နာရီ ၃၀ မိနစ်မှာ သြ၀ါဒခံယူပွဲကို ကျင်းပသေး၏။ ကျောင်းသူကျောင်းသား အားလုံး ဗောဓိပင်ရှေ့မှာ စီတန်းပြီး အတန်းလိုက် ရပ်ကြရ၏။ အလှည့်ကျဖြစ်သည့် ကျောင်းသူ ကျောင်းသား ၁၀-ယောက်၊ ၁၅-ယောက်ခန့်က အမွှေးတိုင်၊ ပန်းခြင်းတို့ကို တန်းစီ ယူဆောင်လာပြီး ကျောင်းသူကျောင်းသားတို့အား တစ်ယောက်ချင်း လက်နှင့် ထိစေ၏။ ပြီးမှ ဗောဓိပင်ရင်းရှိ ရုပ်ပွားဆင်းတုတော်ရှေ့မှာ ပူဇော်ကြပါသည်။\nထိုသို့ ဘုရားကို ပူဇော်ပြီးသောအခါမှသာ ကျောင်း၌ သီတင်းသုံးနေသည့် ရဟန်းတစ်ပါးပါးထံ ငါးပါးသီလကို ခံယူဆောက်တည်ကြပါသည်။ ထို့နောက် ရဟန်းတော်နှင့် ကျောင်းအုပ်ဆရာက ကျောင်းသူကျောင်းသားများကို သြ၀ါဒ စကားများကို ပြောကြားပါသည်။ (ယင်းသြ၀ါဒခံယူသည့် အခန်းအနားမှာ အချိန် ၄၅-မိနစ်ခန့်လောက် ကြာ၏။) ပြီးမှ စာသင်ခန်းအတွင်းသို့ ၀င်၍ စာသင်ကြရပါသည်။\nနေ့မွန်းတည့်ခါနီး ၁၁- နာရီအချိန်မှာ အားလပ်ချိန် ၁၀-မိနစ်ခန့် အနားပေးပြီး ပေါင်မုန့်၊ လက်ဘက်ရည်စသော မုန့်ပဲသွားရေစာတို့ကို ဝေငှပါသည်။ ထိုမုန့်ပဲသွားရေစာများကို အလှူရှင်ရှိလျှင် အလှူရှင်က၊ အလှူရှင်မရှိလျှင် ကျောင်း ထိုင်ဘုန်းကြီးများက ကျွေးမွေးကြပါသည်။ ထို့နောက် စာသင်ခန်းသို့ ပြန်ဝင်ကြပြီး နေ့လည် ၁၂-နာရီ မိနစ် ၃၀-အချိန်ကျမှ သင်ကြားမှုအစီစဉ်အားလုံး ပြီးဆုံးသွားပါသည်။\nသင်တန်းပြီးဆုံးချိန်မှာ ကျောင်းသူကျောင်းသားများသည် စာသင်ခန်းထဲမှပင် ဗောဓိပင်ရှိရာဘက်ကို မျက်နှာမူပြီး ရှေးဦးစွာ မေတ္တာပို့၊ ထို့နောက်မှ ဗောဓိပင်ကို ပူဇော်ကြရပါသည်။ ယင်းသို့ ပူဇော်ပြီးသောအခါမှသာ စာသင်ခန်းတွင်းမှ အားလုံး ထွက်ခွါကြရပါသည်။\nသိရီလင်္ကာရှိ ကလေးများသည် ဤကဲ့သို့ ဘုရားရှိခိုး၊ သြ၀ါဒခံယူ၊ ဗုဒ္ဓစာပေများကို သင်ကြရသည်မှာ တစ်ပတ် မဟုတ်၊ တစ်လမဟုတ်၊ တစ်နှစ် မဟုတ်၊ နှစ်ပေါင်း ၁၃- နှစ်။ ယင်းကဲ့သို့ နှစ်ပေါင်းများစွာ ဗုဒ္ဓတရားနှင့် ထိတွေ့ နေကြရကား ကလေးများ၏ ဘာသာကိုချစ်တဲ့စိတ် လူမျိုးကိုချစ်တဲ့စိတ်မှာ ဦးခေါင်းထဲမှာ သံမှိုနှက်သကဲ့သို့ ဆွဲမြဲသွား ပါတော့သည်။ ဗုဒ္ဓ၀ါဒ၏ အခြေခံ အုတ်မြစ်မှာလည်း ခိုင်မာသွားပါတော့သည်။\nကလေးများသည် ဘုန်းတော်ကြီးများနှင့် ဆရာများ၏ သြ၀ါဒများကိုလည်း နာယူကြရကား ဗုဒ္ဓဘာသာဝင် ကျင့်ဝတ်ကိုလည်း ကျွမ်းကျင်၏။ ဗုဒ္ဓ၀င်ကို သင်ကြားထားကြရကား ဘုရားဖြစ်စဉ်နှင့် ဘုရားလောင်း စိတ်ဓာတ်ကိုလည်း ခရေစေ့တွင်းကျ သိ၏။ သမိုင်းဖြစ်စဉ်တို့ကိုလည်း မှတ်သားကြရ သောကြောင့် အမျိုး ဘာသာ သာသနာကိုလည်း ချစ်၏။ ထိုအကြောင်းများကြောင့် ကလေးသူငယ်များ၏ ဘာသာသွေးကား ရဲရဲတောက် နေပေပြီ။ အဘယ်ကဲ့သို့သောသူမှ ဘာသာကူးပြောင်းအောင် မစွမ်းနိုင်တော့ပေ။\nထို့ကြောင့် သီရိလင်္ကာ၌ နှစ်ပေါင်းများစွာနေဖူးသော မြန်မာဘုန်းကြီးတစ်ပါးက ဤကဲ့သို့ ပြောဖူးလေသည်။ ``သိရိလင်္ကာရှိ ဗုဒ္ဓဘာသာဝင်ကလေးသူငယ်များဟာ ဘာသာပြောင်းတယ်ဆိုတာ မရှိဘူး၊ ဘာကြောင့်လဲဆိုရင် ကလေး ဘ၀က စတင်ပြီး အခြေခံ ဗုဒ္ဓစာပေများကို စနစ်တကျ သင်ယူခဲ့ရသည့်အတွက် ဗုဒ္ဓဘာသာရဲ့တန်ဖိုးကို ကိုယ် ကိုယ်တိုင် သိရှိနေကြပြီလေ၊ ဒီတော့ ကိုယ့်ဗုဒ္ဓဘာသာကို ဘယ်သောအခါမှ ကျောမခိုင်းတော့´´တဲ့။\nနိုင်ငံတော်အစိုးရကလည်း ဗုဒ္ဓဘာသာဝင် ကျောင်းသူကျောင်းသားများကို ဆန်းဒေးစကူးလ်သို့ မဖြစ်မနေ တက်ရောက် သင်ကြားကြရမည်ဟု စည်းမျဉ်းထုတ်ထား၏။ အလွန်ကောင်းသော စည်းမျဉ်းတည်း။ ယင်းဆန်းဒေးစကူးလ် ကို နိုင်ငံ့အကြီးအကဲ သမ္မတတိုင်းက အားပေးကြပါ၏။ ယခုလက်ရှိ သမ္မတ Mahinda Rajapaksha က ပို၍ အားပေး၏။\nယင်းဆန်းဒေးစကူးလ် အောင်လက်မှတ်ကိုလည်း အထူးဦးစားပေး၏။ အစိုးရရုံးများ၌ အလုပ်လျှောက် သူတို့ သည် ထိုဆန်းဒေးစကူးလ် အောင်လက်မှတ်ကို ပြကြရပါသည်။ အကယ်၍ မပြနိုင်လျှင် အလုပ်ရရှိဖို့ မလွယ်ကူပေ။ တချို့ ပုဂ္ဂလိက ကုမ္ပဏီများသည်ပင် ယင်းအောင် လက်မှတ်မရှိလျှင် လုံးဝ လက်မခံပေ။ ဆန်းဒေးစကူးလ် အောင်လက်မှတ်မှာ ဤမျှလောက် အရေးပါလှပါသည်။\nလှည်းဝင်ရိုးသံ တညံညံ၊ ဓမ္မစကူးလ်ပေါင်း\n``လှည်းဝင်ရိုးသံ တညံညံ ပုဂံဘုရားပေါင်း``ဟုကြွေးကြော်နေသည့် အမိမြန်မာပြည်ကြီး၌ စနစ်တကျ ပို့ချနေသော ဓမ္မသင်တန်းကျောင်းများ မည်မျှလောက်ရှိသနည်း၊ အကဲခတ်ကြည့်စေချင်ပါသည်။ တချို့နေရာများ၌ ရက်တိုသင်တန်းကျောင်းများကတော့ ထင်ထင်ရှားရှား ရှိပေသည်။ သို့သော် ရက်ရှည်သင်တန်းကျောင်းများကား နည်းပါးလှ၏။ ယင်းသို့နည်းပါးလှသည့်အတွက် တချို့ဗုဒ္ဓဘာသာဝင် ရင်သွေးငယ်များသည် ဘာသာရေး အခြေခံ အားနည်းကြရကား ဘာသာခြားနှင့် အိမ်ထောင်ပြုပြီး ဘာသာခြားဘက်သို့ ကူးပြောင်းသွားကြသည်ကို ၀မ်းနည်းစွာ တွေ့ခဲ့ရဖူးပါသည်။\nစေတီပုထိုးများ၌ ညောင်ပင်ပေါက်လျှင် စေတီပုထိုးများ ပြိုပျက်ကြသကဲ့သို့ မိမိတို့မြန်မာ ပြည်ကြီး၌ ဘာသာ ခြားများ တိုးပွားလာလျှင် စေတီပုထိုးများ မျက်နှာတော် ညှိုးတော်မူရမည့်အခြေ အနေနှင့် ရင်ဆိုင်ရပေမည်။ ဤဖြစ်စဉ်ကို အစဉ်တွေးလျက် ယခုအချိန်မှစပြီး ဓမ္မသင်တန်းကျောင်း (သို့မဟုတ်) ဓမ္မစကူးလ်များကို မိမိတို့ တတ်စွမ်းသမျှ ဖွင့်လှစ် တည်ထောင်သင့်လှပေသည်။\nရန်ကုန်မြို့ရှိ ၀ံသာနုစိတ်ဓာတ် ကိန်းအောင်းနေသည့် ဒကာကြီး တစ်ယောက်က ``တပည့်တော်တို့ရပ်ကွက်မှာ တပည့်တော်တို့ ငယ်ငယ်တုံးက ဗုဒ္ဓဘာသာဝင်က ရာခိုင်းနှုန်း ၈၀- လောက် ရှိတယ်၊ အခုကြတော့ ဗုဒ္ဓဘာသာဝင်က ရာခိုင်းနှုန်း ၃၀-လောက်ပဲ ရှိပြီး ဘာသာခြားတွေက ပိုများနေတယ်ဘုရား``ဟု မိမိကို လျှောက်ထားဖူးပါသည်။ ရန်ကုန်မြို့ တော်ကြီး၌ ဤကဲ့သို့ဖြစ်နေသော ရက်ကွက်များ မည်၍မည်မျှလောက် ရှိနေဦးမည်မသိ။ သေချာမှုရှိသည်ကတော့ ဘာသာခြားများ တိုးပွားလာနေခြင်းပင်တည်း။\nထို့ကြောင့် ဤအချက်ကိုကောင်းကောင်းသိရကား မြန်မာပြည်အနာဂတ်အရေးကို သွေးအေးအေး မနေတတ် သည့် အမရပူရမြို့ မဟာဂန္ဓာရုံဆရာတော်ကြီးက ဤကဲ့သို့ မှာတမ်းတော် ခြွေခဲ့ပါသည်။\n`` ဒို့မြေဌာနီ ရှေးခါဆီဝယ်၊ မထေရ်အပေါင်း၊ စံရာကျောင်းမှ၊ ငြိမ့်ညောင်းသာယာ၊ မိန့်အာဏာ ကို၊ ရပ်ရွာလူများ၊ လွန်လေးစားခဲ့၊ ခုကားသို့နှယ်၊ မဟုတ်ကွယ်၍၊ နယ်ပယ်ပေါက်ဖွား၊ အမျိုးသားတို့၊ ဘုန်းဘုရား ကျောင်းတွင်၊ စာမသင်တော့။\nဤသည့်တိုင်းသာ၊ နှစ်ပေါင်းကြာလျှင်၊ မြန်မာတိုင်းဖွား၊ အမျိုးသားတို့၊ ဘုရားကိုစွန့်၊ တရားစွန့် ၍၊ စွန့်လိမ့်မှန်စွာ၊ မြတ်သံဃာတည်း၊ သို့အတွက်များပြား၊ ဘုန်းဘုရားတို့၊ တရားကိုယ်ကျင့်၊ လုံအောင်ကျင့်၍၊ မလင့်စေရ၊ ကိုယ့်ဒေသ၌၊ သိပ္ပ၀ိဇ္ဇာ၊ ပြသင့်ရာကို၊ ကောင်းစွာပိုင်ပိုင်၊ ပြသနိုင်မှ၊ ဘုန်းလှိုင်ဟောပြ၊ သြ၀ါဒကို၊ စိတ်ကကြည်ဖြူ၊ လိုက်နာယူလျက်၊ ကိုယ်မူနှုတ်ပြောင်း၊ စိတ်လည်း ကောင်း၍၊ နောက်နှောင်းသာသနာ၊ ပြည်မြန်မာသည်၊ ရှည်ကြာနေသို့၊ ထွန်းမည်ကို့´´။\nအကြင်အခါ၌ မြန်မာပြည်အ၀ှမ်းမှာ ``လှည်းဝင်ရိုးသံ တညံညံ၊ ဓမ္မစကူးလ်ပေါင်း´´ဟု ကြွေးကြော်နိုင်၏။ ထို အခါ၌ နတ်ရွာစံသွားလေပြီဖြစ်သော ဘုရင်မင်းမြတ် အနော်ရထာက အထက်ကောင်းကင်ယံ နတ်ပြည်မှတဆင့် ဗြဟ္မာ့ပြည်တိုင်အောင် ``အိုသူတော်ကောင်းတို့ မြန်မာပြည်ကြီးကို ကြည့်ကြကုန်လော၊ အရှင်အရဟံရဲ့သြ၀ါဒကိုခံယူပြီး ငါကိုယ်တော်တိုင် ချခဲ့တဲ့ ဓမ္မအုတ်မြစ်ပေါ်မှာ ရဟန်းရှင်လူပြည်သူများဟာ ကြီးမားသော ဓမ္မအဆောက်အဦးကြီးကို အဆင့်ဆင့် တည်ဆောက်နေကြတယ်ကွယ်၊ ငါကိုယ်တော် အားရကျေနပ်လှပါဘိ၊ ဒါမှ ဒို့တိုင်း ဒို့ပြည်၊ ဒို့မြန်မာပြည် ဖြစ်ပေသကွယ်``ဟု အားရပါးရ ကောင်းချီးနုမော် သာဓုခေါ်နေမည်မှာ မြေကြီး လက်ခတ် မလွဲသာတည်း။\n(၀၁၊ ၀၆၊ ၂၀၀၉)\n(မိမိသည် ဤဆောင်းပါးကို ကိုလံဘိုမြို့ SriJayatiladaramayaကျောင်းမှ သီရိလင်္ကာနိုင်ငံသား အရှင်ဓမ္မနန္ဒကို မေးမြန်း၍လည်းကောင်း၊ http://en.wikipedia.org/ wiki/ Buddhism_in _Sri_Lanka/ နှင့် http://www.bps.lk/wheels_library/wh_281.html#_Toc159679743 ဟူသော Website ကို ကြည့်၍လည်းကောင်း မှတ်တမ်းတင်ပြီး ရေးထားခြင်းဖြစ်ပါသည်။ ဤဆောင်းပါးကို မည်သည့်စာစောင် မဂ္ဂဇင်း၌မဆို ထည့်နိုင်ပါသည်။)\nPosted by linkardipa-ashin at 1:07 AM\nငြိမ်းချမ်းရေးဗိသုကာစတင်တည်ထောင်သောနေ့ (သို့) မဟာသမယအခါတော်နေ့\nဒီနေ့ဟာ နယုန်လပြည့်နေ့ ဆိုတာ ဗုဒ္ဓဘာသာဝင်တွေအားလုံးသိကြမှာပါ။ ဒါပေမယ့် နှစ်ပေါင်း(၂၅၀၀)ကျော်လောက်က အဖြစ်အပျက်တခုကိုတော့ ခပ်ရေးရေးမေ့နေလောက်ပြီထင်လို့ ဦးဇင်းတင်ပြလိုက်ပါတယ်။ ဒီနေ့ဟာ မဟာသမယ အခါတော်နေ့ပါ။ ကြီးကျယ်မြင့်မြတ်သောနေ့လို့ခေါ်ရမှာပေါ့။ မြတ်စွာဘုရားရှင်လက်ထက်က ကပိလ၀တ်နဲ့ ကောလိယ နှစ်ပြည်ထောင်တိုင်းသူပြည်သားတွေဟာ ရောဟဏီမြစ်ရေကိုအကြောင်းပြုပြီး တစ်ပြည်နဲ့ တစ်ပြည် စစ်ရေးအရ တိုက်ခိုက်ဖို့ စိုင်းပြင်းနေကြတာပါ။ အဲဒီအချိန်မှာ မိုးခေါင်ရေရှားတဲ့အချိန်ကာလနဲ့တိုက်ဆိုင်လို့ ရောဟဏီမြစ်ရေတောင်ခန်းခြောက်လုနီးပါးဖြစ်နေပါပြီ။ စိုက်ပျိုးရေးအတွက် အလွန်အင်မတန် ရေလိုအပ်နေလို့ အသက်ကိုတောင်ပဓာနမထားဘဲ ရေအတွက်နဲ့ စစ်တိုက်ဖို့ ဆုံးဖြတ်ကြတော့တာပါ။ တကယ်တမ်း ဆန်းစစ်ကြည့်ရင် ကပိလ၀တ်နဲ့ ကောလိယဆိုတာ တကယ့်ဆွေမျိုးတိုင်းပြည်တွေပါ။ ရန်ဖြစ်ကြပြီ ဆိုကတည်းက ဟိုဘက်နဲ့ ဒီဘက် ငယ်ကျိုး ငယ်နာတွေဖော်ပြောပြီး စကားနာထိုးကြတာ သဘာဝပေါ့လေ။ သူတို့လည်း ဒီအတိုင်းပါဘဲ။ သူရသင့်တယ် ငါရသင့်တယ် စသည်ဖြင့် စကားစစ်ထိုးရင်းကနေ စစ်တိုက်ဖို့အခြေအနေထိ ရောက်ရှိလာတော့တာပေါ့။ အဲဒီအချိန်မှာ မြတ်စွာဘုရားရှင် ရောက်ရှိတော်မူလာပြီး ဒုတ် ဓား လက်နက်တွေကို ဘာ့ကြောင့်သယ်ဆောင်လာကြသလဲလို့ မေးတော်မူပါတယ်။ ရေအတွက် စစ်တိုက်ဖို့ သယ်ဆောင်လာကြပါတယ်ဘုရားလို့ဖြေတာပေါ့။ ဒါနဲ့မြတ်စွာဘုရားက ရေ နဲ့ လူ့အသက်ဟာ ဘယ်ဟာက ပိုပြီးတန်ဖိုးကြီးမားသလဲလို့မေးတော်မူပြန်ပါတယ်။ လူ့အသက်ကပိုပြီးတန်ဖိုးကြီးကြောင်းကို လျှောက်ထားတော့ မြတ်စွာဘုရားရှင်ကိုယ်တော်မြတ်က တန်ဖိုးမရှိတဲ့ရေအတွက်နဲ့ တန်ဖိုးကြီးမားတဲ့ လူ့အသက်တွေကို မဆုံးရှုံးသင့်တဲ့အကြောင်းကို ဟောပြောပြသ ဆိုဆုံးမတော်မူခဲ့ပါတယ်။ နှစ်ပြည်ထောင်မင်းသားတွေဟာ မြတ်စွာဘုရားဆိုဆုံးမနေချိန်မှာ ဒုတ် ဓား လက်နက်တွေကိုချပြီး ``သူတို့လာပြီးသတ်လဲ ဒို့ အသေခံလိုက်မယ်´´ ဆိုတဲ့စိတ်တွေနဲ့ တရားနာယူကြပါတယ်၊ တဖက်နဲ့ တဖက် အဲဒီလိုအတွေး ကိုယ်စီနဲ့ တရားနာကြတာပါ။ အဆုံးမှာတော့ နှစ်ပြည်ထောင်ငြိမ်းချမ်းရေးရပြီး ကပိလ၀တ်ဘက်မှ မင်းသား (၂၅၀) ကောလိယဘက်မှ မင်းသား (၂၅၀)စီ မြတ်စွာဘုရားအထံတော်မှာ ရဟန်းပြုကြပါတယ်။ ဒါပေမယ့် အဲဒီရဟန်းတော်တွေဟာ သာသနာ့ဘောင်မှာမပျော်ပိုက်ဘူးဆိုတာကို မြတ်စွာဘုရားသိတော်မူတာနဲ့ ဟိမဝန္တာတော အတွင်းက အလွန် မွေ့လျော်ဖွယ်ကောင်းတဲ့ ကုဏ္ဍလာအိုင် သို့ခေါ်ဆောင်ကာ ဂါထာသုံးရာဖြင့်တန်ဆာဆင်အပ်သော--ကုဏ္ဍလငှက်မင်းရဲ့ ဇာတ်ကြောင်းကိုဟောကြားတော် မူခဲ့ပါတယ်။ အဲဒီဇာတ်တော်အဆုံးမှာ ရဟန်း(၅၀၀)ဟာ သောတာပတ္တိဖိုလ်တည်တော်မူကြပါတယ်။ မြတ်စွာဘုရားရှင်ကိုယ်တော်မြတ်ဟာ ရဟန်းတော် (၅၀၀)နဲ့အတူ ကပိလဝတ် ပြည်ရဲ့အနီးမှာရှိတဲ့ မဟာဝုန်တော ကို ကြွချီတော်မူခဲ့ပါတယ်။ မဟာဝုန်တောမှာဘဲ သင့်တော်ရာကမ္မဋ္ဌာန်းကိုပေးတော့ မကြာမြင့်တဲ့ကာလအတွင်းမှာ အရဟတ္တဖိုလ် ကို ဆိုက်ရောက် တော်မူကြပါတယ်။ အဲဒီရဟန်း(၅၀၀)တို့ဟာ မိမိ တို့ရရှိထားတဲ့ တရားထူးကို လျှောက်ထားဘို့အတွက် နဲ့ ဘုရားရှင်ကို ဖူးမျှော်ရန်အတွက် နယုန်လပြည့်ညချမ်း မှာ စုရုံးရောက်ရှိ လာကြပါတယ်။ အဲလိုထူးခြားစွာ ကြည်ညိုဖွယ် ရာသံဃာ့ အစည်းအဝေးကို တွေ့မြင် ဖူးတွေ့ ကြည်ညိုလိုကြကုန်သော နတ်၊ ဗြဟ္မာ၊ အသုရာ၊ ဂဠုန်၊ နဂါးတို့ တွေဟာ မဟာဝုန်တော ကို စုရုံးရောက်ရှိလာကြပါတယ်။ အဲလို ပရိသတ်တွေစုဝေးတဲ့အချိန်မှာ မြတ်စွာဘုရားရှင်ဟာ တရားနာရောက်ရှိလာသော နတ်၊ ဗြဟ္မာ တွေရဲ့ အမည် အမျိုးအနွယ်တို့ကို ရဟန္တာ(၅၀၀)နှင့် နတ်ဗြဟ္မာများကို သိစေလိုတဲ့အတွက် အမျိုးတူအလိုက်စုပေါင်းကာ အမျိုးအနွယ်တစ်ခုချင်းစီကို ဖော်ထုတ်ပြီး နှုတ်ခွန်းဆက်စကား မိန့်ကြားတော်မူပြီးမှသာ မဟာ သမယသုတ်တော်ကြီးကို ဟောကြားတော်မူခြင်းဖြစ်ပါတယ်။ နတ်၊ ဗြဟ္မာတွေရဲ့အမည်တွေကို နှုတ်ဆက်စကားမိန့်ကြားတော်မူပြီးတဲ့နောက်မှာ မြတ်စွာဘုရားရှင်ကိုယ်တော်မြတ်ဟာ စရိုက်(၆)ပါးနဲ့ စပ်လျဉ်းတဲ့ တရားတော်များကိုဟောကြားတော်မူပါတယ်။ အဲဒီတရားတော်များကတော့…\nတရားတော်ရဲ့အဆုံးမှာ နတ်၊ ဗြဟ္မာပေါင်း ကုဋေတစ်သိန်း ရဟန္တာဖြစ်ကြပြီး အနာဂါမ်၊ သကဒါဂါမ်၊ သောတာပန်ဖြစ်သွားကြတဲ့ နတ်၊ ဗြဟ္မာပေါင်းကတော့ မရေတွက်နိုင်လောက်အောင်ပါဘဲ။ ဒါ့ကြောင့် ဒီနေ့ဟာ အင်မတန်ထူးမြတ်တဲ့ ငြိမ်းချမ်းရေးရရှိသောနေ့ ဆိုရင် မှားမည်မထင်ပါဘူးလို့တင်ပြရပါတယ်။ ။\nPosted by linkardipa-ashin at 10:39 PM\nဆိုဆုံးမ၍ လွယ်ကူခြင်းသည် မင်္ဂလာတပါးဖြစ်၏\nဤလောက၌ များစွာသော လူတို့သည် မိမိ၏မှားယွင်းမှုကို အကျိုးလိုလားသူ တစ်စုံတစ်ယောက်က စေတနာကောင်းဖြင့် သတိပေးပြောပြလျှင် ကြည်ကြည်ဖြူဖြူ နာယူလက်ခံလေ့မရှိကြပေ။ မိမိ၏ အမြင်အသိ အယူအဆ၌သာ ကုတ်ကုတ်ကျစ်ကျစ် ဖက်တွယ်ဆုပ်ကိုင်ကာ အစွဲအလမ်းကြီးကြလေသည်။ ဝေဖန်စိစစ်မှု ၀ိဘဇ္ဇဥာဏ်ရှိထားသူ အချို့မှာမူ ယင်းသို့မဟုတ်ပေ။ မိမိ၏ သတိလစ်ဟင်း မှားယွင်းမှုကို တစ်စုံတစ်ယောက်သောသူက ထောက်ပြညွှန်းဆိုလာလျှင် ၀မ်းပန်းတသာ မှတ်ယူလက်ခံ၏။ ``မြုပ်ကွယ်နေသော ရတနာရွှေအိုးကြီးကို ဖော်ထုတ်ပေးလိုက်သည့်အလား ကျေးဇူးများလှပေသည်´´ ဟု ကြည်ဖြူနှစ်ခြိုက်သဘောပိုက်လေ၏။ ထိုသူများသည်သာ မျက်မှောက်သံသရာ၌ ချမ်းသာကောင်းကျိုး စည်ပင်ပွားတိုးမည်ဟု ပညာရှိသူတော်ကောင်းတို့ ကျူးရင့်ညွှန်းဆိုကြလေသည်။ ယင်းသည့်အချက်နှင့် စပ်လျဉ်း၍ အလေးထားမှတ်သားနာယူဖွယ်ရာ ဗုဒ္ဓပိဋကတော်လာ ဖြစ်ရပ်ကို အကျဉ်းမျှ ဖော်ပြလိုက်ရပေသည်။\nကောသလတိုင်း တောအုပ်တစ်ခု၌ သီတင်းသုံးနေလျှက်ရှိသော ရဟန်းတော်တစ်ပါးသည် တစ်နေ့တွင် ဆွမ်းခံရာအပြန် ရေကန်ထဲသို့ဆင်းကာ ကြာပန်းတို့၏ မွှေးရနံ့ကို ရှူရှိုက်နေမိ၏။ မရှေးမနှောင်းကာလမှာပင် ရသေ့တစ်ဦးရောက်လာကာ ထိုကန်ထဲမှ ကြာရိုး ကြာစွယ် ကြာပန်းများကို ချိုးဖြတ်ယူနေ၏။ ထိုအခိုက် တောစောင့်နတ်က ``အို- အရှင်ရဟန်း၊ ကြာပန်းကိုနမ်းရှူဘိ၏။ အရှင်သည် အနံ့သူခိုးပါတကား´´ ဟုပြစ်တင်ပြောကြားလေသည်။ ထိုအခါ ရဟန်းက ``အသင် တောစောင့်နတ် ငါသည် ကြာပန်းကို ထိရုံမျှပင်မထိ၊ အနံ့ကိုရှူရုံမျှဖြစ်ပါလျှက် အနံ့သူခိုးဟု ဘာကြောင့် ဆိုရသနည်း။ ကြာရိုး၊ ကြာစွယ် ကြာပွင့်တို့ကို ချိုးဖြတ်ယူသူကိုတော့ ဘာကြောင့် ကြာသူခိုးဟု မဆိုသနည်း´´ ဟုမေး၏။ ``အရှင်ရဟန်း ၊ ထိုသူသည် ကိလေသာအညစ်အကြေးထူပြောနေသူဖြစ်၏။ တရားကျင့်နေသူမဟုတ်။ ထိုသူကို ကျွန်ုပ်ပြောဆိုရန်မရှိပါ။ အရှင်ရဟန်းသည်ကား အမြိုက်တရားကို ရှာဖွေကျင့်သုံးနေသူဖြစ်ရာ အမွှေးရနံ့၌ သာယာစွဲမက်မိလျှင် ဂန္ဓတဏှာတည်းဟူသော တစ္ဆေသရဲ၏ ခြောက်လှန့်ခြင်းကို ခံရပေတော့အံ့။ အဘယ်သို့လျှင် တရားကျင့်သုံးနိုင်ပါတော့မည်နည်း´´ ဟုတောစောင့်နတ်က ပြန်ပြောလေသည်။ ထိုအခါ ရဟန်းသည် သဘောသက်ဝင် လက်ခံရုံမျှမက နောင်အခါ အပြစ်တွေ့က ပြောပြရန်ပင် ဖိတ်မန္တကပြုလိုက်လေသည်။ ။\nထို့ပြင် မိမိထက် အသက်သိက္ခာ ရာထူး ဂုဏ်သိမ်၊ စည်းစိမ်ဓန ကြီးမားသည့်ပုဂ္ဂိုလ်ကဖြစ်စေ၊ တန်းရည်တူ ပုဂ္ဂိုလ်ကဖြစ်စေ၊ နိမ့်ကျသည့် ပုဂ္ဂိုလ်ကပင်ဖြစ်စေ မိမိ၏ အကျိုးကိုလိုလား၍ မိမိ၏ လိုအပ်ချက်ကို ထောက်ပြဆုံးမလာလျှင် မိမိအနေဖြင့် ကြည်ဖြူစွာလက်ခံရမည်သာ ဖြစ်ပေသည်။ ယင်းအချက်ကို မန်လည်ဆရာတော်ဘုရားကြီးက အောက်ပါအတိုင်း လမ်းညွှန် ဆုံးမတော်မူခဲ့ပါသည်။\n``နာနာကျင်ကျင်၊ အပြစ်မြင်တိုင်း၊ ၀မ်းတွင်းမသို၊ ဟုတ်တိုင်းဆို၍၊ ကျိုးလိုစိတ်က၊ ဆုံးမတတ်သူ၊ ဆရာဟူလော့´´\nPosted by linkardipa-ashin at 8:52 PM\nငြိမ်းချမ်းရေးဗိသုကာစတင်တည်ထောင်သောနေ့ (သို့) မဟာသ...


လန်ဒန်မြို့မှာ ဖက်ရှင်ကျကျ လျှောက်လည်နေတဲ့ အိန္ဒြာကျော်ဇင်ရဲ့ပုံရိပ်တွေ - Myannewsmedia\nတစိမ့်စိမ့်ကြည့်မဝတဲ့ အလှအပကြောင့်ရော ထူးချွန်လွန်းတဲ့ သူမရဲ့အနုပညာကြောင့်ပါ မြန်မာနိုင်ငံရဲ့ ထိပ်တန်းမင်းသမီးတစ်ဦးအဖြစ် နှစ်ပေါင်းများစွာ ရပ်တည်နေခဲ့တဲ့ သရုပ်ဆောင် အိန္ဒြာကျော်ဇင်ကတော အနုပညာနဲ့ပတ်သတ်ရင် ထိထိမိမိနဲ့ အကောင်းဆုံးသရုပ်ဆောင်တတ်သူတစ်ဦးပါ။ လတ်တလောမှာတော့ အူဝဲက ချစ်စရာကောင်းတဲ့ သားနဲ့သမီးတို့နဲ့အတူ လန်ဒန်မြို့သို့ အလည်အပတ်ရောက်ရှိနေတာဖြစ်ပြီး၊ သူမရဲ့အမိုက်စား ပုံလေးတွေကိုလည်း လူမှုကွန်ယက်စာမျက်နှာပေါ်မှာ ဝေမျှပေးခဲ့တာပဲ ဖြစ်ပါတယ်။ အမြဲဖက်ရှင်ကျနေတဲ့ မင်းသမီးချောလေး အိန္ဒြာကျော်ဇင်ကတော့ လန်ဒန်မြို့ကြီးမှာလည်း ထင်ထင်ရှားရှားနဲ့ အရမ်းကိုပဲ မိုက်နေတာပါနော်။\nချစ်ပရိသတ်တွေအတွက် ရဲရဲတောက်ဖက်ရှင်နဲ့ လန်ဒန်မြို့မှာ ဂေါ်နေတဲ့ မင်းသမီးချောလေး အိန္ဒြာကျော်ဇင်ရဲ့အမိုက်စားပုံရိပ်တွေကို ဖော်ပြပေးလိုက်ပါတယ်နော်။\nအိန္ဒြာကျော်ဇင်ကတော့ “LONDON CITY!!အမှတ်တရအဖြစ်snap photoတွေမေတ္တာဖြင့်ရိုက်ပေးပါသော Londonမှကိုရဲခန့်နှင့်ကိုနိုင်နိုင်းတို့ကိုကျေးဇူးတင်ပါတယ်..(ဒီပုံလေးတွေပဲ ပုံကောင်းပေါ့နော်, Cameramanရိုက်ပေးလို့.. နောက်တင်မဲ့ပုံတွေကတော့ ကိုယ့်ဘာကိုယ်ဆိုတော့ ဟီး????)” ဆိုပြီး သူမရဲ့အလှပုံရိပ်လေးတွေကို လူမှုကွန်ယက်မှာ ဝေမျှပေးထားတာပါ။\nဖက်ရှင်ဘုရင်မလို့တောင် တင်စားခေါ်ဝေါ်ကြရတဲ့ အိန္ဒြာကျော်ဇင်ကတော့ ဖက်ရှင်တင်မကဘူး၊ Pose တွေကလည်း လုံးဝအလန်းတွေနော်…။\nပရိသတ်တွေကို ချပြဖို့ အနုပညာအလုပ်တွေ ဆက်တိုက်လုပ်ဖြစ်နေတဲ့ မင်းသမီးချောလေး အိန္ဒြာကျော်ဇင်ကတော့ လတ်တလောမှာလည်း “ဇာတ်လိုက်” ဆိုတဲ့ ရုပ်ရှင်ဇာတ်ကားကြီးကို ရိုက်ကူးထားပါသေးတယ်။ ပြေတီဦးနဲ့ အိန္ဒြာကျော်ဇင်တို့ဇနီးမောင်နှံနှစ်ဦးကတော့ အမြဲလိုလို ပရိသတ်ကိုရှေ့တန်းတင်ပြီး အနုပညာအလုပ်တွေလုပ်ကိုင်နေတာကြောင့် တစ်နေ့တစ်ခြား အောင်မြင်မှုတွေ တိုးတိုးလာတာဆိုရင်လည်း မမှားပါဘူး။ ချစ်စရာကောင်းတဲ့ သားလေးနဲ့ သမီးလေးကိုလည်း ပိုင်ဆိုင်ထားတဲ့ သူတို့ဇနီးမောင်နှံကတော့ အမြဲလိုလို ပျော်ရွှင်နေရတာပဲ ဖြစ်ပါတယ်။ ချစ်ပရိသတ်တွေလည်း တစ်နေ့တစ်ခြား ပိုပိုပြီးလှလာတဲ့ မင်းသမီးချောလေး အိန္ဒြာကျော်ဇင်ကိုချစ်ရင် Share သွားကြဖို့ မမေ့ပါနဲ့နော်။\nSource:Eaindra Kyaw Zin’s Facebook Page ,momolay\nPhoto ;YeKhant,Naing Naing\nPrevious post Song Song Couple ကွာရှင်းတာက Park Bo Gum ကြောင့်လို့သတင်းတွေထွက်ပေါ်နေတာနဲ့ ပတ်သတ်ပြီး အေဂျင်စီမှ သတိပေး\nNext post တတိယလူတစ်ယောက်ကြောင့် Song Joong Ki နဲ့ Song Hye Kyo တို့ကွာရှင်းခဲ့ကြတာဖြစ်ကြောင်း သတင်းတွေထွက်လာ


Tulip Fever (2017) – Channel Myanmar\nR 2017 105 min Drama\nမိဘမဲ့ဖြစ်တဲ့ ဆိုဖီယာတစ်ယောက် ကုန်သည်ကြီးဖြစ်တဲ့ ကောနယ်လစ် ဆန့်ဗို့ဆီကို မယားငယ်အဖြစ်နဲ့ရောက်သွားခဲ့တယ်.\nကောနယ်လစ်ရဲ့အိမ်ဖော် မာရီယာကတော့ ငါးသည်ဝီလ်လံနဲ့ချစ်ကြိုက်နေသူဖြစ်တယ်.\nတစ်နေ့တော့ ကောနယ်လစ်ဟာ သူနဲ့သူ့မိန်းမရဲ့ပုံတူပန်းချီဆွဲဖို့ ဂျန်ဗန်လော့စ်ကိုငှါးခဲ့ရာ ထိုပန်းချီဆရာလေးနှင့်ဆိုဖီယာတို့ ချစ်ကျွမ်းဝင်ခဲ့ကြပြန်တယ်.\nအဲ့အချိန်မှာ ပိုက်ဆံအချီကြီးမြတ်တဲ့ကျူးလစ်ဖူးတွေကို လေလံတင်ပြီးရောင်းတာ ခေတ်စားနေချိန်ဖြစ်တော့ ဝီလ်လံဟာ မာရီယာနဲ့လက်ထပ်ဖို့အတွက် ဒီကျူးလစ်ရောင်းဝယ်ရေးလောကထဲကိုဝင်လာခဲ့တယ်.\nကံကောင်းစွာဘဲ သူဝယ်တဲ့ပန်းပွင့်တွေထဲမှာ တန်ဖိုးအရှိဆုံးဘရိတ်ကာလို့ခေါ်တဲ့ အနီစင်းပါတဲ့ကျူးလစ်ပန်းတစ်ပွင့်ပါလာခဲ့တယ်.\nဆိုဖီယာက မာရီယာရဲ့ဝတ်ရုံကိုခြုံပြီး ပန်းချီဆရာလေးဆီသွားတဲ့လမ်းမှာ ဝီလ်လံက မာရီယာထင်မှတ်ပြီးလိုက်သွားကာ မာရီယာနဲ့ပန်းချီဆရာနဲ့ဖောက်ပြန်နေတယ်ဟု အထင်မြင်လွဲကာ မိုးပြိုမတတ်ခံစားခဲ့ရတယ်.\nစိတ်နဲ့ကိုယ်နဲ့မကပ်တဲ့ဝီလ်လံတစ်ယောက် အရက်ဆိုင်မှာသောင်းကျန်းမိပြီး ရေတပ်ထဲရောက်သွားပါလေရော.ထိုအချိန် မာရီယာ့မှာ ဝီလ်လံရဲ့ရင်သွေးလေးကိုလွယ်ထားရချိန်ဖြစ်ကာ ဘာလုပ်လို့ဘာကိုင်ရမှန်းမသိချိန် ဆိုဖီယာနှင့်ပေါင်းမိကာ ဘာတွေဆက်ဖြစ်မလဲဆိုတာကတော့….\n(ဘာသာပြန်သူကတော့ Htet Thin Zar Maung ပါ)\nSource : 1080p BluRay x264-DRONES\nTranslated by Htet Thin Zar Maung\nOption 1 VIP Links 900 MB 720p\nOption2yoteshinportal.cc 900 MB 720p\nOption3disk.yandex.com 900 MB 720p\nOption4upstream.to 900 MB 720p\nThe Babysitters(2007) 2007\nUncontrolled Love (2016) 2016\nViolet Evergarden: The Movie (2020) 2020\nAll of You(2017)\nBlood and Ties ( 2013 ) 2013


APK ကို Android အတွက် Download PowerGrasp ဖိုင်မှတ်တမ်း Manager ကို\nပင်မစာမျက်နှာ » အားလုံး Apps ကပ » PowerGrasp ဖိုင်မှတ်တမ်း Manager ကို\nPowerGrasp ဖိုင်မှတ်တမ်း Manager က APK ကို\nZIP ဖိုင်, RAR, 7z နှင့်ကတ္တရာစေးထောက်ခံမှုနှင့်အတူတစ်ဦးကချောမွေ့ပြောင်လက်နှင့်အဆင်ပြေ archives နဲ့ဖိုင်မန်နေဂျာ။\n- ကိုဖြည် ZIP ဖိုင်, RAR, 7z, ကတ္တရာစေးများနှင့်လည်း tar.gz\n- Creating နှင့်တည်းဖြတ် ZIP ဖိုင်, 7z, ကတ္တရာစေးနှင့် tar.gz\n- ဒါကြောင့်အပေါ်ဖိုင်မှတ်တမ်းမိတ္တူများကဲ့သို့ပုံမှန်လုပ်ငန်းဆောင်တာနှင့်အတူမန်နေဂျာငါးပိ, delete, ဝေစုများနှင့်\n- Nice ပစ္စည်းဒီဇိုင်းနှင့်အတူကြည့်ရှု\nခွင့်ပြုချက်အကြောင်း: အိပ်ထဲကနေကာကွယ်တားဆီးရေး (အချို့လူများကအကြောင်းကိုဝေဖန်ပြောဆိုခဲ့ကြသည်) ဖိုင်များနှင့်အတူတစ်ခုခုလုပ်နေစဉ်နိုး device ကိုစောင့်ရှောက်ရန်လိုအပ်ပါသည်။\nသင်တစ်ဦး bug ကိုတွေ့ရှိရသို့မဟုတ်တစ် feature ကိုတောငျးဆိုခကျြကိုလုပ်ချင်တော့ပါလျှင်, ထိုကြီးမြတ်ပဲ! သည် "ရေးသားသူ" အပိုင်းအတွက်ကိုအောက်တွင်ပေးထားသောဆိုက်ကူးခေါင်းနှင့်ရှိပြီးသားပြဿနာတစ်ခုမှတ်ချက် add သို့မဟုတ်အသစ်တဦးတည်းဖွင့်လှစ်။ သငျသညျငါ့ကိုလည်းအီးမေးလ်တစ်စောင် drop နိုင်ပါတယ်။\nသင်က (ဖေါဒါမှမဟုတ်တချို့မထောက်ပံ့ algorithm နှင့်အတူမပါ) သင့်ပါတယ်သော်လည်းငါ့အပလီကေးရှင်းထဲမှာဖွင့်လှစ်မထားဘူးသောသူအချို့မကောင်းတဲ့ archive ကိုသတင်းပို့ပါလျှင်, သင့်ပြဿနာသို့မဟုတ်အီးမေးလ်ကပူးတွဲဖို့မေ့လျော့ကြပါဘူး။ ဒီလိုမှမဟုတ်ရင် guesswork သင်သိတကယ်ယုံကြည်စိတ်ချရသောမဟုတ်ပါဘူး။ အဆိုပါ archive ကိုလည်းကြီးမားသည်ဆိုလျှင်, ဖိုင်တစ်ဖိုင်လဲလှယ်ဝန်ဆောင်မှုက upload တင်နှင့် URL ကိုစွန့်ခွာ။\nOh, နှင့်ငါ၏အပလီကေးရှင်းကိုအသုံးပြုခြင်းများအတွက်ကျေးဇူးတင်စကား! သင်ကမကြိုက်ဘူးမျှော်လင့်ပါတယ်။\n7Zip & ဇစ် - Zip ...\nEmenuwe မိုက်ကယ် says:\nဇူလိုင်လ 14, 2015 မှာ 12: 08 နံနက်\nငါဒီ app abuot ကပြောသည်ဘာကိုချစ်။ ငါဖော်ပြထားကြောင့်လုပ်ငန်းလည်ပတ်မှုပါလိမ့်မယ်မျှော်လင့်ပါတယ်။


ဝန်ချ အသိပေး နှုတ်ဆက် သ၀ဏ်လွှာ | Myanmar Gazette News Media Forum Network\nHome » Copy/Paste » ၀န်ချ အသိပေး နှုတ်ဆက် သ၀ဏ်လွှာ\n၀န်ချ အသိပေး နှုတ်ဆက် သ၀ဏ်လွှာ\n- ထွန်း ပြောင်\nPosted by ထွန်း ပြောင် on Sep 15, 2012 in Copy/Paste | 23 comments\nစာရှုသူ မိတ်ဆွေ လူကြီးမင်းအပေါင်းတို့ခင်ဗျား\nကျွန်ုပ်ထွန်းပြောင်သည် များမကြာမီကာလတွင် အွန်လိုင်း(အင်တာနက်)လောကမှ နှုတ်ထွက်အနားယူတော့မည်ဖြစ်ကြောင်း ဦးစွာပထမ အသိပေးအပ်ပါသည်ခင်ဗျား………………..\nအချို့သောစာရှုသူများက ..ထွန်းပြောင်အနားယူတာ ငါတို့နဲ့ဘာဆိုင်လို့လဲ ဟု… တွေးကောင်းတွေးပါလိမ့်မည်…. မှန်ပါသည်. သို့သော် ကျွန်ုပ်ထွန်းပြောင်အနေဖြင့် မနှုတ်ထွင်ခင် အသေချာ အဖန်ဖန်အထပ်ထပ် စဉ်းစားကြည့်ရာ\nဦးကျွန်ုပ်၏အလွန်တရာသေးငယ်လှသော ဦးနှောက်အတွင်းသို့ အကြောင်းအရာများစွာပေါ်လာသဖြင့် ………ရေးသားလိုက်ရပါသည်။\nပထဦးစွာ ကျွန်ုပ်အနေဖြင့် အင်တာနက်အသုံးပြုစဉ်ကာလအတွင်း ကံသုံးပါးတို့ဖြင့် ကျူးလွန်ပြစ်မှားမိခဲ့သည်များကို ခွင့်လွတ်ပေးကြပါရန် ဒီနေရာကနေ အနူးအညွတ် ၀န်ချတောင်းပန်အပ်ပါသည်ခင်ဗျား………..\nကံသုံးပါးဟု ဆိုရာဝယ်…မနောကံဖြင့် အကြိမ်ကြိမ်အခါခါ ကျူးလွန်မိခြင်း ၊ ရံဖန်ရံခါ အသံထွက်ပြီးဆဲဆိုဖြင်း ပြစ်မှားခြင်း၊ အများဆုံး ကျူးလွန်သည်မိသည်မှာ ကျွန်ုပ်၏လက်အစုံဖြင့် ထွေရာလေးပါး ပေါက်တက်ကရ ၊ ညစ်တီးညစ်ညမ်း ရေးသားပြောဆိုခြင်းဟု ယူဆမိပါသည်။\nမြတ်ဗုဒ္ဓ၏အဆုံးများတွင် ပြစ်မှားကျူးလွန်မိသည်များကို ၀န်ချတောင်းပန်ပြီး ခွင့်လွတ်ပေးမှသာလျှင် မဂ်တား ဖိုလ်တားမဖြစ်စေနိုင်ဟု လေ့လာမှတ်သားကြားနာဖူးပါသည်။\nသို့ပါသောကြာင့် အရွယ်သုံးပါးသော လူကြီးမင်းများ၏ ခွင့်လွတ်နားလည်မှုကို ကျွန်ုပ်(ထွန်းပြောင်)မှ မျှော်လင့်စောင့်စားနေမိပါကြောင်း………………………။ ။\nကျွန်ုပ်ထွန်းပြောင်သည် အင်တာနက်အသုံးပြုခြင်းမှ အနားယူပြီးနောက်တွင် မွေးရပ်ဇာတိမြေသို့ အခြေချနေထိုင် သွားတော့မည်ဖြစ်ပါသည်……………..ကျွန်ုပ်၏ဖခင်မှာ လယ်သမားတစ်ဦး ဖြစ်သည်နှင့်အညီ ဖခင်၏လယ်ယာလုပ်ငန်း၌ ဦးစီးလုပ်ကိုင်နိုင်ရန်အတွက်\nအွန်လိုင်းမိတ်ဆွေ များအားဝမ်းနည်းစွာဖြင့် ဒီနေရာကပင် နှုတ်ဆက်ခဲ့ပါသည်။\nအချုပ်ဆိုရသော် ဆရာဇော်ဂျီ၏ ကဗျာလေးအတိုင်း………..သင်သသွေားသော် သင်ဖွားသောမြေ …..သင်တို့မြေသည် အခြေတိုးမြင့် ကျန်ကောင်းသင့်၏ ..ဆိုသကဲ့သို့ ကျွန်ုပ်တက်မြောက်လေ့လာသိရှိခဲ့သော အသိပညာ အတက်ပညာများဖြင့်(မန်း-ဂေဇက်မှလဲအမြောက်အများ လေ့လာ) ကျွန်ုပ်၏ ဇာတိမွေးမြေကို အကျိုးပြုနိုင်ရန်အတွက် …………………….\nကျွန်ုပ်တို့၏ပြည်သူ့လွှတ်တော်မှ ပြဌာန်းပြီးဖြစ်သော ရပ်ကွက်/ကျေးရွာ အုပ်ချုပ်ရေးမှူး ရွေးချယ်ရေး ဥပဒေတိုင်း ၀င်ရောက်ရွေးချယ်ခံမည်ဖြစ်ပါသည်။\nအကယ်တန္တု ကျွန်ုပ်သာ ကျေးရွာအုပ်ချုပ်ရေးမှူး(ယခင်အခေါ်-ရွာလူကြီး) ရွေးချယ်ခံရပါမူ မန်းဂေဇက်မှ ရွာသူရွာသားအပေါင်းတို့၏ အကြောင်းများကို ကျွန်ုပ်ထွန်းပြောင်၏ ရွာသူ/သားများကိုလည်း ပြန်လည်ဖောက်သည်ချ မျှဝေခွင့်ပြုပါရန်လည်း ခွင့်ပြုချက်တစ်ပါတည်းပေးလိုက်စေချင်ပါသည်။\nAbout ထွန်း ပြောင်\nထွန်း ပြောင် has written4post in this Website..\nView all posts by ထွန်း ပြောင် →\nခေါင်းစဉ်ကို နောက်ဆုံးမှပေးရန် စဉ်းစားမိသောကြောင့်မပေးလိုက်ရဘဲ ကျန်ခဲ့ခြင်းဖြစ်ပါသည်။\n” ၀န်ချ အသိပေး နှုတ်ဆက် သ၀ဏ်လွှာ ” ဟု မှတ်သားပေးပါရန်\nသွားတော့မလားဗျို့ ! နှုတ်ဆက်တယ် ! ဂွတ်ဘိုင် —-\nဂဇက် မန်ဘာ ဘယ်တုန်းကဖြစ်\nအစရှိသည်တို့ အား အသိပေးသင့်၏\nကျုပ်တို့မလဲ ခု မှ သိ ၊ ခု နှုတ်ဆက်ခွဲခွါ ဆိုတော့ . . ဆိုတော့ကာ\nချာလီရေ အရင်က ပို့စ် ၂ခုတင်ဖူးပါတယ်ဗျာ…………\nအကြောင်းအမျိုးမျိုးကြောင့် ကျွန်တော်ရေးတဲ့ ပို့စ်ရယ်\nuser account ရယ် လုံးဝပျောက်သွားပါတယ်ခင်ဗျာ…\n..ကွန်မန့် ကတော့သိပ်ရေးလေ့မရှိပါဘူး ..မန်းဂေဇက် ဖတ်ဖြစ်တာတော့ကြာပါပြီဗျာ……..\nကွန်မန့်မရေးဘူးဆိုတာကလဲ …သူများရေးထားတဲ့စာကို ဖတ်တဲ့အဆင့်လောက်ပဲရှိတာဖြစ်လိမ့်မယ်လို့\nပထမဆုံး ပို့စ် …\nပထမဆုံး ကွန်မန့် …\nနဲ့ နှုတ်ဆက်တယ်ဆိုတော့ ..\nဦးပြောင်ရဲ့ အဖြစ်က စဉ်းစားစရာ …\nငါ ကိုယ်တော် ဘုရင်မင်းမြတ် ယူ့ကို\nခွေးလွှတ်တော်မူဒယ်လို့ မှတ်စေသဒီး …\nတာ့တာ ဘိုင့်ဘိုင် ချဲရီးယို ဆီးယူ သေးယူ အီးယူ\nကိုယ်တော်ပြောင် ယူ ချင်သပဆို\nအိုက်ဒါတွေ ကျုပ် အကုန်ပေးမယ် ..\nငါ့ထက်ပေါဒဲ့သူ ရှိသေးသကိုး… ကောင်းလေစွ ကောင်းလေစွ…\nဟီး ဟီး ကိုကြောင်ကြီးရေ…….\nပေါမပေါတော့ မသိဘူး ….ခုတော့ ဖွတ်တွင်းနားမှာအဖီဆွဲနေပြီး …..ဖွတ်(ကြံ့ဖွတ်)ဆီက ငွေကိုအတိုးနဲ့ချေးစားနေရတာလေ………\nကော်မန့်တွေလိုက်ဖတ်မှ..စာက.. တော်တော်ပြောင်တယ်ဆိုတာ ထွန်းထွန်းပေါက်ပေါက်သတိထားမိတယ်..\nနောက် ကွန်မန့် လေး..ငါး..ဆယ်ခုနဲ့.. ထပ်ပြီး.. အမောင်ထွန်းပြောင်… ပြောင်ထွန်းနိုင်စေသတည်း..။\nဒါက ရင်တွင်းစကား ဖြစ်မယ်လို့ထင်မိတယ် သူကသဘောပေါက်အောင် မရေးလို့ပါ ဟုတ်လား ဦးထွန်းပြောင်…:(\nဘာလို့လဲဆိုရင်… ဟိုတနေ့ကမှ ရွာသားတစ်ဦးနဲ့ စကားပြောဖြစ်တယ် သူလဲ ရွာပြန်ရင် သင့်တင့်လျှောက်ပတ် တဲ့အတွေးအခေါ် ရှိနိင်ရန် သူ့ရွာသားတွေကို စာပေလေ့လာဖို့ ဦးဆောင် စည်းရုံးမယ်လို့ ဆိုပါတယ် ဒါ့အပြင် သူ့စိတ်ကူးထဲမှာ စာပေဟောပြောပွဲတွေလဲ သူ့ရွာမှာ ကျင်းပချင်ပါတယ်တဲ့ အဲဒီစိတ်ကူးထဲမှာလဲ ဒီရွာထဲက ဆရာ/ဆရာမ တွေကို အကူအညီတောင်းပြီး ဟောပြောပွဲ လုပ်ဖို့တောင် အစီစဉ် ရှိပါတယ်တဲ့ …. စိတ်ကူးကောင်းလေး ………\nကျွန်ုပ်ထွန်းပြောင်လည်း မြို့မှာသင်ယူပြီးခဲ့ရတဲ့ မတောက်တခေါက်ဘွဲ့လေးရယ်..\nဘာမဟုတ်တဲ့ အတွေ့ကြုံလေးတွေကို အခြေခံပြီး ကိုယ့်ရပ် ကိုယ့်ရွာ ဖွံ့ဖြိုးတိုးတက်အောင်\nလုပ်မယ် လုပ်သင့်တယ် ဆိုတဲ့အတွေးလေးရမိလို့ပါ……….ဗျာ…..\nငါ ကိုယ်တော်မြတ် ခွေးလွှတ်တော်မူဒယ်\nတာ့တာ ဘိုင့်ဘိုင် ဘိုင့်ဘိုင် တာ့တာ ယူဆီး ယူဆီး\nအယ် ဂယ်လား ရွာမှာ တဂျီး ပြန်လုပ်မှာက …\nတဂျီးဖစ်ရင် ဘာလုပ်လို့ရလဲဗျ … (လုပ်ချင်တာလုပ်လို့ရောရလားဂျ) ..\nကျေးရွာတွေမှာ ရွာလူကြီး(သဂျီး) လုပ်တယ်ဆိုတာ ဘာမှ ခံစားခွင့်မရှိပါဘူးဗျာ…\nတကယ့်ကို volunteer စစ်ပါ….\nရှေးရိုးစွဲ ရွာလူကြီးတွေနေရာမှာ ခေတ်ပညာတက်လူငယ်တွေနဲ့ အစားထိုးနိုင်ရင်\nအသိပညာ အတက်ပညာတွေပိုမြင့်လာမယ် …အဲလိုလည်းယူဆမိပါတယ်…\nယခု ကျေးရွာတော်တော်များများမှာ ရွာလူကြီးတော်တော်များများက ကိုယ့်လက်မှတ်ကိုတောင်ကောင်းကောင်း မထိုးတက် ၊ထောက်ခံစာရေးတဲ့နေရာမှာပိုဆိုးဗျာ(ဒီအကြောင်းတွေပြောရတာ စော်ကားလိုတဲ့စိတ်နဲ့ပြောနေတာမဟုတ်ပါဘူး)…..အဲတာတွေကို သွေးသစ်လောင်းလိုက်ရင်မကောင်းဘူးလားဗျာ..\nကျွန်ုပ် ထွန်းပြောင်လုပ်မှ ပြီးမယ့်အလုပ်တွေမဟုတ်ပေမယ့် ကိုယ်တက်နိုင်သလောက် တစ်ဖက်တစ်လမ်းကနေ ပါဝင်ဆောင်ရွက်လိုက်ရင်မကောင်းဘူးလားဗျာ…..\nဒဂျီးဖစ်ရင် တားတား လုပ်ချင်တာ အတုန်လုပ်လို့ရပီ\nလွမ်းလည်း မလွမ်းချင်ဘူး ….\nအော … အော် .. အော … ဒွတ်ခ …\nယောင်ပြီး သီချင်းညည်းမိပြီ …. ။\nနှုတ်မဆက်နဲ့ ငိုချင်တယ် … ဒါဗြဲ … ခွိခွိ\nစိုင်ထီးဆိုင်သီချင်းထဲကလိုမစပဲနဲ့ဆုံးတဲ့ဇာတ်လမ်းလေးကို အခုမှပဲ သဘောပေါက်တော့တယ်။ လူဆိုတာကတော့ကိုယ့်ဘ၀အတွေ့အကြုံပေါ်မူတည်ပြီး ရင်တွင်းဖြစ်လေးတွေကတော့ရှိတတ်ပါတယ်။\nဒီလိုအတွေးအခေါ်ရှိပြီး စာရေးကောင်းတဲ့ သူက ဘာလို့ \nစောစောမရေးတာလဲဗျ။ နာလိုက်တာ ။\nအေးချမ်းသာယာတဲ့ ဘ၀တစ်ခုကို ဖန်တီးနိုင်ပါစေလို့ဆုတောင်းပေးလိုက်ပါတယ်\nဘ၀အတွက် ကြိုးစာပါလို့ လမ်းမှားကိုမလိုက်မိစေပါနဲ့လို့ အောင်မြင်တဲ့ လူတစ်ယောက်အဖြစ်နဲ့\nကိုယ့်တိုင်းပြည် ကိုယ့်လူမျိုး အတွက်အကျိုးပြုနိုင်တဲ့ လူတစ်ယောက်ဖြစ်ပါစေလို့ ဆုတောင်းပေးလိုက်ပါတယ်


ဓမ္မလက်ဆောင်: *~~~45 ယောက်မြောက် အမေရိကန်သမ္မတကျမ်းသစ္စာဆိုခြင်း~~~*\n*~~~45 ယောက်မြောက် အမေရိကန်သမ္မတကျမ်းသစ္စာဆိုခြင်း~~~*\nမနေ့ က အမေရိကန်နိုင်ငံရဲ့သမိုင်းဝင်နေ့ တနေ့ လို့ မှတ်တမ်းတင်ခဲ့ကြတဲ့ သမ္မတကျမ်းသစ္စာဆိုတဲ့အခမ်းအနားကို အိမ်မှာ TV ကနေ အစအဆုံးကြည့်ဖြစ်ခဲ့ပါတယ်...။\nကျောင်းအလုပ်တွေမအားမလပ်ရှိတဲ့ကြားကပဲ အချိန်ယူပြီး ဗဟုသုတအဖြစ်ကြည့်ခဲ့ပါတယ်။\nအလွန်စိတ်ဝင်စားစရာကောင်းတဲ့ နိုင်ငံရေးဗဟုသုတ ဘာသာရေးဗဟုသုတ နဲ့ လူတွေရဲ့\nနိုင်ငံတနိုင်ငံရဲ့ စည်းစနစ်ကျကျ တည်ဆောက်ထားတဲ့ အစိုးရဖွဲ့ စည်းပုံတွေ\nကောင်းမွန်တဲ့စနစ်တခုကို ဆက်လက်ကျင့်သုံးပြီး ကမ္ဘာ့အလယ်မှာ ဒီမိုကရေစီနဲ့ \nလူ့ အခွှင့်အရေးကိုတန်ဖိုးထားတဲ့ နိုင်ငံကြီးတနိုင်ငံအဖြစ် ကြီးကျယ်ခန်းနားစွာရပ်တည်နေတာတွေဟာ\nပြီးခဲ့တဲ့ အိုဘားမား သမ္မတ စဖြစ်ချိန် ကျမ်းသစ္စာဆိုပွဲမှာ\nသမ္မတ ဂျော့ဘုရ်ှက အာဏာလွှဲပြောင်းပေးတဲ့အခါ တတိုင်းတပြည်လုံးမှာ\nဆန္ဒပြပွဲတစုံတရာမှမရှိပဲ ငြိမ်းချမ်းစွာ တာဝန်ယူလွှဲပြောင်းပေးနိုင်ခဲ့ပါတယ်...။\nယခု အိုဘားမားဆီကနေ ဒေါ်နယ်ထရန့် အာဏာလွှဲပြောင်းယူတဲ့အခါမှာတော့\nဆန္ဒပြပွဲတွေ ကားတွေကိုမီးရှို့ ဖျက်ဆီးပြီး အဓိကရုန်းတွေရုန်းရင်းဆန်ခတ်မူ့ တွေဖြစ်ပွားခဲ့တာကိုတွေ့ ရပါတယ်။\nအဆိုးဆုံးကတော့ ဆန္ဒပြပွဲမှာ အလွန်ငယ်ရွယ်တဲ့\nကလေးငယ်တွေ ပါဝင်ပြီးမီးတွေရှို့ ကြတာပါပဲ...။\nမိဘတွေရဲ့ အမြင်ကျဉ်းမြောင်းမူ့ တွေ၊ သွန်သင်ဆုံးမမူ့ မရှိတဲ့ ပညာမဲ့လုပ်ရပ်တွေ၊\nတိုင်းပြည်အတွက် မလုပ်သင့်တဲ့လုပ်ရပ်တွေ ဟာ\nသူတို့ မိဘတွေမှတဆင့် သူတို့ သားသမီးတွေကို\nဒါဟာနိုင်ငံတနိုင်ငံရဲ့ အနာဂတ်အတွက် အင်မတန်မှဆိုးရွားတဲ့ လဏ္ခာတွေပါ။\nနိုင်ငံရဲ့ဂုဏ်သိက္ခာ၊ လူမျိုးရဲ့ ဂုဏ်သိက္ခာ\nHow can one imagineaworld where children have no morals,\nprinciples, or values? It would be wrong, wicked, and revolting.\nဒီနေရာမှာဘာကိုတွေ့ ရသလဲဆိုတော့ အသိဥာဏ် အဆင့်အတန်းခြင်းမတူတဲ့\nလူတန်းစားနှစ်မျိုးနှစ်စား ကွဲပြားခြားနားမူ့ ကြီးကိုပါပဲ...။\nရီပါပလေကန်ပါတီကအသိဥာဏ်ရှိရှိ တာဝန်သိသိနဲ့ကလေးရောလူကြီးရော\nဆန္ဒပြခြင်းလည်းတစုံတရာ မရှိပဲ ငြိမ်းချမ်းစွာ ဆောင်ရွက်နိုင်ခဲ့ကြပေမယ့်\nယခု ရီပါပလေကန်ပါတီကအနှို်င်ရပြီး ဒီမိုကရက်တစ်တွေရှုံးတဲ့အခါမှာတော့\nအဆင့်အတန်းမရှိတဲ့ စရိုက်တွေ ပေါ်ပေါက်လာတော့တာပါပဲ...။\nဒီလိုပေါ်ပေါက်လာတဲ့ လုပ်ရပ်တွေကို သူတို့ ပါတီက တာဝန်ရှိသူတွေက\nအိုဘားမားသမ္မတဖြစ်စဉ်အခါမှာ လူမျိုးရေးနဲ့ ပတ်သက်ပြီး အသားအရောင်ခွဲခြားတဲ့\nလူမျိုးရေးဝါဒကိုအစွဲရှိတဲ့ အိုဘားမားကိုလုံးဝလက်မခံနိုင်ကြတဲ့ ရီပါပလေကန် ပါတီဝင်တွေမြောက်များစွာရှိခဲ့ပေမယ့် မည်သူကမှ အောက်တန်းကျတဲ့လုပ်ရပ်တွေကို\nမလုပ်ပဲ တိုင်းပြည်ငြိမ်းချမ်းရေးအတွက် ဥပဒေဘောင်အတွင်းမှာ နိုင်ငံသားကောင်း\nယခု ထရန့် သမ္မတဖြစ်လာတဲ့အခါမှာလည်း\nထိုးနှက်ပုတ်ခတ်ခဲ့တဲ့ဒီမိုကရက်တစ်ပါတီဝင်အချို့ ကိုခေါ်ယူပြီး သူ့ ရဲ့အစိုးရအဖွဲ့ မှာ တိုင်းပြည့်ရဲ့အရေးကြီးတဲ့နေရာတွေမှာ တာဝန်ထမ်းဆောင်ဖို့ ခန့် အပ်ခဲ့ပါတယ်...။\nအစိုးရအဖွဲ့ ကိုဖွဲ့ စည်းတဲ့အခါမှာလည်း အရင်သမ္မတ အဆက်ဆက်က လုပ်ခဲ့တဲ့\nလုပ်နည်းလုပ်ဟန်အတိုင်း သူတို့ ရဲ့ပါတီဝင်တွေကိုပဲ သူတို့ ရွေးချယ်တင်မြှောက်ချင်တဲ့နေရာ သူတို့ ကြိုက်တဲ့နေရာမှာ တင်မြှောက်ခြင်းမျိုးမဟုတ်ပဲ သူ့ အရည်အချင်းနဲ့ သင့်တော်မယ့်\nလူတွေကိုရွေးချယ်ပြီး မည်သူ့ ကိုမှ မျက်နှာလိုက်ခြင်း ဘက်လိုက်ခြင်းမရှိပဲ\nလူမှန်နေရာမှန် တာဝန်ခန့် အပ်ခဲ့ပါတယ်...။\nသူ့ ကိုထောက်ခံကြတဲ့ သူ့ ပါတီဝင်တွေက\nသူ့ ရဲ့လုပ်ရပ်ကို အံ့သြခဲ့ကြပါတယ်။\nကျမ်းသစ္စာဆိုတဲ့နေ့ မှာ ဒေါ်နယ်ထရန့် က သူအသက် ကိုးနှစ်အရွယ်မှာ\nသူ့ မိခင်က သူ့ ကိုပေးခဲ့တဲ့ Bible ကျမ်းစာအုပ်ကို ကိုင်ပြီး ကျမ်းသစ္စာဆိုခဲ့ပါတယ်...။\nလွန်ခဲ့တဲ့နှစ်ပေါင်း ၆၁ နှစ်က သမာကျမ်းစာအုပ်လေးဟာ ဒီနေ့ အထိ သားတယောက်ရဲ့လက်ထဲမှာ\nရှိနေခဲ့တယ်... သူ့ ရဲ့မိခင် သူ့ နှလုံးသားထဲမှာသူနဲ့ အတူရှိနေတယ်... သူ့ မိခင်ဖြစ်စေချင်ခဲ့တာတွေကို\nဒီနေ့ ဒီအချိန်မှာသူဖြစ်အောင် ကျိုးစားခဲ့တယ်လို့သူ့ ကိုလူတွေက အံ့သြချီးမွမ်းဂုဏ်ယူခဲ့ကြပါတယ်။\nသူဟာ သန်းပေါင်းများစွာသော မိခင်ဖခင်တွေရဲ့ သားသမီးတွေအပေါ်ထားတဲ့ မေတ္တာတရားနဲ့ \nမိဘတိုင်းက သားသမီးတွေကို ကောင်းကင်ကကြယ်ကို ဆွတ်ခူးယူပြီး အကောင်းဆုံး\nဖြစ်စေချင်တဲ့ဆန္ဒတွေကို ဖြစ်အောင်လုပ်ခဲ့တဲ့ ပြယုဂ်တခုလည်းဖြစ်ပါတယ်...။\nသူ့ အသက်၂၂ နှစ်မှာ ပင်ဆယ်ဗေးနီးယားတက္ကသိုလ် မှစီးပွားရေးနဲ့ ဘွဲ့ ရရှိခဲ့ပြီး\nသူ့ မိဘတွေရဲ့ ဆောက်လုပ်ရေး ကုမ္ပဏီကိုဦးဆောင်ခဲ့တဲ့အခါမှာ\nကမ္ဘာ့ အချမ်းသာဆုံးစာရင်းဝင်တယောက် ဖြစ်ခဲ့ပါတယ်...။\nထို့ အပြင် သူဟာလူပီသတဲ့ လူသားဆန်တဲ့သူတယောက်လည်းဖြစ်ပါတယ်...\nရွေးကောက်ပွဲအချိန်အတွင်း ဟီလာရီနဲ့Debate လုပ်တဲ့အခါမှာ\nအမျိုးသမီးတွေရဲ့ abortion လုပ်ရပ်ဟာ\nမိမိရင်သွေးကို သတ်တာပဲ ဒါဟာရက်စက်ပြီး လူသားမဆန်တဲ့အတွက်\nလက်မခံနိုင်ပါဘူးလို့ ဟီလာရီရဲ့ထောက်ခံမူ့ ကိုဆန့် ကျင်ခဲ့တဲ့သူပါ...။\nသူဟာအလွန် တာဝန်ကျေတဲ့ စည်းကမ်းလည်းကြီးတဲ့ဖခင်တယောက်ဖြစ်တယ်လို့ \nသူဟာအခြား သမရိုးကျ နိုင်ငံရေးသမားတွေလို နိုင်ငံရေးကို အသက်မွေးဝမ်းကြောင်းတခုလို\nရပ်တည်ဖို့ အတွက် နိုင်ငံရေးလောကထဲ ၀င်ရောက်လာတာမဟုတ်ပဲ ချမ်းသာကြွယ်ဝတဲ့စီးပွားရေးသမားတယောက်အနေနဲ့ \nသူကျွမ်းကျင်တဲ့ စီးပွားရေးနယ်ပယ်ကနေ တိုင်းပြည်ရဲ့ စီးပွားရေးကို\nပြန်လည်တည်ထောင်ပြီး လူတိုင်းကို ချမ်းသာကြွယ်ဝတဲ့\nသူ့ ရဲ့အဆိုကတော့ "Make The United States Great Again"ဆိုတာပါပဲ...။\nလူဖြစ်ရတဲ့ခဏတာအချိန်အတွင်း မိမိ သူတပါး လောကကောင်းကျိုးအတွက်\nစွမ်းစွမ်းတမံ ဆောင်ရွက် သယ်ပိုးကြရင်း သူတို့ ရဲ့စွမ်းဆောင်မူ့ တွေ\nဗုဒ္ဓမြတ်စွာဘုရားရှင်က သူတော်ကောင်းတယောက် လောကကြီးမှာ\nမွေးဖွားလာပြီဆိုရင် အဲဒီသူတော်ကောင်းရှိတဲ့ မိသားစု၊\nသူတော်ကောင်းရှိတဲ့အရပ် သူတော်ကောင်းရှိတဲ့မြို့ \nဒါကြောင့်မို့ လည်း လောကကြီးကို ကောင်းသောလာခြင်းနဲ့ မွေးဖွားခဲ့တဲ့သူတွေ\nOur Lord Buddha Bless America!\nထရန့် ဂျူနီယာနဲ့သူ့ ရဲ့မေမေ\nဒေါ်နယ်ထရန့် ရဲ့ Vice President Micheal Richard Pence...\nPosted by Dhamma Latsaung at Sunday, January 22, 2017\nစကားအင်္ဂါ ( ၅ ) တန်\n( ၁ ) ကာလ = ပြောသင့်သောအခါမှပြောရာ၏၊ အချိန်မတန်လျှင်မပြောဆိုရာ ။\n( ၂ ) သစ္စာ = အမှန်ကိုသာပြောဆိုရာ၏၊ မမှန်မကန် လုပ်ကြံမပြောဆိုရာ။\n( ၃ ) သဏှာ = နူးညံ့ချိုသာစွာပြောဆိုရာ၏၊ ခက်ထန်ရင့်သီးစွာမပြောဆိုရာ\n( ၄ ) အတ္တံသဟိတ = အကျိုးစီးပွားဖြစ်မည့်စကားကိုသာပြောဆိုရာ၏။\n( ၅ ) မေတ္တာစိတ္တ = မေတ္တာရှေ့ ထားပြောဆိုရာ၏၊ ဒေါသမောဟဖြင့်မပြောဆိုရာ။\n( အင်္ဂုတ္ထိရ်ပါဋ္ဌိတော် )\nမိမိရင်းနှီးကျွမ်းဝင်သူရှိရာနေရာ၊ အရပ်သည် မွေ့ လျှော်ဖွယ်ရာဖြစ်ပါလိမ့်မည်။\nသစ်ပင်တမ်းကလေးသည်ပင် နှစ်လိုဖွယ်ရာ မွေ့ လျှော်ဖွယ်ဖြစ်ပါလိမ့်မည်။\nသို့ ပေမယ့် ဤသည်လို ရင်းနှီးကျွမ်းဝင်သူမျိုးကို ရဖို့ မလွယ်။\nတွေ့ ဖို့ ရာမလွယ်......မလွယ်လှချေတကား။\nဆရာတော်ဘဒ္ဒန္တနန္ဒမာလာဘိဝံသ( MA,PhD ) ဟောကြားသောတရားတော်များ...\nပြဿ နာတွေ၊ ဒုက္ခတွေ\nသူတို့ ဆွတ်ခူးနိုင်တာ နှစ်ခုရှိတယ်\nအဲဒါကတော့ ဗီလိန်ဘွဲ့ နဲ့ အ၀ီစိလက်မှတ်ပါပဲ...။\nချီးမွမ်းခြင်း (သို့ မဟုတ်)\nပြစ်တင်ခြင်း၊ ကဲ့ရဲ့ခြင်း ၊\nချီးမွမ်းခြင်း (သို့ မဟုတ် )\nသူတော်ကောင်းဖြစ်စေချင်ရင်\nငါပြောသလိုလုပ် ငါလုပ်သလိုမလုပ်နဲ့ ဆိုတဲ့\nအန္တရာယ် ဖြစ်စေနိုင်သလို\na limitless heart with regard\nall living beings;\nyou will know complete peace\nအချို့ လူတွေနဲ့ တွေ့ ရ\nအကြီးမားဆုံး ဆုံးရှုံးမူ့ ဖြစ်တယ်။\n*စိတ္တံ ဒန္တံ သုခါဝဟံ*\nThe best ethic is to\nempathize the others.\nIt is sure that you must die,\nis only one true.\nDeath is not fearful.\nBut, the act of\nSIN BEFORE DEATH\nis really fearful.\nဘယ်တော့မှ မမွေးမိပါစေနဲ့ ။\nthe miserable mind of\nlower class that\nyou will get profit\nMorality ( Sila)\nWisdom (Pjin njr)\nအမှန်တရားတွေ ခေါင်းငုံ့နေရတဲ့အချိန်ရှိပေမယ့် အမှန်တရားကို ဘယ်တုံးကများ အနိုင်ရဖူးတာရှိသလဲ? ရိုးဖြောင့်ခြင်းဖြင့်သာ အလှဆင်ကြပါလေ ..... ။ ယုံကြည်မှုကို မမှန်ကန်တဲ့နည်းနဲ့ တည်ဆောက်လို့ မရနိုင်ပါဘူး။\nDo not made friendships\nOr vapid men\nseeking only evil.\nWhen sometimes these types\nSeeming to befriend you\nAtadistance stay,\nThen your welfare\nPerfect will be\nyour inner world,\nthe simpler the outside world is\nAshin Acara ( MR MRT )\nThe Morally Pure Person\nThe ocean can not be\nThe Myinmo mountain\nThe rock can not be\nmelted by water.\nSo also the morally\nby the misdeeds of\nan evil-minded person.\nMyinmo = Meru\nသည်းခံခြင်းဟာ ပညာရှိသူတော်ကောင်းတို့ရဲ့အားဆိုတာတော့ မမေ့ပါနဲ့..\n( Ashin Dhammapala )\nကိုယ့်ဘ၀ရဲ့ အနိမ့် အမြင့်၊\nကိုယ့်ရဲ့ အလုပ် ကိုယ့်ရဲ့ အပြော\nသူယုတ်မာ ဟု နှစ်မျိုးရှိ၏။\n(ဘဒ္ဒန္တ ရာဇိန္ဒ မဟာထေရ်\n( ဒေါက်တာနန္ဒမာလာဘိဝံသ )\n*မဟာစည် ဆရာတော် သြ၀ါဒ*\nA good friend who points out\nand rebukes evils is\nas if revealsasecret of\nNot on what they've done or\nNot done yourself.\n( Dhamma Garden )\nကြမ်းတမ်းသော စကားကို မဆိုနှင့်\nမေတ္တာနှင့် ယှဉ်သောစိတ်ကို ဖြစ်စေရမည်။\n"ဓမ္မဒူတ ဆရာတော် သြ၀ါဒ"\nLotus Foundation of Myanmar\nခုနှစ်ဆယ့်လေးကြိမ်မြောက် တရားဦးဓမ္မစကြာ ပူဇော်ပွဲ... - Saturday, July 1, 2017 လစဉ် ပထမစနေနေ့တိုင်း ပူဇော်မြဲဖြစ်သော တရားဦးဓမ္မစကြာကို ပါဠိမြန်မာ နှစ်ဘာသာဖြင့် ၂၀၁၇-ခု ဇူလိုင်လ ၁-ရက် နံနက် ၉-နာရီတွင် စုပေါင်း ရွတ...\nတုံ့လှည့်မေတ္တာစာစဉ် (၁၂) - *ပညာရေး၊ လမ်းသွားဟန်လွဲနှင့် အလုပ်* တိုက်ရိုက်ဆက်သွယ် မှာယူရန် (၁) မျိုးဆက်သစ်စာပေ၊ ရန်ကုန်၊ ဖုန်း-၀၉ ၄၂၀ ၂၂၂ ၉ ၆၂ (၂) စမိုင်းလ်၊ ရန်ကုန်၊ ဖုန်း ၀၉ ၇၉၀ ၂၂၆ ၈...\nIgnorance – Ashin Pyinnya Thiha -\nWisdom of Dhamma( ဘုန်းဉာဏ်)\nငြိမ်းချမ်းရေး အလှတရားဖြင့် လောကကို ပြုပြင်ဖန်တီးခြင်း - ငြိမ်းချမ်းရေး အလှတရားဖြင့် လောကကို ပြုပြင်ဖန်တီးခြင်း *************************************************************** ကိုယ်ကိုယ်တိုင် ငြိမ်းချမ်းဖို့ရော၊ လေ...\nဒုိုင်ယာရီအပုိုင်းအစလေးများ (၃၇) ရုံးသုံးဘာသာစကား များသောနုိုင်ငံ - ဆက်လက်၍ အေဒီ (၁၃) ရာစုနှစ်တွင်တည်ဆောက်ခဲ့သော ရှေးဟောင်းခရစ်ယန်ဘုရားရှိခုိုးကျောင်းကြီးသုို့သွားရောက်လေ့လာကြသည်။ ဘုရားကျောင်းကြီးသည်မြင့်လည်းမြင့်မားသည်...\n၀ိနယ ကုက္ကုစ္စ - မန်းသာသနာ့တက္ကသိုလ်ကြီးတွင် ဘီ အေ၊ အမ် အေ စသည်တို့ကိုစနစ် တကျသင် ကြားပေးသည်။ ဘီ အေ စတုတ္ထနှစ်ဖြေပြီးလျင် လက်တွေ့သဘောမျိုးဖြင့် ဆယ်ရက် တရားထိုင်ရသည်။ အမ် အေ ကေ...\nဘာ့ကြောင့်ငြိမ်ငြိမ်ထိုင်ရတယ် (လောကဓမ္မ ဒဿနစာစုများ) - ဤစာအုပ်တွင်- - ဘာသာဝင်ဦးရေတိုးအောင် သာသနာပြုသင့်သလား။ - သားရှင်ပြုအလှူ လှူကြသူများအကြောင်း။ - ညီချင်လျှင် ညွတ်ပေးရသည့် သီအိုရီ။ - တရားအားထုတ်မှုနှင့် ပတ်သက်သ...\nYin Thinn Ei's Dhamma House ယဉ်သင်းအိ ဓမ္မရိပ်သာ\nပဲခူး အောင်သုခ ဆရာတော်ဘုရားကြီး - ပဲခူး အောင်သုခ ဆရာတော် ဦးစန္ဓိမာ ဟောကြားတော်မူသောတရားတော်များ\nPh.D ဒေါက်တာ ဆိုတာ ? - ယခုကာလပိုင်းအတွင်း ပြည်တွင်းကရော ပြည်ပကပါ ဒေါက်တာ အထူးသဖြင့် ဂုဏ်ထူးဆောင် ဒေါက်တာဘွဲ့ပေးတာတွေ၊ ရတာတွေ၊ ဂုဏ်ပြုတာတွေ ဖတ်နေ၊ ကြားနေ၊ သိနေရပါတယ်။ ဒါကြောင့် မ...\n၉၆၉-ဆိုတာ ဘုရားဟောမဟုတ်ဘူး။ သူများဘာသာကို လိုက်ပြီးတုနေတာလို့ ပြောတဲ့သူတွေအတွက် သိစေချင်လို့။ ၉၆၉-ဆိုတာဘာလဲ။ ဘယ်လဲ? - ဘာသာတိုင်းမှာ သူ့ သင်္ကေတနဲ့သူ ရှိကြပါတယ်။ ဟိန္ဒူဘာသာမှာ အထွဋ်အမြတ်သင်္ကေတဟာ-ဥုံ-ဆိုတဲ့ စာလုံးပါပဲ..အဲဒီ ဥုံဆိုတဲ့ စကားလုံးဟာ သူတို့ရဲ့ ဘုရားသုံးဆူဖြစ်တဲ့ ဗြာ...\nဆရာတော်အား လာရောက်ဖူးမြော်ကြသော ဧည့်သည်တွေ - ဒီကနေ့ ထိုင်းနိုင်ငံ ချင်းမိုင်မြို့မှ ဧည့်သည်တွေ ဆရာတော်အားလာရောက်ဖူးမြော်ကြသည်။ အရှင်ကုမုဒ\n*~~~45 ယောက်မြောက် အမေရိကန်သမ္မတကျမ်းသစ္စာဆိုခြင်း~~...


handy cafe offline activate လုပ်လို့ရမယ့်နည်းလေး - MYSTERY ZILLION\nhandy cafe offline activate လုပ်လို့ရမယ့်နည်းလေး\nဒီလိုပါ ..ကျွန်တော်အသိ ဂိမ်းဆိုင်တခုကို ကျွန်တော် handy cafe တင်ပေးထားပါတယ် ....အွန်လိုင်းနဲ့လဲ ရီဂျစ်စတာလုပ်ထားပါတယ် ...ဒါပေမယ့်တပါတ်လောက်ပဲ ကြာပါတယ် demo version ပဲပြန်ဖြစ် သွားလို့\nsever မှာမို့လို့ defreeze လဲ အုပ်လို့မရနဲ့ အဆင်ပြေနိုင်မဲ့နည်းလမ်းလေးများရှိရင် ကူညီပေးကြပါခင်ဗျာ\ncafezee သုံးချင်ပေမယ့် ၁၀ လုံးနဲ့အထက်မရလို့ handy ပြောင်းသု့းကြည့်တာပါခင်ဗျာ\nဖိုရမ် ထဲမှာ ရှာတာ တွေ့ပေမယ့် offline activate လုပ်တာအဆင်မပြေလို့ ဒီမှာမေးလိုက်ရတာပါ .......\nရသွားပါပြီဗျာ..............registry ကိုဝင်ကလိတော့မှပဲ ရတော့တယ်.......စဉ်းစားပေးကြလို့ကျေးဇူးနော်\nInternet Explorer ကို ရိုး ရိုး setting ထားပါ It is okay\nHow to do it ? Can you share to us?\nhow to do this >>>>>>>>>>\nplease tell me more at [email protected]\nဒီလိုပါ..registry မှာ key အသစ်တွေ ထပ်ထည့်ပေးလိုက်တာပါ\nကျွန်တော်သုံးတာက Version 3.3.21 ပါ\nကျွန်တော် သုံးထားတဲ့ reg နှစ်ဖိုင် တင်ပေး လိုက်ပါတယ်\nhandy ကိုတော့ပိတ်ထားပြီးမှ run ပါ\nကျေးဇူးပါပဲဗျာ ခုလိုပြန်လည်ေ မျှတဲ့အတွက်ကျေးဇူးတင်ပါတယ် \nrun pay yone pl lr ako! plz?


ကြေးဝါနှင့်ဖြောင့်သို့မဟုတ်စုံတွဲထုတ်လုပ်သူများနှင့်ပေးသွင်းလျှော့ချ - တရုတ်စက်ရုံ - Cixi Wenap အင်တာနေရှင်နယ်ထရေးဒင်း Co. , Ltd မှ\nနေအိမ် > ထုတ်ကုန်များ > PEX ပိုက်ပြင်စနစ် > PEX ပိုက်ပြင် System ကိုကြေးဝါ Fittings > ကြေးဝါနှင့်ဖြောင့်သို့မဟုတ်စုံတွဲလျှော့ချ\nweâ€, ပြည့်စုံသောအင်ဂျင်နီယာနှင့်အရည်အသွေးအာမခံချက်ကျွမ်းကျင်မှု market.If သင့်လျော်သောကြေးဝါအတွက်နှစ်ပေါင်းများစွာအတွေ့အကြုံကိုကျော်ရရှိခဲ့နှင့်အတူသင်တစ်ဦးဒီဇိုင်းကိုစိန်ခေါ်မှုရှိ WENAP ထုတ်ကုန်ကျွန်တော်တို့ရဲ့ဖောက်သည်တောင်းဆိုကြောင်းတသမတ်တည်းအရည်အသွေးမြင့်မားခြင်းနှင့်ပြိုင်ဘက်ကင်းစွမ်းဆောင်ရည်များကိုအာမခံချက်ဖြစ်ကြောင်းနှင့်ကျွန်ုပ်တို့၏ထုတ်ကုန်အကွာအဝေးထုတ်လုပ်နေသည် ™အဆင်သင့်ပြန်လည်။ ကျနော်တို့ဒီဇိုင်းပုံကြမ်း-အဆင်သင့်သို့မဟုတ်နေဆဲအယူအဆအဆင့်ရှိမရှိ, သင့်စီမံကိန်းအတွက်စိန်ခေါ်မှုအပေါ်ယူနိုင်ရန်ကျွမ်းကျင်မှုနှင့်စွမ်းရည်ရှိသည်။ အစောပိုင်းအဆင့်တွင်စီမံကိန်းများအတွက်ကျွန်တော်တို့ရဲ့အင်ဂျင်နီယာများနောက်ဆုံးရေးဆွဲသို့ရှိသူများအတွေးအခေါ်များပြောင်းလဲသင်တို့နှင့်အတူနီးကပ်စွာအလုပ်လုပ်ကြသည်။ နောက်ထပ်တီထွင်စီမံကိန်းများအတွက်ကျနော်တို့တစ်စိတ်တစ်ပိုင်းဒီဇိုင်းများ Full-စကေးထုတ်လုပ်မှုများအတွက် optimized နေကြသည်အာမခံပါသည်။\nထုတ်လုပ်မှုလမျးဖွောငျ့ကြေးဝါနိဒါန်း uct သို့မဟုတ်စုံတွဲလျှော့ချ\nစုံတွဲတစ်တွဲနှစ်ခုပိုက်ဆက်သွယ်။ သူတို့ရဲ့အရွယ်အစားကွာခြားလျှင်, လျောက်ပတ်တဲ့လျှော့ချနားချင်းဆက်မှီ, လျှော့ချ, ဒါမှမဟုတ်တစ်ဦး adapter အဖြစ်လူသိများသည်။ နှစ်ခုသစ်သားဆက်စရာအမျိုးအစားများရှိပါတယ်:; ပုံမှန်အစည်းအဝေး & quote & quote; နှင့် & quote; စလစ် & quote ;. တစ်ဦးကပုံမှန်အစည်းအဝေးနားချင်းဆက်မှီ Over-သွင်းတဲ့ပိုက်၏, ဤသို့အောက်မှာ-သွင်း (တစ်ဦးစိတ်မချရကွန်နက်ရှင်မှုလို) အခွားပိုက် segment ကို၏ကာကွယ်တားဆီးဖို့, သေးငယ်တဲ့ခေါင်ရှိပါတယ်သို့မဟုတ်ပြည်တွင်းရွှေ့ပြောင်းရပ်တန့်။ တစ်ဦးကစလစ်နားချင်းဆက်မှီ (တစ်ခါတစ်ရံလည်းပြုပြင်နားချင်းဆက်မှီခေါ်) တမင်တကာကြောင့်ထိုကဲ့သို့သောချေးကြောင့်သေးငယ်တဲ့ယိုစိမ့်ရှိပါတယ်သို့မဟုတ် burst အေးခဲစေတဲ့ပိုက်၏ပြုပြင်အဖြစ်တင်းကျပ်စွာနေရာများအတွက်အရပ်သို့ချော်ခံရဖို့ခွင့်ပြု, ဒီပြည်တွင်းရေးရပ်တန့်ခြင်းမရှိဘဲဖန်ဆင်းထားသည် ဒါမှမဟုတ်တချို့အကြောင်းပြချက်များအတွက်ယာယီဖြတ်ခံရခဲ့သည့်။ အဆိုပါ alignment ကိုရပ်တန့်ပျောက်နေကတည်းကကြောင့်ဂရုတစိုက်ပြုလုပ်မှန်ကန်စွာတည်ရှိသောကြောင်းသေချာစေရန်စလစ်နားချင်းဆက်မှီ၏နောက်ဆုံးတည်နေရာတိုင်းတာရန် installer ကိုမှတက်သည်။\nထုတ်လုပ်မှုuct Parameter of the Brass Straighစုံတွဲ t သို့မဟုတ်လျှော့ချ\nBrass Straighစုံတွဲ t သို့မဟုတ်လျှော့ချ\nSDR DN16mm-DN32mm ကနေ 7.4 အဆင့် PE-X ကိုပိုက်\nအပူ, အတု, ပိုး, လျှော်ဖြတ်တောက်, tempering\nစသည်တို့ကိုဖြောင့်, တံတောင်ဆစ်, Tee, အဆို့။\n100 အ PCs\nပူ / အအေးပြည်တွင်းရေ syste\nသေးငယ်တဲ့ပလပ်စတစ်အိတ် / စက္ဏူထူခုနှစ်တွင်ထို့နောက်ကြီးတွေစက္ဏူထူ, စံတင်ပို့ထုပ်ပိုး\nရက်ပေါင်း 30 သိုက်ကိုလက်ခံရရှိပြီးနောက်\nထုတ်လုပ်မှုuct Feature and Application of the Brass Straighစုံတွဲ t သို့မဟုတ်လျှော့ချ\nအရည်အသွေးမြင့်မားသောကြေးဝါလှံတံ၏ 1.Made, ကျစ်လစ်သိပ်သည်းဖွဲ့စည်းပုံမှာလုပ်လုပ်ငန်းများ၌ပူ Forge ရဲ့။\n2.Technology: Forge, CNC နေဖြင့်စက်ပစ္စည်းမြင့်မားသောတိကျသေချာစေရန်။\n3. ကြေးဝါနှင့်ဥစ္စာတင်ပို့ကျော် 5years အတွေ့အကြုံကိုနှင့်အတူ, ကြှနျုပျတို့သညျဤလယ်ပြင်၌ကျွမ်းကျင်သူတစ်ဦးဖြစ်ကြောင်းနှင့်ဖောက်သည်အဖြစ်ထုတ်ကုန်စေနိုင်သည်''s ကိုလိုအပ်ချက်များကို။\nလျှောက်လွှာ:ပူ / အအေးပြည်တွင်းရေစနစ်က\nထုတ်လုပ်မှုuct Details of the Brass Straighစုံတွဲ t သို့မဟုတ်လျှော့ချ\nအသေးစိတ်ထုတ်ပိုး:In cartons/pallets/according to customer''s ကိုလိုအပ်ချက်များကို။\nhot Tags:: ကြေးဝါနှင့်ဖြောင့်သို့မဟုတ်စုံတွဲ, တရုတ်, ထုတ်လုပ်သူ, ပေးသွင်း, လက်ကားတရုတ်ခုနှစ်တွင်ဖန်ဆင်းစက်ရုံ, ဝယ်, ဖောက်သည်စတော့အိတ်များတွင်အစုလိုက်, စျေး, Pricelist, စျေးနှုန်း, High Quality လျှော့ချ


တွင်ခုံအစိတ်အပိုင်းများ | မှထုတ်လုပ်သူကုန်ပစ္စည်းပေးသွင်း Taiwan ,OEM,ODM-cncmachine-parts.com\nကျနော်တို့ကနည်းပညာပိုင်းဆိုင်ရာများမှာ Taiwan တွင်ခုံအစိတ်အပိုင်းများ ထုတ်လုပ်သူ, စက်ရုံ, ကုန်ပစ္စည်းပေးသွင်းနှင့်တင်ပို့သူ။ တည်ငြိမ်တဲ့ရင်းနှီးမြှုပ်နှံမှုအပေါ် မူတည်. ထက်သာလွန်အရည်အချင်းကိုနှင့်ကောင်းမွန်သောပြီးနောက်-ရောင်းချဝန်ဆောင်မှုကျနော်တို့စက်မှုလုပ်ငန်းအတွက်ဦးဆောင်ထုတ်လုပ်သူများနှင့်တင်ပို့သူများတစ်ဦးအဖြစ်ကျွန်တော်တို့ကိုဖြစ်စေကြပြီ။ ကျွန်တော်တို့ဟာအရည်အသွေးထုတ်ကုန်များနှင့်စျေးနှုန်းအပြိုင်အဆိုင်နှင့်သင်တို့အဘို့အ-on အချိန် delivery မှာကတိပေးပါတယ်။ ကျွန်ုပ်တို့သည်ကျွန်ုပ်တို့၏ဖောက်သည်များနှင့်အတူနှစ်ရှည်စီးပွားရေးထူထောင်ခဲ့ကြပါပြီ။ သင်တို့သည်ငါတို့၏ထုတ်ကုန်မဆိုစံပြအတွက်စိတ်ဝင်စားပါက, အခမဲ့ဖြစ်ကျေးဇူးပြုပြီး ကြှနျုပျတို့ကိုဆကျသှယျရနျ.\nပုံစံ - 3-2,CNC-XXX\nမျက်နှာပြင်ကုသမှု:Chrome ကိုပန်းကန်,မလှုပ်မရှားနေသော,Anodize,hard Coating\nအမျိုးအစား:တွယ်အပ်/ဆေးဘက်ဆိုင်ရာအစိတ်အပိုင်းများ/အီလက်ထရောနစ် Peripheral အစိတ်အပိုင်းများ\nငွေပေးချေမှုရမည့် Term:T က/T က\n999999999 http://schema.org/InStock USD 2020-12-31 https://www.cncmachine-parts.com/my/lathe-parts.html\nတွင်ခုံအစိတ်အပိုင်းများ ထုတ်လုပ်သူနှင့် တွင်ခုံအစိတ်အပိုင်းများ ကုန်ပစ္စည်းပေးသွင်းစ ,OEM,ODM-ကျော် 81,245 ကမ္ဘာတဝှမ်းဝယ်လက်မှာ cncmachine-parts.com


မြန်မာ ပရိုဂရမ် များ - MYSTERY ZILLION\nမြန်မာ ပရိုဂရမ် များ\nFebruary 2009 edited October 2010 in VB6\nမြန်မာ ဂဏန်းပေါင်းစက်(ဟာသ ပါ)\nသီချင်းနားထောင်(ပထမဆုံး စလုပ်တဲ့ ဆော့ဖ်၀ဲ ပါ)\nမြန်မာ စတုရင်(ဒီမှာကတစ်ခုပြောအုံးမယ် chess 1 မှာအယ်ယာပါတယ် ဘာလိုမှန်းမသိဘူး code ပါထည့်ပေးလိုက်တယ် ဖြေရှင်းကြည့်ပါ)\nမြန်မာချက် ဆိုတာ ကျားထိုးတာကို ပြောတာလားဟင်။ ကျားထိုးတာဆိုရင်တော့ လိုချင်ပါတယ်။ အဲ့ဒါကို သွားဒေါင်းတာ ကျွန်တော့်ကို မီဒီရာမီးတောက်က ဒီလိုပြောလွှတ်လိုက်ပါတယ်။\nမြန်မာကျား မဟုတ်ဘူးဗျ... ကျွန််တော်ကြည့်ကြည့်တာတော့ စစ်တုရင်(ချက်)ပဲဗျ..။ စမ်းကြည့်လို့ရအောင် ဒီမှာ ပြန်တင်ပေးထားတယ်။ ( linkက ၁ ပတ်ပဲ ခံမယ်ထင်တယ်နော် )။ ကျွန်တော်ကတော့ ဒေါင်းပြီး ၅ ကွက်လောက်ပဲ ရွေ့ကြည့်ရသေးတယ်။ မအားလို့ ထပ်မဆော့ဖြစ်သေးဘူး။ ကိုအနော်ရထာကတော့ အဲရာ တစ်ခုပါတယ်လို့ ပြောတာဘဲ။ သားလဲ မသိဘူးနော်။ :P\nsorry the file you requested is not available !\nပြန်တင်ပေးထားတဲ့ ဖိုင်လည်း (Sorry, the file you requested is not available. ) ဆိုပြီးပြနေပြီ\nအရင် မီဒီယာ ဖိုင်းရား ကလည်း ဖိုင်ပျောက်နေပြီလို့ ပြောနေပြီ\nကျွန်တော် မှာ ကစားနည်း ရှိတယ်\nစာအုပ်အဟောင်းဆိုင်မှာ သွားရှာတာက ပိုမြန်မယ်ထင်တယ် စာအုပ်ကလည်း သိပ်များများစားစား ထွက်ဖူးတာမဟုတ်ဘူး နှစ်အုပ်လားရှိတယ်ထင်တာပဲ အသေချာဆုံးက အဟောင်းဆိုင်လူကိုသာ မေးကြည့်တာအကောင်းဆုံးပဲ\nမြန်မာ့ကျား ကစားနည်းလေးပါ pdf လုပ်ထားပါတယ် https://docs.google.com/fileview?id=0BwKvJm_u3OQ8YjZhMjg3NmYtY2ZiZS00ZjQ1LWIxNTYtY2VlMTUwYzcxZDJm&hl=en\nဒါက မူရင် ဆိုဒ်ပါ http://pikay.myanmarbloggers.org/2008/12/blog-post_22.html\nsevenlamp ရေ ဖြစ်နိုင်မယ်ဆိုရင်မြန်မာစစ်တုရင်program လေးကို mail ကနေ ပို.ပေးပါလား.....\nကိုယ်.mail က [email protected] ပါ ။\nGo game ကို မကစားတော့ မကစားတတ်ဘူး။ ၀ါသနာပါသူတွေ ကစားကြည့်သင့်တယ်ထင်တာပဲ။ Eng ebook တွေလည်း ရှာလို့လွယ်ပါတယ်။ အပျင်းပြေကစားကြည့်ဖို့ကောင်းတယ်။


Spy Video Recorder – Gf08 – Rocket Online Shopping\nSpy Video Recorder – Gf08\nHome ShopSpySpy Video Recorder – Gf08\nSpy Video Recorder - Gf08 quantity\nCategory: Spy.\tTags: CCTV, gf 07, gf 08, location, MMS Photo, MPT, problem, sim card, spy video recorder, standby, technology, telenor, thieve, tiny and small, Voice, ကိစ္စ, စပိုင်, စုံထောက်, တည်နေရာ, နည်းပညာ, ပြဿနာ, သူခိုး, အရွယ်အစားသေး, အသံ.\nသင့်မှာ စုံထောက်လုပ်စရာ ကိစ္စ တစ်ခုခု ရှိနေပြီလား?\n? GF08 – 32000 kyats (တန်ဖိုး -၃၂၀၀၀ကျပ်) ပစ္စည်းအရည်အသွေးကောင်းများကိုသာ ရောင်းချပါသည်။\nတန်ဖိုးနည်း GF07 ထက်အများကြီးကောင်းပါတယ်\n✔ တည်နေရာ location ကို အနီးစပ်ဆုံး ပြပေးနိုင်ခြင်း\n✔ အချိန်ကြာကြာ Video ရိုက်ထားနိုင်ခြင်း ၊ အသံဖမ်းထားနိုင်ခြင်း\n✔ 3.5cm မို့ အရွယ်အစားသေးလွန်းလို့ SPY လုပ်လို့ကောင်းခြင်း\n? ခေတ်မှီဖွံ့ဖြိုး တိုးတက်လာသော နည်းပညာတွေကို အသုံးချပြီး မိတ်ဆွေတို့ရဲ့ လူမှုရေး အခတ်အခဲ တွေကို ဒီလို သေးငယ်တဲ့ ပစ္စည်းလေးနဲ့ ထောက်လှမ်းလုပ်နိုင်ပါပြီ။\n✔ ဒီပစ္စည်းလေးရဲ့ အသုံးဝင်ပုံတွေကို Rocket Online Shopping မှ တစ်ခုခြင်းရှင်းပြပေးပါ့မယ် ။\n? ဆိုင်မှာ အိမ်မှာ CCTV လိုထားကာ သူခိုးဖမ်းနိုင်ပါမယ်။\n? ကားထဲ ထည့်ပြီး Location ကြည့်နိုင်ပါမယ်။\n? ကိုယ်အပြင်သွားချိန် အတင်းပြောတာ ခိုးနားထောင်နိုင်ပါမယ်။\n? ကိုယ့်လုပ်ငန်းနဲ့ ပက်သတ်တဲ့ စာချုပ်တွေကို ချုပ်ဆိုခြင်း စသည့်နေရာမှာ Video ရိုက်ထားလျှင် နောက်ပိုင်း ပြဿနာ တစ်စုံတစ်ရာဖြစ်လာခဲ့လျှင် သက်သေပြနိုင်ဖို့အတွက်\nစသဖြင့် စုံထောက်လုပ်ဖို့ လိုအပ်တဲ့ အလုပ်တိုင်းအတွက် သေးငယ်ပြီး အသုံးဝင်မှုများလို့ မိမိတို့ အဆင်ပြေသလို သုံးနိုင်တဲ့ စက်လေးပါ\n   \n✅ စက်ထဲကို MPT or Telenor Sim Card ထည့်ရပါမယ် ။ SD ကဒ်လည်း ထည့်ရပါမယ်။\n? အသံတွေကို နားထောင်လိုပါက ထည့်ထားသည့် Sim Card နံပါတ်ကို ဖုန်းခေါ်လိုက်တာနဲ့ စက်က အလိုအလျောက် ဖုန်းကိုင်ပြီး စက်ရဲ့အနီး (၁၀)ပေခန့်အကွာအဝေးမှ အသံများကို ကြားနိုင်မှာဖြစ်ပါတယ်\n? Video ရိုက်ခြင်း ၊ ကိုလည်း ထည့်ထားသည့် Sim Card နံပါတ်ကို သက်ဆိုင်ရာ Command ပေးခြင်းဖြင့် လုပ်ဆောင်ခိုင်းနိုင်ပါတယ် (ဥပမာ- စက်ထဲက ကတ်နံပါတ်ကို 555 ဟု ပို့လိုက်တာနဲ့ Video စရိုက်နေပြီဖြစ်ကြောင်း Message ၀င်တာနဲ့ အလုပ်စတင်လုပ်နေပါပြီ မခဲယဉ်း မခတ်ခဲပါဘူး)\n? တည်နေရာ Location ကို သိလိုလျှင်လည်း Sim Card နံပါတ်ကို 777 ဟု ပို့တာနဲ့ ခဏအကြာမှာ Link ပို့လာပါလိမ့်မယ် အဲ Link ကို နှိပ်လိုက်တာနဲ့ မြေပုံအတိုင်းလေးပြပေးမှာဖြစ်လို့ လွယ်လွယ်ကူကူကြည့်နိုင်မှာပါ။\n? အခြားလုပ်ဆောင်မှုတွေကတော့ ဘက်ထရီ ရာခိုင်နှုန်းကြည့်ရှုခြင်း ၊ ထည့်ထားသည့် SD ကဒ် ဘယ်လောက် Free ကျန်သေးလဲ ကြည့်ရှုနိုင်ခြင်း ၊ Card ကို Format ချနိုင်ခြင်း စသည့် လုပ်ဆောင်ချက်တွေ အပြင် MMS Photo ဟုခေါ်သည့် ဓါတ်ပုံရိုက်ပြီး မက်ဆေ့ကနေပဲ ပုံပြန်ပို့ပေးခြင်းတို့ကို လုပ်ဆောင်နိုင်ပါသေးတယ် သို့သော် မြန်မာပြည်တွင် ထို MMS စနစ်က အဆင်မပြေသေးသဖြင့် လုပ်ဆောင်နိုင်မည် မဟုတ်သေးပါဘူး။\n? Video ရိုက်သည့်အခါ 10 မိနစ် တစ်ပိုင်းစီ ဖြတ်ပေးပြီး အားအပြည့်သွင်းထားပြီး ဆက်တိုက်ရိုက်မယ်ဆို3နာရီမှ 5နာရီထိ ဆက်တိုက် ရိုက်နိုင်ပါသည်။\n⏳ Standby အနေဖြင့်ကတော့ 3-5 days ခံနိုင်ပါတယ်။\n? Memory အနေဖြင့်ကတော့ 1 နာရီလျှင် 600MB ၀န်းကျင် အသုံးပြုပါတယ်။\n? ရိုက်ကူးပြီးထားသော Video များကို ပြန်လည်ကြည့်ရှုလိုပါက မိုဘိုင်းဖုန်းတွင်ဖြစ်စေ Computer တွင်ဖြစ်စေ SD ကဒ်ထုတ်၍ အလွယ်တကူ ပြန်လည် ကြည့်ရှုနိုင်ပါတယ်။\n? ဆိုင်ဖွင့်ချိန် ► မနက် 9:00 မှ ည 5:00 ထိ။\n? အော်ဒါမှာယူလိုပါက ဆိုင်ဖွင့်ချိန်အတွင်း ဖုန်းဆက်မှာယူပေးပါ။\nGf08 – 32000 kyats\nGf07 – 25000 kyats\nသငျ့မှာ စုံထောကျလုပျစရာ ကိစ်စ တဈခုခု ရှိနပွေီလား?\n? GF08 – 32000 kyats (တနျဖိုး -၃၂၀၀၀ကပျြ) ပစ်စညျးအရညျအသှေးကောငျးမြားကိုသာ ရောငျးခပြါသညျ။\nတနျဖိုးနညျး GF07 ထကျအမြားကွီးကောငျးပါတယျ\n✔ တညျနရော location ကို အနီးစပျဆုံး ပွပေးနိုငျခွငျး\n✔ အခြိနျကွာကွာ Video ရိုကျထားနိုငျခွငျး ၊ အသံဖမျးထားနိုငျခွငျး\n✔ 3.5cm မို့ အရှယျအစားသေးလှနျးလို့ SPY လုပျလို့ကောငျးခွငျး\n? ခတျေမှီဖှံ့ဖွိုး တိုးတကျလာသော နညျးပညာတှကေို အသုံးခပြွီး မိတျဆှတေို့ရဲ့ လူမှုရေး အခတျအခဲ တှကေို ဒီလို သေးငယျတဲ့ ပစ်စညျးလေးနဲ့ ထောကျလှမျးလုပျနိုငျပါပွီ။\n✔ ဒီပစ်စညျးလေးရဲ့ အသုံးဝငျပုံတှကေို Rocket Online Shopping မှ တဈခုခွငျးရှငျးပွပေးပါ့မယျ ။\n? ဆိုငျမှာ အိမျမှာ CCTV လိုထားကာ သူခိုးဖမျးနိုငျပါမယျ။\n? ကားထဲ ထညျ့ပွီး Location ကွညျ့နိုငျပါမယျ။\n? ကိုယျအပွငျသှားခြိနျ အတငျးပွောတာ ခိုးနားထောငျနိုငျပါမယျ။\n? ကိုယျ့လုပျငနျးနဲ့ ပကျသတျတဲ့ စာခြုပျတှကေို ခြုပျဆိုခွငျး စသညျ့နရောမှာ Video ရိုကျထားလြှငျ နောကျပိုငျး ပွဿနာ တဈစုံတဈရာဖွဈလာခဲ့လြှငျ သကျသပွေနိုငျဖို့အတှကျ\nစသဖွငျ့ စုံထောကျလုပျဖို့ လိုအပျတဲ့ အလုပျတိုငျးအတှကျ သေးငယျပွီး အသုံးဝငျမှုမြားလို့ မိမိတို့ အဆငျပွသေလို သုံးနိုငျတဲ့ စကျလေးပါ\n✅ စကျထဲကို MPT or Telenor Sim Card ထညျ့ရပါမယျ ။ SD ကဒျလညျး ထညျ့ရပါမယျ။\n? အသံတှကေို နားထောငျလိုပါက ထညျ့ထားသညျ့ Sim Card နံပါတျကို ဖုနျးချေါလိုကျတာနဲ့ စကျက အလိုအလြောကျ ဖုနျးကိုငျပွီး စကျရဲ့အနီး (၁၀)ပခေနျ့အကှာအဝေးမှ အသံမြားကို ကွားနိုငျမှာဖွဈပါတယျ\n? Video ရိုကျခွငျး ၊ ကိုလညျး ထညျ့ထားသညျ့ Sim Card နံပါတျကို သကျဆိုငျရာ Command ပေးခွငျးဖွငျ့ လုပျဆောငျခိုငျးနိုငျပါတယျ (ဥပမာ- စကျထဲက ကတျနံပါတျကို 555 ဟု ပို့လိုကျတာနဲ့ Video စရိုကျနပွေီဖွဈကွောငျး Message ဝငျတာနဲ့ အလုပျစတငျလုပျနပေါပွီ မခဲယဉျး မခတျခဲပါဘူး)\n? တညျနရော Location ကို သိလိုလြှငျလညျး Sim Card နံပါတျကို 777 ဟု ပို့တာနဲ့ ခဏအကွာမှာ Link ပို့လာပါလိမျ့မယျ အဲ Link ကို နှိပျလိုကျတာနဲ့ မွပေုံအတိုငျးလေးပွပေးမှာဖွဈလို့ လှယျလှယျကူကူကွညျ့နိုငျမှာပါ။\n? အခွားလုပျဆောငျမှုတှကေတော့ ဘကျထရီ ရာခိုငျနှုနျးကွညျ့ရှုခွငျး ၊ ထညျ့ထားသညျ့ SD ကဒျ ဘယျလောကျ Free ကနျြသေးလဲ ကွညျ့ရှုနိုငျခွငျး ၊ Card ကို Format ခနြိုငျခွငျး စသညျ့ လုပျဆောငျခကျြတှေ အပွငျ MMS Photo ဟုချေါသညျ့ ဓါတျပုံရိုကျပွီး မကျဆကေ့နပေဲ ပုံပွနျပို့ပေးခွငျးတို့ကို လုပျဆောငျနိုငျပါသေးတယျ သို့သျော မွနျမာပွညျတှငျ ထို MMS စနဈက အဆငျမပွသေေးသဖွငျ့ လုပျဆောငျနိုငျမညျ မဟုတျသေးပါဘူး။\n? Video ရိုကျသညျ့အခါ 10 မိနဈ တဈပိုငျးစီ ဖွတျပေးပွီး အားအပွညျ့သှငျးထားပွီး ဆကျတိုကျရိုကျမယျဆို3နာရီမှ 5နာရီထိ ဆကျတိုကျ ရိုကျနိုငျပါသညျ။\n⏳ Standby အနဖွေငျ့ကတော့ 3-5 days ခံနိုငျပါတယျ။\n? Memory အနဖွေငျ့ကတော့ 1 နာရီလြှငျ 600MB ဝနျးကငျြ အသုံးပွုပါတယျ။\n? ရိုကျကူးပွီးထားသော Video မြားကို ပွနျလညျကွညျ့ရှုလိုပါက မိုဘိုငျးဖုနျးတှငျဖွဈစေ Computer တှငျဖွဈစေ SD ကဒျထုတျ၍ အလှယျတကူ ပွနျလညျ ကွညျ့ရှုနိုငျပါတယျ။\n? ဆိုငျဖှငျ့ခြိနျ ► မနကျ 9:00 မှ ည 5:00 ထိ။\n? အျောဒါမှာယူလိုပါက ဆိုငျဖှငျ့ခြိနျအတှငျး ဖုနျးဆကျမှာယူပေးပါ။\n⏰Open Time-9am To 5pm(ဆိုငျပိတိခြိနျတှငျ ဖုနျးမြားလဲပိတျထားပါသညျ။)\nBe the first to review “Spy Video Recorder – Gf08” Cancel reply\nSolar power bank wifi hidden spy camera\nCamera, Men, Spy, Technology\nSQ13 Waterproof Wifi Camera\nSQ17 Spy Camera\nCamera, Security, Spy\nIP Robot Camera - Motion Baby Camera Ks50,000.00 Ks34,000.00\nCar air purifier with water Ks17,000.00 Ks13,500.00\nPet Feeder - water and food for dog Ks15,000.00 Ks12,000.00\nCar Pillow Support Ks30,000.00 Ks23,500.00


မဆုမွန်: အမောတွေနဲ့ မေဒေး\nမေဒေးနေ့ရဲ့ မနက်စောစောမှာ ဘုရားကို မျက်နှာသစ်တော်ရေ သောက်တော်ရေ ဆီမီး အမွှေးနံ့သာတိုင် ဘုရားပန်း ရောင်စုံ သစ်ခွပန်းလေးတွေ စံပယ်ပန်းနဲ့ ဇီဇ၀ါပန်းလေး ဇော်စိမ်းပန်း တွေ ကပ်လှူရင်း မိဘနှစ်ပါးအပါအ၀င်.မြန်မာနိုင်ငံသူ မြန်မာနိုင်ငံသား အပေါင်း စိတ်ချမ်းသာခြင်း ကိုယ်ကျမ်းမာခြင်းတွေနဲ့ ပြည့်စုံ ငြိမ်းချမ်းပြီး ပြည်ပရောက်နေတဲ့ လုပ်သားကြီးတွေလည်း အေးမြတဲ့မိသားစုအရိပ်မှာ အမြန်ဆုံး ပြန်လည်ခိုလူံနိုင်ကြပါစေလို့ ဆုတောင်းလိုက်ပါတယ်။\nမေဒေးနေ့မှာ ...အလုပ်သမား....အလုပ်ရှင်..လုပ်အားခ.....ခေါင်းပုံဖြတ်မူ...မတရားခိုင်းစေမူ...လုပ်ငန်းခွင်တွင်း မတော်တဆ ထိခိုက်မူ.. မတရား အလုပ်ထုတ်ခံရမူ...စတဲ့ စတဲ့ ကျွမ်းဝင်ရင်းနှီးနေတဲ့ စကားလုံးတွေကြားထဲမှာ သူများနိုင်ငံထဲကို ၀င်လာပြီး အလုပ်လုပ်နေရရှာတဲ့ တရားမ၀င်အလုပ်သမားဆိုတဲ့ ကျွန်မတို့ ရွှေမြန်မာတွေ ထိုင်းတွေက ခွင့် ပေးထားတဲ့ ဘတ်လို့ခေါ်တဲ့ တရားဝင်အလုပ်လုပ်ကိုင်ခွင့် မရှိတဲ့ တောင်ကျော်လာတဲ့ ရွှေ့ပြောင်းအလုပ်သမားတွေဘ၀ကို မြင်တိုင်း ကြားတိုင်း ရင်ထဲမှာ အမြဲနာကျင်ရပါတယ်။\nထိုင်းနိုင်ငံထဲကို နယ်စပ်လမ်းကြောင်းတွေကနေ အခက်အခဲ အမျိုးမျိုးဖြတ်ကျော်ပြီး နေ့စဉ်လိုလို ၀င်ရောက်နေတာ အခုဆို သန်းချီနေလောက်ပါပြီ..ဖမ်းတဲ့သူအဖမ်းခံရ အလုပ်ပြုတ်တဲ့သူ ပြုတ် ထပ်လာနေတုန်းပဲ တစ်ဖွဲဖွဲပဲ.မျော်လင့်ချက်တွေ ပွေ့ပိုက်လို့ပေါ့။\nလူသွန်ပွဲဆိုတာရော ကြားဖူးကြလားရှင်။ လူတွေကို တရားမ၀င် လာရောက်မူတွေနဲ့ ကားတွေပေါ်တင် နယ်စပ်တွေမှာ သွားသွားသွန်ချပစ်တဲ့ လူသွန်ပွဲတွေ ပစ်ချခံလိုက်ရတဲ့ ဘ၀တွေ အနာဂတ်မဲ့နေတဲ့ ဗလာကျင်း မျက်ဝန်းတွေ ဆောင့်ကြောင့်ထိုင်ရင်း လက်အုပ်ချီနေရတဲ့ ငါတို့မြန်မာတွေ စိတ်ထဲက တလိပ်လိပ်နာကျင်ရတဲ့ နာကျည်းမူတွေ ဘယ်တော့မှ ရပ်တန့်မလဲ.\nမျော်လင့်ချက်တွေ ရွှေရောင် အိမ်မက်တွေ ငွေစက္ကူတွေ..ရယူချင်တာတွေအတွက် တန်ဖိုးတွေ ပေးဆပ် လိုက်ရတဲ့ ဘ၀တွေ အများကြီး ဖြစ်ပျက်ခဲ့ကြတယ် ပြောင်းလဲခဲ့ကြတယ်.မြင်လိုက်ရတဲ့ အမူတွေ မကြား လိုက်ရတဲ့အဖြစ်တွေ.ကျခဲ့ရတဲ့မျက်ရည်တွေ..အပြုံးစတွေ ပျက်ခဲ့ရတဲ့ ဘ၀တွေ.သွေးထွက်လွန်နေတဲ့ သွေးစက်တွေ.အများကြီးမှ တကယ့်အများကြီးပဲ ဘယ်သူသိနိုင်မလဲ ဘယ်သူကူနိုင်မလဲ ဘယ်သူတရားခံလဲ..ငတ်လွန်းလို့ စားစရာမရှိလို့ ဘာဆိုဘာမှ လုပ်စားစရာမရှိတော့လို့ ဖြစ်ချင်ရာဖြစ်ဆိုပြီး ဘ၀တွေ စွန့်ပြီး ထွက်လာခဲ့တဲ့သူတွေ အများကြီးပဲ မြင်နေရတယ် တွေ့နေရတယ် ကြာေးနရတယ်။\nဒီဘက်ကို လာရင် ဘ၀ပါပြောင်းမတဲ့ ငွေကိုမလို လူသာလိုတယ် အရောက် ပို့ပေးမယ် ဆိုတဲ့..အာဝဇ္ဖန်း ရွှင်ရွှင်နဲ့ြွေပာခဲ့တဲ့ ပွဲစားစကားနဲ့ သူတို့တွေ တောကိုနင်း တောင်ကိုကျော် ပြီး ယိုးဒယားမြေထဲ ရောက်ခဲ့တယ်။ နယ်စပ် ဖြတ်တာနဲ့ ပါးစပ်တွေ ပိတ်ထားရမယ် ခေါင်းကိုငုံ့ ဒူးကိုတုပ်ပြီး သူတို့ကို နယ်မြေအသစ်က နာမ်စ နှိမ်နေပြီ။ ခေါက်ဆွဲခြောက်တစ်ထုပ်က ရက်အနည်းငယ်စာ ရိက္ခာဖြစ် နိုင်တယ်။ တောထဲက စမ်းရေ တစ်ပေါက်က အာသာပြေရုံလောက် သောက်နိုင်တယ်။\nနောက်တစ်ခါ ကုန်တွေတင်ထားတဲ့ ကားဝမ်းဗိုက်တွေအောက် ၀မ်းလျားထိုး ကားယားမှောက်ပြီး လိုက်ရတယ် ဘာဆိုဘာမှ အပြင်မြင်ကွင်းကို မမြင်ရပဲ ပိန်းပိတ်မှောင်နေတဲ့ ပူပြင်းလောက်မြိုက်နေတဲ တာလပတ်စ အောက်က အသက်ရူဖို့ လေအေးလေး တစ်ရိူက်စာ တောင် မရခဲ့ဘူး မေ့နေတာလား မျောနေတာလား မကျိန်းသေတော့ချိန်မှာ နားမယဉ်သေးတဲ့ ဘာသာစကား တစ်ချို့ ကြားရတဲ့ တစွပ်စွပ်ထိုးဝင်လာတဲ့ လှံအစွံပ်တွေ ဘယ်ကို ထိထိ မလူပ်ရဘူးနော်ဆိုတဲ့ အေးစက် တင်းမာတဲ့ အမိန့်ကြားမှာ လျပ်တပျက် ထိုး ၀င်လာတဲ့ အသည်းခိုက်မတက် စူးရှနာကျင်ရတဲ့ ထိုးစိုက်မူကို အံကိုကြိတ်ပြီး မျက်ရည်ပေါက်ပေါက်ကျခဲ့ရတယ် တစ်ချက် လင်းခနဲဖြစ်သွားတဲ့ အလင်းရောင်အောက်မှာ နာကျင်မူနဲ့အတူ အသက်တစ်ချက်တော့ ၀၀ရူလိုက်နိုင်ရဲ့။\n(ဒါပေမယ့် ထိုင်းကို အလုပ်လုပ်ဖို့ ခိုးဝင်လာရင်း အအေးခန်းသုံး အလုံပိတ်ကားပေါ်မှာ ရူစရာ လေမရှိလို့ အသက်ရူရပ်ပြီး အစုလိုက် အပြုံလုပ် သေရတဲ့ မြန်မာတွေ ဒီလို သေခဲ့ရတာလည်း ရှိတယ် ဒုက္ခတွေထဲက လွတ်မြောက်အောင် ထွက်ပြေးလာကြရင်းနဲ့ ဘ၀အမောတွေထဲက ထာဝရ လွတ်မြောက်သွားကြရတာပါ)\nကား တုန့်ခနဲ အရပ် တာလပတ်ကို ဆွဲအဖွင့်မှာတော့ စူးရှလွန်းတဲ့ အလင်းရောင်ကို ဗြုန်းခနဲ မြင်ရပြီ။ နောက် အုပ်ရိုးအထပ်ထပ် သွပ်ချပ်တွေ သံဆူးကြိုးတွေ သံဇကာတွေ တပ်ထားတဲ့ နေရာ တန်းလျားကြီးတွေဆီ တန်းစီပြီး ရွေ့လျားသွားရတယ်။ ဖြူဖျော့နေတဲ့ ညစ်ထေးထေး အသားအရေတွေ ဟောက်ပက်ဖြစ်နေတဲ့ မျက်ကွင်းတွေ ညှီစို့စို့အနံ့ပြင်းတွေကြား ပူလောင်ကျွမ်းမြိုက်မူတွေ နဲ့ ပြွတ်သိပ် နေတဲ့ အလုပ်သမားတန်းလျားတွေမှာ ခဏတာ အိပ်စက်ဖို့ရာ နေရာတစ်ခုတော့ ရခဲ့လေရဲ့။\nညဉ့်တောင် မနက်သေးဘူး မရပ်မနား တရစပ် ဆူညံလာတဲ့ အချက်ပေး ခေါင်းလောင်းသံ စူးစူးရှရှကြားမှာ ရေလောင်းခံလိုက်ရတဲ့ ပိုးပုရွတ် တွေလို တလူပ်လူပ် တရွရွ ပြေးလွှား လူပ်ရှားရင် ပူလောင်လွန်းတဲ့ အသိုက်လေးတွေကနေ ရေခဲမှတ်အောက်တောင် ရောက် နေတဲ့ အအေးခန်းစက်ရုံတွေဆီကို ပြေးလွှားသွားကြရပြန်တယ်။ အေးစက်တောင့်တင်းနေတဲ့ တမန်တံလင်း ကြမ်းပြင်ထက်မှာ နာရီ ပေါင်း များစွာ မလူပ်မရပ် ရပ်နေရင်း ဇယ်စက်သလို ယက်ကန်းခတ်သလို လွန်းထိုးနေရတဲ့ လက်အစုံကလဲ ကိုက်ခဲ နာကျင် လွန်း လှပြီ။ ဘ၀အမောတွေ ဘယ်တော့များမှ နားရပါ့မလဲကွယ်။\nမနက်၃နာရီ လောက်ကတည်းက နေ့လည် ၁၂နာရီအထိ ဆက်တိုက်မရပ်မနား အလုပ်လုပ်ပေးရပြီး အစာအတွက် ခပ်မြန်မြန် ၀မ်းဗိုက် အဆာဖြည့်ပြီး တစ်ခါ ဆက်တိုက် လုပ်ငန်းခွင်ထဲ ၀င်ရပြန်တယ်။ စက်ရုပ်တွေတောင် ဘက်ထရီအားသွင်းချိန် အနားရ လောက်မယ် ထင်ပါရဲ့ သူတို့ဘ၀တွေကတော့ မိုးလင်းခြင်းနဲ့မိုးချူပ်ခြင်း ဟာ ကိုယ်နဲ့ မသက်ဆိုင်တော့သလိုပါပဲ။\nဇာတ်လမ်းက အဲ့ဒီံမှာ စတာပါပဲ။ ထိုင်းကို မထွက်လာခင်ကတည်းက အလုပ်ရှာပေးခ ၀န်ဆောင်ခ ခရီးသွားလာခ စတဲ့ စားရိတ်တွေကို စုစုပေါင်း လိုက်တော့ ဘတ်က သောင်းဂဏန်းအထက်မှာ ရှိပါတယ်။ ဒီရောက်တော့ လူပွဲစားက အကုန်လုံး အကုန်အကျခံလာရပြီး အလုပ်ရှင်ကို တစ်ဦးကို ဘယ်လောက်နူန်းနဲ့ ထည့်ပေးလိုက်ြ့ပီး သူ့က အလုပ်ရှင်ဆီက ကုန်ကျခဲ့တဲ့ စားရိတ်တွေကို ကြိုဖြတ် သွားပါတယ်။\nဆိုတော့ ကျန်ခဲ့တဲ့ အလုပ်သမားတွေက အလုပ်ရှင်ကို အဲ့အကြွေးကို သေအောင် ဆပ်ပေတော့။ ဆိုတော့ ရေဖိုး။ မီးဖိုး။ ဘန်ဂျီကြေး( လို သလောက်စား ကျသလောက် လုပ်အားခထဲက ဖြတ်တဲ့ငွေ)။ ရဲကြေး( နယ်မြေခံရဲကို မဖမ်းအောင် ထိုးထားရတဲ့ငွေ) ရဲကြေး သာ ပေးရတာ တခြားရဲက ဖမ်းရင်လည်း ပါသွားရတာပါပဲ။ နောက် အလုပ်ရှာပေးတဲ့ ပွဲစားဖြတ်ယူသွားတဲ့ ငွေကို ပြန်ဆပ်ရတဲ့ ကြေး လုပ်ငန်းခွင် တွင်းက မတော်တဆ ကျိုးပျက်အက်ကွဲတဲ့ လုပ်ငန်းသုံးပစ္စည်းအလျော်ကြေး စသဖြင့် စသဖြင့် ဖြတ်လာလိုက်တာမှာ နောက်ဆုံး တစ်ပတ်စာငွေရှင်းတိုင်း စားပြီး သောက်ပြီး ဘတ်ငွေ လေးငါးဆယ်တစ်ရာပဲ ကျန်တော့ပါတယ်။ တစ်ချိုဆို လုပ်အားခက အကြွေး ထက်တောင် နည်းနေလို့ အကြွေးပေါ် အကြွေးထပ် အတိုးပေါ် အတိုးဆင့်နဲ့..နှစ်နဲ့ချီပြီးသာ လာခဲ့တဲ့ အကြွေးကို လုပ်အား တွေနဲ့ ရုန်းကန်ဆပ်နေရင်းကို ဆပ်လို့ မကုန်နိုင်သေးတဲ့ လူတွေ ထောင်နဲ့ သောင်းနဲ့ချီပြီး ရှိနေတုန်းပါပဲ။\nတစ်ခါ ကများဆို မဟာချိုင်မြို့ထဲမှာ အလုပ်သမားတွေကို အကျဉ်းစခန်းလို ပိတ်လှောင်ထားပြီး မိသားစုလိုက် ကျွန်တွေလို မသေရုံ ကျွေးပြီး မတရားသဖြင့် ခိုင်းစေနေတာကို မခံနိုင်တော့လို့ ထွက်ပြေးလာတဲ့ လူက ပြောမှ သိလို့ထိုင်းလူ့အခွင့်အရေူးအဖွဲ့တွေ မြန်မာတွေ ပေါင်းပြီး သွားရှာတာ လူတွေ အများကြီးကို ပိတ်လှောင်ထားပြီး စီစီတီဗီတွေနဲ့မှာ သူတို့ကို စောင့်ကြည့်ထားတာလေ ထွက်ပြေးတာ မိရင် လူတွေအများကြီးရှေ့မှာ ကတုံးရိတ်တာ နေပူလှမ်းတာ တုတ်နဲ့ကြိမ်နဲ့ရိုက်တာ ကို အလုပ်ရှင် ထိုင်းသူဌေးမ ကိုယ်တိုင် လုပ်ပြ ပြီး နှိပ်စက်သတဲ့ (သူက တံတားလေးလက်မှတ်လို လက်မှတ်ရဆိုတာ နောက်မှ လူတွေ သိကြတယ်)\nဒီလို အဖြစ်အပျက်တွေ ဒီလိုအခြေအနေတွေ ဖြစ်နေ တွေ့နေ ကြုံနေရပေမယ့် ဘယ်လိုမှ နေလို့မဖြစ်တော့လို့ လူတွေ ဟာ ပျက်နေတဲ့ သင်္ဘောကြီးပေါ်ကနေ တစ်စစ ဆုတ်ခွာ ကျောခိုင်းလာနေကြတုန်းပါပဲ ကျန်ခဲ့တဲ့ သူတွေ အသက်ကြီးရွယ်အိုတွေ အမိအဘဘိုးဘွားတွေ ရင်သွေးလေးတွေ လူမမယ် မောင်ငယ် ညီမငယ်လေးတွေ ဘယ်လိုမှ မလိုက်နိုင်တော့ပဲ ပိတ်မိနေတဲ့ ကျန်ရစ်သူတွေအတွက် အသက်ဆက်ပေးနိုင်ဖို့ အပြင်မှာ ပင်ပမ်းကြီးစွာနဲ့ ရုန်းကန်နေရတဲ့ အလုပ်သမားတွေရဲ့ ဘ၀အမောတွေ ဟာ ပြောရရင် ကုန်မယ်မထင်ဘူး။\n(တရားမ၀င်အလုပ်သမားကို ထိုင်းရဲက တွေ့ရင် ဖမ်း မိရင်ပြန်သွန် သွန်တဲ့ကားက နယ်မြေပြန်မရောက်သေးတဲ့ သွန်ခဲ့တဲ့လူတွေက အရင်ပြန်ရောက်နေတဲ့တွေလည်း ရှိရက် ငိုအားထက် ရယ်အားသန် ပြောပြောပြီး ရယ် တွေးတွေးပြီး ငိုရတဲ့ အဖြစ်တွေလေ)\nတိုင်းပြည်အပြင်ကို ထွက်လိုက်တာနဲ့ တရားဝင်ဆိုတဲ့ အလုပ်သမားရော တရားမ၀င်ဆိုတဲ့အလုပ်သမားတွေ အကုန်လုံးဟာ တစ်ခုမဟုတ် တစ်ခု အနှိပ်ကွပ်ခံရတာ အနှိမ်ခံရတာ အရက်စက်ခံရတာ အယုတ်မာခံရတာ တွေးတောင် တွေးမထားတဲ့ အဖြစ်မျိုးတွေနဲ့ အကုန်ရင်ဆိုင်ရတယ်.ဒါပေမယ့် မဖြစ်လွန်းလို့သာ မိဝေး ဘဝေး မိသားစုရဲ့ အဝေးမှာ ကျန်ခဲ့တဲ့လူတွေ အသက်ရူချောင်အောင် လုပ်ကျွေးနိုင်ဖို့ အလုပ်ကို ကြိုးစားပမ်းစား ပင်ပမ်းတကြီး လုပ်ပေးနေကြရတယ်လေ။\nဒီအလုပ်သမားတွေရဲ့ ကာယခွန်အားတွေ ညာဏခွန်အားတွေဟာ မိသားစုနဲ့ အတူ အိုးမကွာ အိမ်မကွာ ကိုယ့်တိုင်းပြည်ထဲမှာပဲ အားကြိုးမာန်တက် ရုန်းကန်တည်ဆောက်ခွင့်ရခဲ့ရင် ဘယ်လောက်များ ကောင်းမလဲလို့ ပါ............\n(ဒီနေ့ မနက်အစောကြီး နိုးနေဖြစ်တယ် မေဒေးနေ့ရဲ့ မနက်စောစောမှာ လုပ်သားကြီးတွေရဲ့ အကြောင်း စဉ်းစားမိတဲ့ အတွေးစတွေကို မြင်ရတိုင်း ကြားရတိုင်း ဖြစ်ခဲ့ရတဲ့ ခံစားချက်တွေနဲ့ နာကျင်ပင်ပမ်းစွာ ရေးမိပါတယ်။)\nစင်ကာပူရောက်နေတဲ့ ရင်ခုန်သံတူတဲ့ ကျွန်မ သူငယ်ချင်း သမီးကြီး ကလဲ သူ့ရဲ့အိမ်လွမ်းနေတဲ့ ခံစားချက်ကို အိမ်လွမ်းနေတဲ့သူဆိုတဲ့ ပို့စ်လေး တင်ထားပါတယ် ဖတ်ကြည့်ရင်းနဲ့ ခံစားချက်တွေ ထပ်တူနေတာကို မြင်မိလို့ပါ။\nPosted by မဆုမွန် at Friday, May 01, 2009\n"ဒီအလုပ်သမားတွေရဲ့ ကာယခွန်အားတွေ ညာဏခွန်အားတွေဟာ မိသားစုနဲ့ အတူ အိုးမကွာ အိမ်မကွာ ကိုယ့်တိုင်းပြည်ထဲမှာပဲ အားကြိုးမာန်တက် ရုန်းကန်တည်ဆောက်ခွင့်ရခဲ့ရင် ဘယ်လောက်များ ကောင်းမလဲလို့ ပါ............"\nဖတ်ရသူလည်း နာကျင်ပင်ပမ်းစွာ ...\nဘယ်သူ့ကို အပြစ်ပုံချရမလဲဆိုရင် နောက်ဆုံး ဒီဘူတာပဲ ဆိုက်အုံးမယ်။\nသူများကို အပြစ်မတင်ပဲ ကိုယ့်ဘာသာ ရအောင် ဘ၀ကို ပြောင်းလဲပစ်ကြပါလား ဆိုရင် ပြောင်းလဲဖို့အတွက် ခွန်အားတွေ အခြေခံ လိုအပ်ချက်တွေ ပြည့်စုံနေပြီလား။\nသေမထူး နေမထူးပဲကွာ ဆိုပြီး အမှောင်ကမ္ဘာထဲကို ဇွတ်တိုးခဲ့ရတဲ့ ဘ၀တွေအတွက်...\nဒီလိုဘ၀မျိုးနဲ့ လူဖြစ်ရတာ တန်ရဲ့လား ဆိုတဲ့ မေးခွန်းများစွာ...\nU sandathiri said...\nmy sister , i am proud of you , i like your idea posts. so , i will stand before you forever timeafter reading your post , i want to cry now, and , feel sad , coz, you and i are living away from our family. but , don't care about , if we want to miss our family. we need to good deed and , good action , and not to do any evil , share merit and , when our family need the necessary , we need to send the necessary to them may you be free from danger and , be well soon.\nညီမရေ အခုလို ထိုင်းနိုင်ငံရောက် မြန်မာနိုင်ငံသားတွေရဲ့ ၀မ်းနည်းစရာ ရင်နင့်စရာ အဖြစ်တွေကို ရေးပြပေးလို့ ကျေးဇူးတင်ပါတယ်၊ ကျားကြောက်လို့ ရှင်ကြီးကိုး ရှင်ကြီးက ကျားထက်ဆိုးနေပါ သကောလား...၊\nဒီဒုက္ခဆင်းရဲတွင်းထဲက လွတ်မြောက်မယ့်နေ့ အဲဒီနေ့....အဲဒီနေ့ ကျရောက်လာခဲ့အုံးမှာပါ။\nမီးမြိုက်ထားတဲ့ ဒယ်အိုးပူရဲ့ နှုတ်ခမ်းဝ ပေါ်မှာပြေးလွှားနေကြရှာတဲ့ ပုရွက်ဆိပ်ငယ်လေးများ ဘဝလိုပါဘဲ ။ ရပ်နေရင်လဲ ခြေပူလို့ အပူနဲ့ ဝေးမလားဆိုပြီး ဟိုပြေးဒီပြေး ၊ အိုးနှုတ်ခမ်းပါလိုက်ပူတော့ လွတ်လိုလွတ်ငြားခုန်ချတော့ မီးတောက်ထဲကျ။ ဆက်နေတော့လဲ နောက်ဆုံး ပူလောင်သေပွဲဝင်ရမှာ။\nအောက်ကမြှိုက်နေတဲ့မီးကြီးငြိမ်းပါမှ ဒီပုရွက်ဆိတ်လေးတွေ အသက်ရှင်နေနိုင်တော့မှာလေ။\nခုထိတော့ ဒီဂက်စ်မီးဖိုကြီးက အရှိန်ကောင်းနေဆဲပါဘဲ။။ဘယ်လောက်ကြာမယ်မသိ.... :((\nမဆုမွန်ရေ.. အဲဒီလို သတင်းတွေကို နေရာမျိုးစုံကနေ ခဏခဏ ကြားရတယ်ဗျာ။ စိတ်မကောင်းစရာပါ။ ယိုးဒယား၊ မလေးရှားတို့ ကတော့ မြန်မာ လက်လုပ်လက်စား အများစုဆိုတော့ သူတို့ အကြောင်းတွေက များပါတယ်။ တကယ့်ကို စိတ်မကောင်း ရင်နင့်စရာပါဗျာ။ "..ကျားကြောက်လို့ရှင်ကြီးခိုး၊ ရှင်ကြီးက ကျားထက်ဆိုး.." ဆိုသလိုပါပဲဗျာ။ ဒါပေမယ့် မတတ်နိုင်ဘူးလေ။ ရှင်ကြီးက ဘယ်လောက်ဆိုးဆိုး၊ ကံသီလိုများ အဆင်ပြေခဲ့ရင် မိသားစုဆိုတဲ့ မျက်နှာလေးကို ပြန်ကြည့်လို့ ရတာကိုး။ ဒီတော့ ဒီဆူးဒီချုံကို သွေးဘယ်လောက်ထွက်ထွက် တိုးပြီပေါ့။ ရင်လေးစရာပါဗျာ။\nညီမရေ... ထိုင်းနိုင်ငံရောက် အလုပ်သမားတွေရဲ့ ဘဝအမောတွေကို ဖတ်ရင်း တကယ့်ကိုရင်မောရပါတယ်ညီမရေ... ငယ်ငယ်ရွယ်ရွယ်နဲ့ ပညာမသင်နိုင်ကြဘဲ ပင်ပန်းတကြီးအလုပ်လုပ်နေကြရတဲ့ ကလေးတွေရဲ့ ဆိုးဝါးတဲ့ဘဝတွေလဲ အမတို့ ထိုင်းမှာနေချိန်က မြင်တွေ့ခဲ့ရတယ်.. ဖမ်းဆီးပြေးလွှားရင်း ဒီလိုဘဲဘဝတွေ ကုန်ဆုံးနေကြရတော့ တို့လူမျိုးတွေရဲ့ အနာဂတ်က တကယ်ရင်မောစရာကောင်းပါတယ်။ ကိုယ်ကိုယ်တိုင်ကလည်း ဘာမှထိထိရောက်ရောက် မကူညီနိုင်ခဲ့တော့ ကိုယ့်မှာလဲတာဝန်မကင်းသလို မလုံမလဲခံစားမိတယ်... တနေ့နေ့တချိန်ချိန်မှာ ကိုယ်တတ်နိုင်တဲ့ နေရာကနေ ထိထိရောက်ရောက် ကူညီနိုင်အောင်ပဲ အားမွေးနေရတယ်ညီမရေ...\nဘာကြောင့် ကောင်းစားမယ့်နေရာ လူသွားမဖြစ်လဲလို့\nငတ်တဲ့လူတွေ ငတ်လိုက်ကြတာ လူရုပ်မပေါ်တော့ဘူး\nသေမထူးနေမထူးဘ၀မှာ မျှော်လင့်ချက် ကောက်ရိုးတမျှင်ကို မိရာလှမ်းဆွဲနေရတဲ့ဘ၀\nရင်မောပါတယ် အစ်မရယ် .. တကယ်ပါ\nဆုမွန်ရေ.. အမတို့ မြန်မာတွေရဲ့ အဖြစ်တွေကလည်း ဆိုးလိုက်တာနော်။ စိတ်မကောင်းစရာတွေချည်းကြုံနေ ရတော့တယ်။ အဲဒီဘ၀တွေက အမြန်လွတ်မြောက် ပါစေလို့ ဆုတောင်းမိပါတယ်။\nအမတို့ မြန်မာတွေရဲ့ စိတ်မကောင်းစရာအဖြစ်တွေကို ကြားသိရတာ ရင်နာမိပါတယ်။ အဲဒီဘ၀တွေကနေ မြန် မြန်လွတ်မြောက်ပါစေလို့ သာဆုတောင်း နေရုံသာ ရှိပါတော့တယ်။